text:
士撻 (車)
士撻(英文Starter嘅譯音)係一種喺佢嘅自身動力下用旋轉(曲柄)內燃機啟動發動機運行嘅裝置.當一架車要著之前,車上面嘅發動機要達到一定嘅轉速先可以撻著,士撻就系用來幫個發動機去到一定嘅轉速.士撻可以係電動嘅,氣動嘅或液壓嘅.響例如非常大嘅發動機或農業或挖掘應用中嘅柴油發動機嘅情況下,起動機都可以係另一種內燃機.
內燃機係反饋系統.一旦啟動,佢就可以依靠每個循環嘅慣性來啟動下一個循環.響四衝程發動機中,第三衝程係燃料中釋放能量,為第四(排氣)衝程同下一個循環嘅前兩個(進氣,壓縮)衝程提供動力,同埋為發動機嘅外部負載提供動力.如果要係任何特定會話開始嘅時間開始第一個循環,前兩個衝程就必須以其他方式提供動力,而唔係從發動機本身提供動力.如果要咁做,一旦發動機開始運行並且佢嘅反饋迴路可以自我維持,就唔需要撻著電機.
電動改
電動士撻係汽油發動機同小型柴油發動機上最常用嘅類型.現代嘅電動士撻係永磁或者串並聯嘅直流電動機,佢嘅上面有安裝到啟動螺線管(類似繼電器).當來自啟動電池嘅直流電被施加到螺線管,即係用鎖匙著車嘅時候,螺線管就會同一個槓桿接合.然之後個槓桿會推出啟動器驅動軸上嘅驅動小齒輪,跟住個小齒輪就會同發動機飛輪上嘅齒圈嚙合.
螺線管仲會關閉士撻摩打高電流嘅觸點,跟住士撻摩打會開始轉動.響發動機啟動之後,鎖匙嘅操作開關就會打開,跟住螺線管組件中嘅彈弓會將小齒輪拉離齒圈,啟動馬達就會停低.起動機嘅小齒輪通過一個超越左楔形離合同佢嘅驅動軸接合,個離合器允許小齒輪只喺一個方向上傳遞驅動.用呢種方式嘅話驅動嘅力量可以通過小齒輪傳遞到飛輪齒圈,但如果小齒輪保持嚙合(例如因為操作員係發動機啟動嘅時候未能夠鬆開條鎖匙,或者如果匙膽入面嘅電線存在短路並且同螺線管保持嚙合),小齒輪將會同驅動軸獨立旋轉.咁樣可以防止發動機調過頭來驅動返個士撻,因為呢種反向驅動會導致士撻用太快嘅速度旋轉而令到士撻入面嘅零件散開.
除非修改士撻上嘅設計,採用上一段所講嘅楔形離合器裝置可以排除將士撻用作發電機.標準嘅士撻摩打通常設計成係間歇性使用,咁樣都會排除個士撻用作發電機嘅可能性.個士撻上面嘅電氣組件會設計到係個士撻過熱之前 30 秒去停咗個士撻(由於歐姆損耗所導致嘅熱量消散太慢),咁樣可以減輕士撻嘅重量同成本.大多數嘅汽車用戶說明書會指示操作員當嘗試撻著唔能夠立即啟動嘅引擎嘅時候,每撻車嘅10 秒或者15 秒之後需要暫停至少 10 秒.
上述嘅士撻設計喺 1960 年代初期開始分階段使用.係呢個時間之前,士撻用嘅係奔德士驅動器.奔德士系統將士撻驅動嘅小齒輪放置喺螺旋切割嘅驅動軸上面.當啟動馬達開始轉動,驅動小齒輪組件嘅慣性會令佢係螺旋線上向前驅動,從而同齒圈嚙合.當發動機啟動嗰陣,來自環形齒輪嘅反向驅動會導致驅動小齒輪嘅轉速超過起動機嘅轉速,呢個時候驅動小齒輪會被迫沿住螺旋軸向下移動,從而同環形齒輪脫離嚙合.但係噉做嘅缺點係如果發動機短暫著車但唔再繼續運轉,齒輪將會從士撻上面甩開.


c: text/html

text:
am730 (大明燈 M31, 2011.9.05)
上周五,花旗國股市收市後,如果唔知發生咩事嘅人,必定估六月飛霜,因滿天係白色嘅嘢.見美國政府泵呢啲白色嘢時,估係咪又申辦冬季奧運會,要示範佢哋啲人造雪有幾勁,就喺暑假最後嘅周末漫天風雪.但睇真啲原來唔係雪,係一封封嘅律師信.係花旗國政府正式代表兩房控告多間銀行,因當年樓市泡沫最瘋狂時,將好多狗屎(唔好鬧孫柏文粗俗,唔係我咁叫,係投行內部咁叫呢啲產品及債券),垃圾賣咗俾兩房當補品.但美國政府唔喺呢刻告又唔得,因剩番幾日就過咗告嘅期限,故有理冇理掟啲律師信出來,霸番個控告權先.你諗吓,如政府連告都唔告,全美造反都似,總統奧巴馬簡直為連任機會簽死亡證一樣.呢場官司聲稱牽涉按揭值約2,000億元,做嘢,在所難免.
政府時間上逼虎跳牆,有冇勝算好難講,兩房雖非唔係每日喺畢打街喊 [ 還錢]級嘅投資單位,但一旦法庭來料,起碼俾得起錢嘅銀行,就可能要賠.最少可能要原價贖回加罰款.講起俾得起嘅銀行,被告得最甘嘅係美國銀行,但佢嘅冇錢,告佢都冇乜用.就算政府贏咗,都要再代表財政部注資入美銀,成場大龍鳳,只益律師.睇名單,就有間銀行幾年前因有骨氣,唔攞政府錢而被官員們覺得有得襟,呢間就係滙豐控1股(005).
依家美國就為當年值62億美元嘅按揭而告滙控,一旦滙控敗訴時,要為呢批按揭全面撇帳,直接蝕股東資本.提提大家嘅係,當年28蚊供股,都係向股東籌咗185億美元.滙控派息又要凍過水?大家可能話:[ 點解呢啲咁嘅美國按揭,搞極都未掂?] 其實,我落筆時唔知滙控股價有冇受呢單官司影響而下挫.喺雷曼爆嗰陣,我曾話用行政手段救雷曼苦主係 [低能]嘅原因,係金融海嘯一路係大家唔知或唔肯認自己手上資產值幾多,但仲知欠人幾多錢.呢場官司最危險嘅係,當一眾銀行敗訴,要為所有已出售嘅按揭賠錢,有冇人知佢嘅會欠人幾多錢?以漢堡包店為例,上限為因雪櫃壞咗要報銷手上存貨.今次卻要為所有賣過嘅漢堡包負責,死未?
如果連兩房都可以話自己係 [畢打街長期示威者]級嘅投資者時,咁有邊個可被標籤為專業投資者,明知買咗垃圾,但希望博一博?呢啲投資者就著數晒啦,買完垃圾,冇事贏大錢,有事又可跟兩房有錢賠.下次有信貸泡沫時,連澳元累計期權都唔好炒,買呢啲垃圾產品安全.
德國國會要為希臘救市方案投票而忐忑,我深表明白.因為攞得錢,就希望攞番啲嘢,如小島,資產或收稅權等,香港嘅用詞係割地,賠款和宗主權.子彈,火炮或坦克車喺幾百年來都做唔到,一場為救銀行家而出力救市行動就得.你話30年後香港冇錢好似希臘時(工聯會及李卓人話全民包括富豪退休人人派錢方案可維持30年),北京立法單位去」 救 [我]我哋嗰刻,啲議員嘅心情係咪一樣咁忐忑呢?

robotstxt: allowed

filter: keep


text:
小紅帽嘅隱形牙套之旅
馬上就要開始兩年嘅牙套之旅了,實喺系唔願咁長時間都帶住鋼絲,所以就選擇時代天使隱形矯正,亦選擇咗深圳維港歡樂口腔.一開始系抱住試一試嘅心理,consult咗客服,客服好熱情咁幫我預約咗周日面診,後續嘅體驗非常好! (情況)我個人牙齒嘅情況好唔好,之前因為手術掹了上牙,左右虎牙後嘅各一隻牙留低好大空隙.上牙中線向左偏3mm.先天恆牙缺失導致三隻牙仍系乳牙且牙根唔好唔可以郁.下牙三隻烤瓷連橋都唔得郁.咁畀箍牙帶嚟咗好大嘅難度. (位置)口岸有專車接送,好方便. (環境)我好少嚟深圳,對呢度唔熟,因為有專車接送,所以好容易就到咗醫院.醫院嘅環境卻好干凈好整潔,裝修十分明亮,使人感到舒服.
今日去同謝醫生確定咗方案.早晨九點從寢室出門顛簸咗兩個鐘,到達陣十點半,謝醫生忙嘅都冇顧上食飯.前台嘅小姐一如既往親切.之後就系同謝醫生睇動畫方案,跟之前面診描述嘅情況基本一致:乳牙及後面嘅牙唔動,前面嘅牙集體右移排其中線,下牙縫收緊.最終嘅效果系,右邊牙嘅空隙可以收三分之二,左邊三分之一,最後通過修復嚟最終關閉.牙齒排列嘅形狀也會從之前嘅扁平變得有弧度~可以睇到右邊仲系挺理想嘅.左邊就悲劇了,但邊個叫我唔爭氣,乳牙唔換呢?!正面弧度睇起嚟都很好. 醫生講呢次提交咗以後,一周左右就可以去拿牙套了,叫我呢周唔好食辣嘅嘢.好期待
醫生講,今日畀我五副,戴到第五副陣返嚟復診,再畀我剩低嘅.之後就可以等到半年個陣再嚟,再攞一次模型,睇睇需唔需要調整方案.佢講呢就系好嘅地方,方案可以喺正畸過程中進行調整.首先清洗咗一下牙結石,然後開始往牙上黐貼附件.我查咗一下,據講系可以輔助着力嘅作用.接下嚟就俾我戴咗第一副牙套,戴上-攞下-戴上-攞下,練習咗兩次.第一次攞陣簡直廢咗我九牛二虎之力啊..
已經戴咗兩個月了,從體驗上嚟講,剛開始嘅兩個鐘落牙覺得麻麻啲,但上牙啲感覺都冇.依家上下牙都冇乜感覺了,只感覺戴咗個嘢.之前睇我朋友戴金屬正畸陣,疼嘅食唔落訓唔唔著嘅,突然覺得我呢個好溫柔.從外觀上嚟講,唔近處仔細睇真系睇唔出嚟,尤其系正面. 但唔知系因為牙套仲系附件仲系附件嘅關系,咬合一下子變了,感覺下巴一下短咗,嘴巴有點突冇咁容易合攏.
將第一副放進咗第二副嘅袋子里,然後寫上編號,咁以後萬一用到亦可以分清楚喺邊度啦~ 前兩周嘅用戶體驗真系仲系幾好嘅.除咗第一天有點微微酸脹感,時候就完全冇異樣了.食飯乜嘅都好正常.唯一嘅改變大概就系,每一次食嘢都要摘牙套,食完,擦牙,再戴上,為咗唔經歷呢種論盡嘅過程,干脆唔食零食.為咗防止牙套變色同腐蝕我都唔飲果汁同飲料,咁一嚟都唔擔心會肥,兩周跌咗兩斤.


text:
是咁的,其實小人真係好少去旅行(節儉是美德呀),一生人搭飛機都係3次咁多,不過其實我一家有個地方好鐘意去,唔係大陸,而係澳門呀.
我地基本上復活節同暑假都會去澳門,話咁啱今個復活節又去左⋯⋯
去澳門不外乎係去賭錢同大三巴啫,但係我地呢,其實去左差不多十次去只係去過一次大三巴咁多(不過賭錢就次次都有,唔係我咁啫).我地去澳門,係去酒店同商場行的(唔好問我點解).
不過今個復活節呢轉澳門,我覺得好難忘,點解?因為呢一轉有好多新嘢玩,有啲甚至仲係基本上無人會去嘅地方添.
行程一共三日,重點係不嬲嘅酒店商場行,同埋玩新野,仲有,去旅行實有嘅意想不到嘅事.
第一日重點係酒店商場,我自問港澳商場都算行得多,但係除咗奧海城個圓方,我嗰日行嗰啲商場真係可以話係最令我深刻.首先係新MGM,除咗人地有勁多獅子擺設好有佢主題,最正嘅係中間有個大廣場(跳廣場舞一流),四周圍有少少草木咁,再加上少少(應該係)天然光,令人就算處於室內都唔會覺得點樣(形容唔出,因為真係無嗰種感覺),反而好舒服.重點係,廣場中間有間比較開放式嘅甜品店,甜品店出面有個噴泉,噴嘅唔係水,而係朱古力泉,有白朱古力,牛奶朱古力同黑朱古力.你可能會覺得香港都有啦,真係成個大鄉里出城咁,不過我諗整得咁靚同華麗就真係未必多.跟住就係我最難忘嘅一個商場,永利皇宮喇.
點解我會咁難忘?有兩個原因,首先,纜車.如果問我細佬妹,去澳門最鐘意咩?我好肯定佢地一係答纜車,一係答酒店(唔知點解好像大家都有酒店情結).
一開始上去搭我真係嚇到心都離一離,因為我其實有少少畏高,加上佢個樣真係無咩安全感(但個設計又有龍其實好靚),下面仲要係個湖(法官大人我唔識游水架),但係搭完之後覺得佢基本上有少少似一個遊樂設施,轉彎嘅時候都幾刺激,而且有景睇有音樂聽,真係幾成功.到左夜晚,佢仲有兩三場特別嘅表演,下面個湖會開始表演(即係啲水噴上黎咁),加上燈光,然後周圍會響起鐵達尼號首主題曲,營造一個好浪漫嘅場景.
第二個原因就係佢華麗嘅室內設計,唔知大家有無聽過Taylor Swift 有一首歌叫 delicate,個MV場景係一間都算華麗嘅酒店,唔知點解入到去我好有身處當中嘅感覺,而且你行幾步就有一嚿比較大型嘅裝飾擺設,打卡一流.
到左第二日,我地係想去睇新濠影匯個恐龍展的,點知係行下行下嘅時候,成全左我呢一趟最難忘嘅回億⋯⋯
我地唔知點解行下去左一條名為「海邊馬路」嘅馬路(其實係一個地方?),好有墾丁民宿同迪欣湖嘅感覺,又有一啲白色藍色嘅小屋,再加上一個蓮花池,個地方又少人,好有詩意,令人不自覺想放慢腳步.突然抬高頭,除咗見到蔚藍的天空,仲見到一個奇怪嘅東東?!藍藍地銀銀地,好似一部升降機,我一開始以為係工程用,點解一行人行到去,搭得嘅?!上去嘅過程中,我有少少戰戰兢兢嘅感覺,嗰個地方真係冇乜人,好似冇乜保證⋯⋯到左之後,我地第一眼見到嘅竟然係⋯⋯一部汽水機?!再向遠處望,有一個平台(同屋苑樓下嗰啲一樣只差個遊樂場),特別嘅係,幾乎全個澳門都在閣下眼底.賭場,大街小巷,近,遠,頭先經過嘅,熟口面嘅,都在眼底.
停留咗一陣,我地決定繼續前進,去睇恐龍展.
個恐龍展又係一個新奇嘅體驗,即場下載一個程式,然後用擴增實境同恐龍影相,又有實物嘅模型睇,仲有聲效(我聽到都無啦啦嚇咗一跳),又係一個打卡嘅好地點.
至於第三日,我地基本上又係去咗坐纜車,再去碼頭食個飯(個雲吞麵又幾好食),就咁返香港⋯⋯唔知點解,一陣莫名嘅失落感竟然會喺我嘅心入面.
我自己覺得,去澳門,我最鐘意嘅除咗係去玩,仲有同一齊去嘅親戚相處嘅時間,一齊去發掘新嘅地方,十個人坐埋一齊享受堆滿一桌嘅美食.其實無左佢地,我去玩唔會咁盡興咁興奮,亦唔會有一種充實嘅滿足感.去完一趟,代表又要等到下一次聚首一堂嘅時候先一齊又玩過.
寫到呢度,又心郁郁想去澳門~好彩仲有一個月就聖誕節, 又可以返去故地重遊感受一番.
邊個話旅行一定要去咁遠?對我嚟講,去澳門仲正過去日本.
(文章為港語學第三屆廣東話徵文比賽參賽作品)


text:
新田加州花園保留罕見赤紅色殖民時代電話亭 英式小庭園探索圓柱形皇冠郵筒/貴族風時鐘
《God Save The Queen》係所有英屬香港居民一定記得嘅歌曲,因為香港曾經係英國殖民地,而隨住「去殖」問題,淨餘嘅殖民時代產物到底又淨返幾多呢?單單皇冠郵筒已經愈趨少見,而英國赤紅色電話亭更加係幾近絕跡,原來現時只有兩個地方仍舊保留呢種真英國赤紅色皇冠電話亭,其中一個就係新田加州花園,位置如同一個英式小花園,有時間不妨拍拖兩個人去懷緬一下啦!
從元朗或上水方向起步,一樣可以直達新田加州花園,位置靠近米埔,表面只係一個有錢人居住嘅地方,皆因整個空間都係花園洋房,據知有約980幢洋房,每座樓高3層,放眼恍如美國加州獨立屋,加州花園名副其實.不過,身為貧窮戶嘅編輯當然唔係帶大家睇獨立屋,而係加州花園內嘅英式小庭園.
落車後,轉入加州豪園大道,先經過加州花園會所「Club Oasis」,然後穿過保安大閘,就可以再轉向加州花園廣場(Palm Springs Plaza),你就會發現一個被發展商予以保留嘅英式小庭園.商場內商舖甚少,只有寥寥幾間,多為連鎖店,包含7-Eleven,fusion by PARKnSHOP,有幾分似屯門黃金海岸商場,只係人流較少,除咗住客就只有單車客路經此地買嘢飲.加州花園雖然目前為住宅地帶,但原來前身只係魚塘,不過位置靠近米埔濕地,所以魚塘空間可以想像.
加州花園廣場外就係值得一去嘅英式小庭園,當中包括象徵英國殖民時代嘅皇冠郵筒,亦特別保留咗現時極為罕見嘅英國赤紅色皇冠電話亭,加上旁邊明顯比香港街燈矮小嘅英式街燈,重有靠近便利店嘅英式浪漫貴族風時鐘,雖然只係靠近路邊,而且加州花園嘅發展商為新鴻基地產,估計只係發展商為吸引人流先保留,但設計的確甚為吸引.
今次探索嘅皇冠郵筒同平常比較常見嘅「ER」郵筒大有分別,因為並非伊利沙伯二世時代嘅皇冠郵筒,而係本地已經更罕有嘅「GR」郵筒.眾所週知,「ER」嘅「E」係代表「Elizabeth」,象徵「英女皇」伊利沙伯二世,而「R」就代表「Regina」,即女皇;至於「GR」嘅「R」就代表「Rex」,即皇帝,而「G」就代表「George」,係英皇佐治六世標記,比「英女皇」時代更早.而加州花園商場外嘅皇冠郵筒並非郵政署所擁有,只係一個發展商從英國購入嘅郵筒,屬私人擁有,唔係公眾能夠投寄嘅郵筒.
至於西港城內嘅兩個赤紅色電話亭,表面似足新田加州花園嘅殖民時代電話亭,但並無任何皇冠標記,所以唔係編輯所提到嘅嗰兩個殖民時代皇冠電話亭嘅地方之一.而本來置於商場內嘅皇冠郵筒,據編輯了解,郵筒亦早於幾年前被移走,不過兩者都只係私人擁有,所以歷史方面就唔太清楚.
而加州花園嘅英國赤紅色電話亭有兩個,位於廣場對出一角,靠近幼稚園,電話亭頂端皇冠徽號清晰可見,入面電話可見PCCW字樣,現時係相當獨特嘅傳統英式電話亭,皆因香港歷史博物館嘅電話亭展品已經被髹上孔雀綠色,而上環西港城嘅英式電話亭則無皇冠標記.編輯記得荔園都曾經有個赤紅色電話亭,即使係電影《阿飛正傳》內嘅英式電話亭亦已經被髹上錄色,同廣場另一角嘅皇冠郵筒被髹上綠松石綠色一樣,未有獲得保育,疑似逐步淡化殖民色彩.事實上,呢啲只不過係香港過往歷史見證,真係有必要刪除抹殺自己嘅歷史嗎?
E.A.Tips :
❷ 皇冠郵筒係殖民歷史痕跡,謹記切勿破壞.
❸ 所有陳設只係商場對出位置,並非真係一個公園模式.
❹ 謹記保持安靜,切勿騷擾居民.
❺
❻
加州花園
- 元朗和生圍


text:
神戲活現 (黃秋生) - 黃秋生
雕蟲小技
第一招,誇張.唔好一見到呢兩隻字就覺得係衰嘢,大部分年輕演員,未學行先學走,見到啲前輩表演時,木口木面都演得咁好,有樣學樣,又唔諗下人哋用咗幾多年功夫先可以做到咁樣,於是畫虎不成,變咗膠面人.
所以,第一樣要學識誇張,俾人見清楚你嘅表情,聽清楚你講嘅每一隻字,咁樣導演先可以幫你修改,老師傅教落,有呢,可以收,冇呢,冇得減,減除係容易過加嘅.
第二招,著住戲服講古仔.千祈唔好著住戲服講古仔,所謂著起龍袍唔似太子是也,服裝就係服裝,道具還道具,頭套直情當帽戴,著住戲服又咁行,著住自己條牛仔褲又係咁行,龍椅又係咁坐,喺酒吧又係咁坐,所有嘢都同佢冇關嘅,咁就叫做著住戲服講古仔.
服裝道具係冇神奇功效嘅,所有一切都需要通過演員嘅運用先有效果,見過有個演員將把木製嘅道具牛肉刀,一邊講嘢一邊不停拍下拍下拍落隻手度,我心諗,如果把刀係真嘅,佢咪成手血?佢係咪想表達俾觀眾知,佢把刀係假嘅呢?因此,其作假時假亦真,演員要將身邊所有嘢都通過演技去將佢變成真實.
第三招,聲戲聲戲,有聲先有戲,有諸內形諸外,聽聲就知你有冇戲,所以聲音係非常重要嘅,但係唔係單有感情就大晒,仲要有高度嘅控制,唔係俾感情催迫到都唔知你講乜?「你明明同去去呵合本呀嘩啦吓,你仲蝦我唔絲你西人拿㗎!……」噏乜春呀大姐?咁演法,劇本都唔使啦.
「神戲劇場」藝術總監,香港藝術發展局戲劇界代表,兩奪香港電影金像獎最佳男主角及最佳男配角,香港演藝學院校友會榮譽主席.


text:
其實前兩個禮拜先去完「樹記」買嘢,不過因為當時係返工前去買,所以買唔到要放雪櫃嘅嘢,你知啦,啲黃豆製品好易變㗎嘛,萬一中途變壞的話,真係得個拎字,而且佢哋賣嘅嘢都唔平㗎嘛!咁啱今日早收工,趕喺收舖之前去買嘢,放入保溫袋度,跟住就可以即刻拎返屋企喇!
點解咁夜臨收舖先去買嘢都仲係要排隊㗎!?其實好耐之前媽咪已經去開呢度買豆製品,因為出名好食,但係嗰陣應該唔使點排隊,最多都係等兩,三個度,自從蘇施黃喺電視節目度介紹過之後,就攪到好多人都識去買嘢,之後就開始大排長龍,舖頭仲要專登擺放圍欄俾人有秩序咁排隊,免得影響左右隔離舖做生意!
上兩個禮拜去先慘呀,晏晝十二點零一點去到,見到條隊十個人都無,以為好開心啦,點鬼知個太陽曬到正條隊,跟住啲職員又唔會快手快腳做嘢,反正都唔憂做,做得慢你哋都會照排隊買㗎喇,所以雖然得幾個人,但都企喺度曬足差唔多半粒鐘,熱到成身汗,真係黐哂線!!之前農曆新年仲勁,可能因為好多人會買嘢煮齋啦,排咗半個鐘至九個字,條龍都無乜點郁過,由街頭排到街尾咁滯,真係人都癲,你估真係唔使錢咩!!最後都係無買到任何嘢就走人,因為要趕住返工!
早幾日見到 blog 友輕營媽媽又去「樹記」買嘢,話買咗差唔多 $70嘢,
話自己係咪傻咗,老實講,查實「樹記」賣啲嘢唔平㗎,閒閒哋
都過百蚊啦!不過佢哋出品嘅嘢豆香味真係好香濃,
Ernest 媽咪食過我買俾佢嘅枝竹都大讚,
食完都搭我再買.
今次主要係買新鮮豆製品,包括鮮腐皮,
放喺冰格度保存,隨時解凍嚟煮麵,
食齋日就最啱!
仲有兩條素雞,一條係買俾 Ernest 媽咪嘅,
另一條過兩日我就會整咗佢,
到時再同大家分享.
一場嚟到,反正都排咗隊一陣子,當然
唔少得買埋超香豆味嘅枝竹啦!
若果大家行經過舖頭,見到又無乜人排隊的話,就點都要買番一,
兩樣嘢喇,如果唔係都對唔住自己,因為唔使排隊買嘢
已經係賺咗㗎喇,哇咔咔咔咔 ~ ~ ~ ~ 其實好多人
都係買到左一抽,右一抽,係我排一輪隊
都只係買咁少嘢咋!


text:
Anton 同 Nina 兩夫婦都鍾意戶外活動,呢一日佢哋揸車去俄羅斯東部 Banniye Springs 露營.不過佢哋部吉普車誤墮水坑,部車郁唔到.佢兩個喺車瞓咗一晚,第二日再徒步去旅客基地班救兵.
點知行咗一段路,佢哋發現有隻大熊人跟住佢哋.兩公婆同熊人玩「捉伊人」,追追走走,老公 Anto 更差啲被熊襲擊.糾纏之下,佢哋搵到棵樹爬上去躱避,不過身上裝滿糧食同食水嘅背囊就喺途中拋走咗.
兩公婆以為上咗樹之後,熊人會自己走開,點知呢隻熊好好耐性,竟然喺樹下等咗兩日都唔走.佢哋兩公婆喺樹上無糧無水,又唔敢有大動作,體力消耗極大.兩日之後,佢哋頂唔住,靜靜雞衝向河邊飲水.而呢個時候,熊人又再展開襲擊,好彩佢哋走得甩,爬番上樹匿埋.
Anton 同 Nina 喺樹上再過多兩日,已經唔可以再支持落去.佢哋以樹過樹嘅方法,慢慢爬番部車,匿埋喺車靠車上食水過活.
幾日之後,終於遇到其他遊客嘅吉普車經過,救番佢哋一命.Anton 同 Nina 被困森林足足有11日,其中有10日無嘢食,身體異常虛脫,好在接受治療後已經無事返屋企.
據報呢一帶總共有23,000隻野熊,係俄羅斯境內最大嘅食肉動物族群.
資料: The Sun
分享連結:


text:
凡眼不識真英雄 牆內開花牆外香
生前出名,身後更出名,咁威水嘅港產明星除咗李小龍,搵唔到第二個.今日係李小龍四十周年死忌,全球各地有各種活動紀念呢位最早將中國功夫帶到荷里活並揚威世界,喺世人眼中幾乎同「中國人」畫上等號嘅一代武打巨星.
除咗美國,日本擁躉嘅紀念活動,台北有武術學員身着李小龍經典黃色功夫裝,喺街頭表演雙節棍;內地有李小龍遺稿新書發布會,亦有廠家推出「李小龍」品牌服裝,各自精彩,熱鬧非凡.
香港係功夫天王學習同生活過,初露頭角並一舉成名嘅地方,紀念活動規模照計點都有番咁上下啩.講起來真係丟架,原來只得一個「專題展覽」咁大把.至於市民和功夫迷望到頸都長嘅李小龍紀念館,成唔成到事都仲係未知數.
商務及經濟發展局局長蘇錦樑回應立法會議員質詢時話,同李小龍故居業主經過多番商討,未能就復修故居作為紀念館達成共識,現時對李小龍表達尊敬同懷念嘅理想方法,係喺香港文化博物館設置專題展覽喎.呢個名為「武.藝.人生——李小龍」嘅展覽今日揭幕,將展出六百幾件珍貴文物,會擺放五年.
港產官僚沉香當廢柴,一代巨星魂無歸處.呢批文物彌足珍貴,五年後如果紀念館仲未傾掂,甚至告吹,到時點算?唔通再塞番入貨倉,從此不見天日?
叮佢個鎯鎯!雖然李小龍故居唔係古蹟,但係對香港人有特別意義,呢個享譽國際嘅港產功夫巨星,代表咗武術嘅傳承,更代表香港嘅文化成就,佢嘅地位未來幾十年甚至幾百年都未必有人可以替代.港產官僚闊佬懶理,香港咁大,居然拖咗咁多年都搵唔到一處地方畀紀念館落腳,可怒也!
仲有吖,李小龍係「香港之光」,代表住一個輝煌嘅時代,唔單止可以宣傳推廣香港呢顆「東方之珠」,更可以為本港帶來巨大嘅旅遊收益,弊在港府捉到鹿唔識脫角,吊吊揈乜都唔做.呢嗱,人哋其他地方就唔同嘞,話做就做,有啲建造全球最大李小龍紀念館同世界最高李小龍塑像,有啲推出李小龍紀念郵票,總之百花齊放,呢啲咪叫牆內開花牆外香咯,叮!
凡眼不識真英雄,旨意港產官僚將李小龍威水史發揚光大,根本係緣木求魚盞嘥氣.計太一叮話齋,不如叫佢哋駕輕就熟,為「貪遍省港澳,歎盡海陸空」嘅貪曾同埋巧立名目篤公數歎茅台嘅貪湯,整番個「雙貪紀念館」仲實際喇,叮!


text:
喜歡他的歌曲可以追蹤音樂人,接收新歌曲,動態通知!
發布時間 2015-01-08
製作人:吉吉
詞:肥寶
Rap:肥寶
編曲:吉吉
結他:牛暉
Sax:黃振航
採樣&Scratch:DJ Edi
眾人聲:陳藝之,大面
今期又肥一個圈 睇嚟我咪再食雞肉卷 氹氹轉轉下呼啦圈
未轉完不如食完呢餐再算 天 跌落嚟我當佢被冚 食埋先 哎呀鬼拍後尾枕
牛扒 巨無霸 搏命食起身 個磅都就嚟秤唔到 兩百幾斤
三餐食得放 三脂係要降 可樂 醫生佢話都要飲無糖
賴床都係為夢中見到你 鼻鼾都係想喺夢中叫你
我身為一個肥仔嘅歌手 作咗咁多年好歌有好多首
想話有班女FANS同我握手 點知 積埋積埋滿腦子嘅蝌蚪
三餐好 三脂高 女仔見到我哋都SAY NO
三餐好 三脂高 地球人都已經阻止唔到
三餐好 三脂高 女仔見到我哋都SAY NO
三餐好 三脂高 地球人都已經阻止唔到
靚女 你咁堅 你嘅美態要我對你發曬癲
我嘅天 你咁香 快要經過我身邊嗦下先
OH NO呢鋪血壓高 飆到百七簡直燒壞腦
我頂 你對住我放電 我嘅身心體溫認真中曬電
之:我知你真心 都知你幾斤 同你食餐LUNCH就知你幾狠
你個肚腩的確幾有安全感 但係寶寶你唔係我中意嘅嗰種男人
我哋都係做FRIEND啦
哎 點解又係JUST THE FRIEND?
講我聽 莫非我不夠輕 無頸嘅族群同人唔同命
小姐可唔可以同我拍拖
之:朋友問我係咪未俾人砸過
三餐好 三脂高 女仔見到我哋都SAY NO
三餐好 三脂高 地球人都已經阻止唔到
三餐好 三脂高 女仔見到我哋都SAY NO
三餐好 三脂高 地球人都已經阻止唔到
吶我一講肥仔D女仔就話“咪”
肥仔 肥仔
我一講肥仔D女仔就話“咪”
肥仔 肥仔
搭地鐵就最搶 放個屁就最響 講到感情 其實我就最傷
情就最長 對你專一最強 講到感情 其實我就最傷


text:
落力宣傳《棟篤特工》 黃子華阿佘:靠自己實力!
撰文:東方新地
圖片:東方新地
黃子華:做人靠自己
對於今次電影未能於TVB宣傳,子華笑言做人最緊要靠自己:「以前我每次做棟篤笑,TVB咁啱都有播我啲劇,好多人仲話TVB幫我宣傳,我同人講真係冇夾定,但後來我做騷TVB冇再播我啲劇,啲飛都賣得唔錯,所以話做人最重要都係靠自己,你唔得邊個都幫你唔到.」至於拍檔佘詩曼就話:「官司係公司同公司之間嘅事,對我冇直接影響,最緊要大家買飛入場支持,子華話齋,要靠自己實力.」
拒唱主題曲
子華過往都有唱電視劇主題曲,但佢自爆原來一向都唔鍾意唱主題曲:「今次電影監製叫我唱,我即刻話我好憎唱,呢部戲嘅質素唔應該搵我唱,但原來已經作好晒曲詞準備好晒,係欣宜唱,音樂總監仲坐我背後,我當時非常尷尬,佢叫我喺旁邊搞吓笑就OK.」子華話除非自己覺得非常適合先至會唱:「今次填詞嘅係一個女仔,佢中英文都填得好勁,多謝欣宜唱首歌.」
C君撐陸永黑面
大會安排佢哋同扮演成女僕嘅現場觀眾齊齊行catwalk,子華大笑C君同女僕觀眾有夫妻相,C君話:「我去過女僕餐廳,男僕嗰啲都去過,對方要跪喺度幫我落單,自己都好唔好思.」對於拍檔陸永喺無綫頒獎禮,被指失言激嬲阿叻陳百祥後被照肺,C君力撐:「冇啲咁嘅事,唔知點解啲人話佢黑面,佢唔講嘢嘅時候就係黑面㗎啦,佢喺我面前都好少笑.」
延伸閱讀:


text:
牙齒正畸嘅方法有邊啲?
隨著生活水準嘅提高,好多人都開始追求變得更靚啦,而對於個啲有牙齒缺陷嘅患者嚟講,牙齒矯正系一種唔錯嘅方法.咁牙齒正畸嘅方法有邊啲呢?
1,傳統普通金屬托槽矯正
傳統牙套矯正嘅原理講簡單啲嘅話就系牙齒喺金屬弓絲力嘅作用下回到規範位置,達到令牙齒重新排列整齊嘅效果.喺剛開始戴牙套時,大多數人都會有唔舒服嘅感覺,呢個系正常嘅,不適感會喺3到5天內消失,喺做完牙齒矯正後要注意口腔和牙齒嘅清潔衛生,儘量食避免硬嘅和粘稠嘅食物.
傳統矯正價格親民,適用範圍廣.但系佩戴後影響美觀,也唔太舒適.
2,自鎖托槽矯正
自鎖正畸托槽優點系可以大大降低鋼絲與托槽之間嘅摩擦阻力.
因為佢喺托槽上加了一道門,可以直接將正畸弓絲鎖閉喺托槽嘅槽溝內,免除咗結紮鋼絲或橡皮圈對正畸弓絲嘅捆綁.大大降低弓絲與托槽之間嘅摩擦阻力,牙齒所受到嘅力量也會減少,牙齒移動速度也會加快,成個治療時間則會有效縮短.
3,陶瓷托槽隱形矯治
陶瓷托槽顏色接近牙齒本色,使用後唔易被人察覺,又被稱為隱形托槽.主要系多晶或單晶氧化鋁,兩種材質嘅主要嘅區咪系其透光率唔同.單晶氧化鋁嘅透明度較高,而多晶氧化鋁通常呈白色(牙色).
4,隱形矯治
隱形牙齒矯治器系通過一系列透明嘅,可自行摘戴嘅無托槽隱形牙套嚟矯正牙齒,冇托槽也冇金屬弓絲.外觀上幾乎睇唔出嚟.適用於輕中度牙齒畸形,具體嘅情況仲系需要由醫生嚟親自評估.
以上嘅呢些內容就系深圳維港歡樂牙科專家為大家介紹嘅關於牙齒正畸嘅方法有邊啲嘅內容,希望對大家有所幫助.
牙科小Tips:


text:
去過日本嘅朋友我諗都知道,日本真係可以話係自動販賣機嘅天堂!
香港就黎黎去都得汽水機或者零食機啦,日本就唔同啦,可以話要咩有咩.
聽我講少少日本自動販賣機嘅資料先啦.
原來日本最早發明嘅販賣機係香煙機,早喺1888年已經有啦!
而日本嘅機唔單止係純粹買賣,仲有唔同機能.
包括識別功能,用黎確認買家年齡(用於煙酒之類的販賣機).
仲有儲分功能,好似超市咁買嘅時候可以用卡儲分.
仲有對應災害時嘅特別功能,好似地震時可以靠更改設定黎免費提供飲料咁.
真係照顧周到呀!
好啦而家等我介紹下有D咩特別嘅機,等你地下次去日本留意下周圍有無見到啦!
1.首先係周街都係嘅香煙機
就咁香煙機就無特別丫,咁你又知唔知有D機係有成人識別功能呢?
即係為左防止未成年人士買煙而設果D呀,好盞鬼!
佢係點操作呢?就係有個相機影住你,
之後從你有無皺紋,瞳孔大小,臉的大小等等去判斷你成左年未,
想像唔到?睇片啦!
唔知準唔準呢嘻嘻?
2.啤酒機
罐裝啤酒梗係唔夠特別,鮮啤酒夠特別啦掛!
唔好講咁多,繼續去片睇下點樣可以用自動販賣機買到新鮮啤酒啦!
3.雞蛋機
哈哈不過唔驚D雞蛋碎咩?我睇唔透
4.賣米機
咁搞法睇黎日本師奶就黎連超市都唔洗去啦!
5.熟食販賣機
真係好好奇佢入邊嘅構造到底係點啊!
6.重頭戲黎啦,就係拉麵,烏冬販賣機!
唔好以為佢係靠D咩新科技啊,其實呢D機已經歷史悠久,
成30年機齡嫁啦!(唔係肌齡)
有無人同我一樣好有興趣呢D熱食販賣機到底係點樣極速喺入邊整野食出黎嫁呢?
我知啦!我真係知啦!答案原來係咁嫁:
真係好佩服日本人嘅創意呀!
睇完之後有無好想香港都有咁多種類嘅自動販賣機呢?
有時真係好方便嫁,懶懶地唔想排隊埋單就可以喺D機到買嚕.
幾年前Eason都咁講啦,既方便,又快捷丫嘛.


text:
3月 03 2017
對各位女生黎講,肌膚要面對最可怕嘅問題莫過於衰老,唔好以為呢啲野等老左先理,到你三四十歲果陣,就會後悔點解當初冇好好保養皮膚㗎啦!
我仲係十零廿歲,抗衰老離我好遠?
其實踏入二十歲,皮膚已經開始容易缺水乾燥,毛孔突然變大,皮膚有細紋,膚色黯淡冇光澤.
眉間,額頭,眼尾和眼下出現細紋,以及上妝後粉底易卡係法令紋,呢啲都係開始老化嘅現象.所以要對抗衰老,真係要趁後生好好保養好皮膚,未雨綢繆,每日做好潔面爽膚保濕,隔幾日敷一次mask,有化妝嘅更加要每次做好卸妝,呢啲只係最基本,勤力嘅,最好就配合埋適合嘅抗衰老護膚品.
青春最大敵人--紫外光(UV light)!
要進行抗衰老作戰,首先要知道邊個係你嘅最大敵人,佢就係紫外光(UV light) 啦,9成皮膚衰老問題都係由佢引致㗎.紫外光可根據波長(wavelength)分為UVA, UVB, UVC三種.
- UVC (波長100-290nm)
最唔影響皮膚嘅UV light band,雖然直接殺傷力最強,但因為絕大部分俾臭氧層吸收咗,去唔到我地嘅皮膚就自然無影響啦.多數只會係啲人工來源如水銀弧光燈同殺菌燈度搵到.
- UVB (波長290nm-320nm)
對皮膚嘅直接破壞性好高,係曬傷同皮膚癌嘅主要元兇,亦會直接破壞皮膚嘅膠原蛋白(collagen)及維他命A(vitamin A)加速皮膚老化.好彩嘅係佢唔會穿透到玻璃,所以係室內就唔怕佢.
- UVA(波長320nm-400nm)
因為直接破壞性唔強,以前一直被認為對皮膚無咩大影響,不過近年開始發現佢嘅間接破壞性,分分鐘仲勁過UVB嘅直接攻勢!
點解?簡單嚟講,UVA有更強嘅皮膚穿透力,可以直入皮膚深層,產生出自由基(例如羥基hydroxyl radical)及Reactive Oxygen Species(ROS, 例如singlet oxygen),佢地活性極強,會破壞膠原蛋白(collagen) 及彈性纖維(elastic fibers),影響DNA修復同免疫系統,並刺激黑色素產生,導致出斑,變黑,皺紋同血管增生等老化問題.
另外,UVA亦較UVB穩定,強度全年上落唔大,加上可以穿透到玻璃,所以佢絕對係皮膚老化嘅頭號敵人!!!! 為左維護皮膚健康,我地真係要由細到大做好正確嘅防曬措施.
以下係再深入少少嘅解釋,好學嘅朋友仔不妨睇睇:
(UVA令一啲皮膚底層叫Chromophore嘅分子進入激化狀態(excited state),而呢啲Excited Chromophore就會同皮膚細胞內其他分子進行化學作用,產生自由基及ROS,對皮膚進行破壞.)
小總結
UVA UVB有幾恐怖,相信大家都了解多左,記住一定要做好防曬!
但係市面上咁多防曬產品點樣揀?又化學性防曬(Chemical sunscreen)及物理性防曬(Physical/ Mineral sunscreen)好混亂?
而就算做足防曬,都冇可能100%阻隔紫外光,點樣用護膚品擊退自由基?點樣留住青春,唔好俾佢提早離你而去?
嚟緊我將遂一解答,以成分分析嘅角度,同大家分享下點揀防曬同抗衰老護膚品!


text:
相反,亦都會有人覺得如果球隊冇作為 不去補強陣容,令球隊在季後賽頻頻失利,繼而導致球員對球隊失去耐心,球星離開去爭奪總冠軍也是合乎情理的.甚至乎亦有球迷認為如果球員係為咗更大嘅合約或者更好嘅待遇而轉隊,亦只不過係人之常情.
以下落嚟,就等我哋一齊睇下唔同例子.
毫不誇張咁講,佢絕對稱得上係一人一城的代表.亦都相信無人會反對.但其實在2007年的時候 他就曾經因為球隊管理層的不作為,導致球隊係季後賽頻頻失利,而向球隊提出交易申請.係日後嘅訪談中 他親口承認當時芝加哥公牛是他的第一選擇.他亦提到底特律活塞也曾經嘗試用Richard Hamilton+Tayshaun Prince+選秀權來換佢(當湖人管理層傻的嗎) 只不過最後都比佢拒絕咗,湖人最後亦留低咗佢.而係2008年湖人為佢搵嚟咗幫手,以著名的打劫交易迎來了Pau Gasol.隨後湖人亦在Kobe和Gasol的帶領下取得二連冠,Kobe 更是連莊FMVP.其實由呢件事我地就可以得知管理階層的不作為,毫無疑問會令球星對球隊失去信心,繼而尋求交易.
司機絕對稱得上最能演釋「忠誠」一詞的人,佢同cuban嘅友情相信大家都聽得唔少,我哋都唔重複咁多啦.他係達拉斯小牛(亦都只係而家嘅獨行俠)留了二十一年,更係2011年帶隊以4-2擊敗當時聯盟嘅頭號反派,熱火三巨頭,奪得總冠軍.而他多次主動減薪,只係為咗令球隊能有足夠的薪資空間補強陣容,最著名的一次莫過於在2014年時,當時休斯頓火箭和洛杉磯湖人各自提供咗一份頂薪三年九千七百萬的合約,但係佢考慮都無考慮過,因為大家都知道,佢係屬於達拉斯.佢隨後同達拉斯小牛簽下一份三年二千五百萬的合約.據統計,他多次主動減薪,令佢喺職業生涯中一共賺少了1.94億.試問在NBA歷史上,又有多少位球員能像Dirk Nowitzki一樣,處處為球隊着想之餘,還不離不棄呢?
係2010年嘅夏天,Rmbj同騎士嘅合約結束.其後佢係全國直播特別節目「The Decision」宣佈轉投熱火,夥拍佢嘅兄弟wade同bosh造成3巨頭,向總冠軍進發.呢個決定使佢名聲瞬間跌落谷底,成為聯盟中嘅頭號反派角色.但係大多數人只係睇到佢轉隊一事,而無去嘗試了解背後嘅原因.就係rmbj轉隊前一年,球隊係季後賽第二輪倒係波塞腳下,但大多數人只睇到騎士係常規賽有61勝,無疑令到連莊mvp嘅rmbj不滿.當時rmbj都首發出場76場平均上場39分鐘場均攞到29.7分,7籃板,8助攻,真係可以話係盡心盡力,但係當時騎士卻因為薪資困難而無法係自由市場補強,而當時rmbj自己都試過打畀唔同球星,但佢哋都拒絕嚟騎士,咁樣使得一心想捧起奧布萊恩杯嘅rmbj轉投熱火.睇到呢度,相信唔少人都覺得我係度幫rmbj洗白,但其實小編都唔鍾意偽善嘅rmbj,上面嘅內容都係議事論事,我亦都同意當時rmbj嘅決定的確傷到唔少球迷嘅心,尤其是rmbj仲特登係電視節目宣佈將佢嘅天賦帶到南海岸,呢個行為都有少少落井下石嘅feel.
講完rmbj,就不得不提死神kd,KD真係可以話係背叛嘅代表,就係2016年 由kd同西書領軍嘅雷霆係西部決賽對上不可一世嘅73勝勇士.當時雷霆手握3-1嘅優勢,幾乎可以話總決賽會係雷霆對上騎士.但雷霆其後連輸三場,最終都係同無限接近到手嘅西區總冠軍擦身而過,今次比3-1逆轉後,球迷雖然對雷霆今年嘅表現感到失望.但係都睇好死神+西書呢個組合能夠係將來帶領雷霆捧起隊史第二座奧布萊恩杯,可惜事與願違,死神kd宣布離開雷霆,下家仲要係啱啱擊敗自己嘅勇士.kd呢個決定無疑宣佈咗聯盟大結局,亦都令到無數雷霆心碎,但大家唔可以忘記,kd係雷霆奮鬥咗十年,但都無總冠軍,當取得3-1領先嘅時候都係差臨門一腳.如果咁樣睇 kd都難免感到心灰意冷,所以kd有想少奮鬥十年嘅諗法其實都可以話係人之常情.
其實我哋唔係諗住幫一啲追求冠軍嘅球星講說話,純粹大家鬧佢哋對球隊唔忠誠嘅時候可以思考更多.
最後最後記得follow我哋嘅ig!@kongballtoi


text:
我今晚想做愛: 第三支煙,我哋一句嘢都無講淨做-下 (修)
「我到咗 Room 2」
「好 我上緊嚟」
好耐無見小木 我好緊張
「我到啦」
手機收到小木Message
我行去打開門
小木著咗白色大T-shirt 配一條黑色長裙
我打量咗一下之後 連一句「好耐冇見」都未講
小木就已經手環抱我條頸 同我展開一翻唇舌交纏
小木個唇好軟 仲好甜 喺黑朱古力嘅味道
我一直都唔知道點解 後尾同其他人錫嗰時
好似一直都揾唔翻呢種甜
有一次半夜佢上嚟我屋企個時
我問佢點解佢把口有甜甜地
原來佢知我鐘意黑朱古力
所以會食完朱古力再同我錫 咁樣我就會記住佢
我擘一擘大隻眼 小木隻眼合埋咗
好耐冇望過一個人嘅樣
小木都係無好似以前咁 無化妝
我開始伸手向佢背部摸 再向腰摸 瘦咗
我將小木件白Tee向上捲起 胸出咗來 無Bra
成個過程我都一直無停過親吻 甚至我感受到小木咬我
嗰一下咬唇 我同小木同時擘大眼 眼神依然羞澀
我慢慢向小木胸部撫摸 一邊親吻 一邊吸吮著乳頭
來來回回小木嘴唇同胸部 開始越來越急
依然好似往時 我用手帶住小木 摸我下面
我哋一直咁樣咗好耐 小木主動跪低為我下面拉拉筋
望一望塊鏡
小木跪低埋苦幹嘅背影 好想禁住佢嗰頭
我伸手禁實佢嗰頭 由我去掌控翻嗰節奏
由門口錫到上床,我終於要進小木下面
喺久違 濕潤又熟悉嘅陰道
我每一下都頂到最入 小木雙腳被我撐到好開
每一下都好麻 好正 小木入面好暖 好似以前咁
係鏡望住我地 所有嘢都一覽無遺
乳房跟住我哋做嘅動作 喺我臉前盪下盪下
小木把呻吟聲好温柔
我以前同小木做愛都唔會錫
但今次唔知點解有種慾望好想同小木纏綿
好想感受一下小木
喺最後衝刺時 釋放曬我嘅子孫喺佢體內
我錫咗小木塊面一下
小木下面流咗好多水 成張床單濕曬
喺精同水融恰而柔
小木樣好平靜 但喺塊面紅曬
都仲係咁怕醜
噢 我哋全程都無講嘢 淨係做 真係淨係做
做完 小木瞓係我隔離 小木想抱住我手臂 但佢無
佢第一次喺我面前食煙 我望住佢
我教過佢食煙 但無唸過佢會一直有食
如果呢一刻我哋抱住一齊食一支事後煙
而唔喺我哋背對背食事後煙 好傷感
拎轉身望小木背影 煙霧縈繞小木頭髮
嗰一支事後煙 好似完全表達咗小木同我嘅情感?
燃燒得幾激烈都好 最後只會得淡淡煙痕同煙味
小木無望我,小木著翻啲衫
「謝謝你,我真係鐘意你」
小木講完呢一句,走咗
////////
我唔太想知小木最後走有冇喊
我無好似拍劇咁捉住 錫 又嚟多ROUND激戰咁
我咩都無講,唔知點講,可以點講
但小木瘦咗 胸大咗 濕咗 就咁啦
///////
我翻屋企,一路換衫,一路食支煙
將食完煙頭掉落酒樽
我希望小木有一個珍惜佢嘅人
Sorry.小木
我都只係習慣性有一個人就去 如果無我就去第二個
而你又會隨傳隨到 所以做咗第一個
我唔係鐘意你 呢啲關係簡單啲嚟講都係肉碰肉


text:
倪辰Lala同黃安弘老師做音樂交流
其實倪辰你都做過好多次線上音樂會啦,咁今次會唔會有d唔一樣呢?「平時都係自己一個人,但今次有啲唔一樣,喺3月19號我會同著名監製黃安弘James一齊Crossover做音樂分享會.終於唔係自己一個人喇.」
咁今次又會唱咩歌呢?「平時我好少唱男仔歌,但今次就會唱好多黃老師作嘅男仔歌,包括有許廷鏗既《螞蟻》,《仁至義盡》,《登對》.其實係我認識James之前,已經成日聽佢既歌 .但黃老師既歌都好高難度而且大部分係男仔歌,對我黎講係好大既挑戰,希望今次既crossover 會有火花啦哈哈.」
今次同黃安弘合作有咩感覺?「同到黃老師合作真係好興奮!對於我來講,作曲填詞好新鮮,除左唱人地既歌之外,我地都會搞搞新意思.最近見到James同佢囡囡既新歌,覺得好特別.膾炙人口嘅情歌佢就好拿手,但係兒歌都作埋真係令我眼前一亮.同埋趁住今次綵排乘機邀歌(笑),希望可以同James合作做一首歌,做音樂交流.」
Lala不如講幾句呼籲下:「大家記得留意我3/19既music live喇!同埋今次仲有個神秘嘉賓同我合唱添!賣個關子先 哈哈哈.
另外喺呢度都祝James同埋霖霖嘅新歌《What makes me beautiful 》大賣.」


text:
星期一果晚約咗 Winnie,Louisa,阿聰同 Kenneth 一齊去睇 Mozart 嘅經典歌劇《魔笛 》( Die Zaubleflöte ), 原本 Li Kien 都有買飛睇,但佢真係唔舒服得好緊要,所以最終都係無去到.
揀得呢套 opera 睇,當然唔多唔少都係為咗聽夜后唱果首著名 aria "Der hölle rache" o架啦,我都唔例外, 因為我係勁鍾意聽花腔嘅!所以我都好鍾意聽 Rossini 嘅 opera,因為幾乎首首都有 coloratura 嘛!但係唱就唔係好識唱啦,唱到個肚啲肌肉都攰埋都唱唔好! 不過今次就有少少失望,因為不但某些 performers 唱功唔係我心諗咁好,而且啲 costume 仲 ………… 我覺得係不倫不類囉!!成晚最欣賞嘅,當然係飾演夜后女兒 Pamina 嘅黃英啦,真係簡直係中國人嘅光榮!不過飾演捕鳥人 Papageno 嘅 Edelmann 都有不俗嘅演出,仲好生鬼攪笑!原來我哋睇果場仲有好友 Yuki 同師姐 Shanice 同台演出 o添!可能學佢哋講,我同 Yuki 識咗好耐,就算我哋坐喺 "山頂之癲",無一個 performer 個樣可以睇得到,但都好易認出 Yuki 把聲,佢唱功都真係唔差,唔怪得之佢可以喺澳門「威尼斯人」度同 José Carreras 同台演出啦!能夠同 3 大男高音一齊演出,呢個經歷真係唔係人人都有機會.希望 Yuki 繼續努力,有機會成為香港嘅 Prima Donna 啦!
原本晏晝 Winnie 同我係約咗 Miss Cheng 一齊食 lunch 同佢慶祝嘅,點知佢真係忙到呢,連約好咗我哋都要推,咁無辦法啦,唯有等下次囉!( 點鬼知夜晚睇完 opera 之後,居然喺文化中心個大堂見到佢喎,佢話因為黃英俾飛佢睇喎,真係激死!!) 所以咪得番我同 Winnie 兩個食 lunch 囉,佢就揀咗去佢嘅 favourite restaurant 「POKKA CAFÉ」,今次係去咗尖沙咀北京道果間.佢話因為之前喺網上見到呢間 Pokka 啲裝修好靚,好似好 grand 咁,於是就想去睇睇實景喎.
我自己就覺得裝修太 "花碌碌",有啲眼花,反而幾鍾意呢
個壁燈佈置.
哈,我專登影呢個調味瓶 o架,因為明明鹽同胡椒係分開兩個樽,但 Winnie 因為一路同我講嘢,一路拎起個樽,唔為意之下,佢既然一手拎起哂兩個樽,仲想一齊倒落碗餐湯度 o添!好彩佢及時發現,如果唔係實鹹到黐線!
啲 "扮" 英式茶杯都幾靚呀!呢幅相其實係試機 o架咋,因為想叫 Winnie 示範一下佢嘅攝影技術,其實個景係離我哋座位好遠咁 zoom 埋佢 o架,都非常清楚呢!
呢幅都係出自 Winnie 嘅手筆.因為我唔識得用微距功能影相,
所以佢就示範俾我睇,教我點用,果然係好 sharp 呀!
好喇,講咗咁耐,係時候開餐喇!首先上嘅當然係餐湯啦,係雜菜青豆湯,有裸麥包仔跟住一齊上.個湯 OK,不過 Winnie 就略嫌多油.我就反而覺得個包唔知點解會整到咁鬼甜,都未食過啲咁甜嘅裸麥包,真係浪費材料!
餐湯都未飲完,跟住就見到杯咖啡嚟到.唉!又試老人癡呆,唔記得叫個 waitress 後上,卒之攪到我哋食完哂嘢之後 "凍冰冰" 咁飲.
Winnie 個 set lunch 先到,係香煎龍脷柳伴炸雞翼.佢 order 果陣時已經問明個 waitress 有無薯菜跟,個 waitress 好肯定咁話無,仲話佢可以 order 跟飯或意粉上.因為 Winnie 瞓醒起身已經好晏,所以無食早餐就出嚟,佢當然覺得肚餓啦!所以就 order 埋跟意粉上.點知個 set 嚟到一睇,墊底嘅薯菜好豐富,可以話係有齊哂五色蔬菜 o添!唉,都唔知依家啲後生點做嘢 o架!
呢個就係我 order 嘅茄汁焗雞扒飯.味道都唔錯噃,個茄醬唔會太酸,味道調得啱啱好,雞扒都算嫩滑,味道就一定唔會有任何要求 o架喇,因為一定俾急凍貨色你歎 o架啦!可能因為我始終唔係太好肉嘅關係,反而好欣賞啲雜菜喎,有紅蘿蔔,青椒等,最好食就係茄子,唔太硬又唔太腍,帶小小爽口,配埋茄醬一齊好好食.我喺屋企好難煮到呢隻口感呀!唔係因為我啲烹飪技術差,而係我要就我老豆,樣樣蔬菜都要煮腍啲,無計!
Winnie 個 set 就唔知幾銀啦,我個就盛惠 $75,算係咁啦,不過好耐都未試過食到咁滿足嘅 lunch 好耐啦!因為平時喺屋企餐晏一定唔會煮飯食,就算出街食都唔會叫飯食,豐富極最多都只係喺快餐店食過 tea set,因為我哋成家都唔係 "飯桶",唔慣晏晝食飯,果日都係因為無得好揀先迫住要揀飯咋!所以食得好飽,就連睇 opera 之前約好咗 Louisa 三個人一齊去 Sheraton Hotel 間 coffee shop 求其食少少嘢頂肚,都唔係好食得落,因為仲未落隔.
係喎,順便喺度多謝埋 Louisa "萬歲" 嘅 chicken ceasar salar 同 fish & chips 先!


text:
「明明搭飛機嗰陣見佢哋都只係派下餐行行企企咁,乜派餐都要考牌嘅咩?」
多功能空服員!6大職責逐個數
少年你太年輕喇!如果只係上嚟派下餐,咁唔提供餐飲服務嘅廉航,咪可以唔使搵服務員上飛機囉?其實平時冇事冇幹,空姐空少可能就只係派下餐,「Coffee or TEA?」下就可以收工.但係有起事上嚟,空姐空少都可以有好多唔同嘅職責,真係「身分角色隨時匯合你」嘅.
01 | 空中侍應
好多同事都唔太鍾意被人叫空中侍應,但無可否認,喺機艙入面斟茶遞水係我哋其中一項最常見,亦係最最最基本嘅工作,所以喺外人眼中,的確同侍應分別不大.「空中侍應」呢個稱謂,好概括咁描述咗我哋喺九成風平浪靜嘅航班上嘅工作內容.
02 | 杯麵外賣仔
由於呢個任務只限長途機上先至存在,加上一個長途班上,單係送杯麵嘅工作量足以媲美派一次餐(或者多於一次),所以我刻意要將呢項工作分開列明,以證其地位!每次喺飛機上面又長又窄嘅走廊上來回運送杯麵,我都覺得自己好似清仔,即係某大牌子公仔麵上面嗰隻公仔.
03 | 尋找失物專家
不時有乘客會同我哋講唔見咗嘢,然後我哋就要攞住支電筒喺機艙入面尋失物.係就係巡邏,但係我哋絕對唔係cosplay緊看更.
04 | 滅火專員
萬一喺飛機上不幸遇上火警,《衝上雲霄》就要即刻crossover埋《烈火雄心》.滅火筒可能有乘客都識用,不過飛機上啲滅火筒喺邊,乘客就未必會知道喇!
05 | 急救員
唔講你未必會知道,成日都會有人上咗機之後同我哋講佢哋唔舒服.當然唔係次次都真係咁病,但係航班上真係有人需要簡單急救嘅時候,空姐空少係絕對勝任有餘嘅!
06 | 逃生專家
以上種種都可能未必一定要空姐空少先做到,就算講緊急救呢類需要專業知識嘅活動,消防處都話任何人都可以幫手做心肺復甦啦!只有第六項係一定要空姐空少先能夠勝任,而呢個都係我哋呢份工作存在嘅原意.現今航空安全已經進步咗不少,大家都好放心外遊,搭飛機易過食生菜.
不過 touchwood有意外發生,飛機需要迫降嘅時候,幾時可以開門?點樣可以開門?邊道門開得?邊道門唔開得?假設漂流海上之後,點樣提升生存率等等,你絕對唔會搵到比空姐空少更加清楚呢啲問題嘅解決方法嘅人!
身兼多職 希望乘客可以諒解配合
當然仲有好多,例如洗廁所呀,推輪椅呀等各式各項瑣碎工作內容就唔詳細講喇!有人會話做空姐空少即係空中大打雜,咩都要做.咁樣講,某程度上都唔係錯嘅.既然知道空姐空少同時身兼多職,希望咁多位可以高抬貴手,體諒一下空服員工作上嘅難處.
記得有一次喺長途機上面派緊第二餐,有一個長者乘客感到呼吸困難,有兩位同事馬上去幫助嗰位乘客,霎時間少咗兩位同事派餐,整體派餐嘅所需時間自然會更長.
大部分乘客都眼見發生咗特殊狀況,均表示體諒.但係依然都會有少數苛刻嘅乘客,眼見附近不遠處有同事幫長者戴上氧氣面罩嘅同時,依然會責怪我哋派餐派得慢.
雖則急救同派餐同樣都係我哋嘅職責,我哋係絕對有責任要妥當完成,但係兩件事孰輕孰重,邊樣應該做先,邊樣應該做後,作為一個成年人,唔需要我哋特別解釋吧!不過好彩,面對咁無理嘅情況,有位正義嘅乘客出聲幫忙.
所以話,再多功能嘅空姐空少都需要有明白事理嘅乘客配合,先可以順利完成所有嘅工作!就此呼籲咁多位讀者繼續做個乖乖好乘客,共創美好航程~(跳起YEAH!)


text:
135
44
27
港鐵灣仔站 A3 出口, 步行約5分鐘 繼續閱讀
電話號碼
28388486
營業時間
今日營業
10:00 - 22:00
星期一至六
10:00 - 22:00
星期日
全日休息
*最後落單時間: 21:30
付款方式
座位數目
40
其他資料
電視播放
當面支付
招牌菜
食家推介
相關文章
Qwedsa789654 等級2 2022-06-12
25 瀏覽
夜晚輾轉拒絕咗好多間餐廳,直覺之下兜到去山上面嚟到依間餃子源.招牌有氣勢好吸引人亦都擔得起呢個招牌. 你一坐低會警告你如果係煎餃嘅話會好黑咁整煎餃係真係好大陣燶味係缺點嚟嘅 而且事後都會感覺好熱氣 當然都香口喇.但係其他嘢就無敵啦叫個蔬菜呢就清新麻油味適當.叫山楂茶呢就比酸梅湯冇咁涸喉而且好潤喉.叫咗茴香京蔥西洋菜同埋蘆筍.點解我唔講係咩肉呢因為佢全部食落都係蔬菜香味由頭帶到尾係好過癮. 西洋菜比任何一間食過嘅都濃,茴香就好甜. 勉強有爆汁嘅.最後講下肯定係全香港最過癮嘅辣椒醬點解呢?因為佢呢個睇落特別黑嘅辣椒醬呢係我食過最唔辣嘅. 搽滿一隻餃子都冇譚仔嗰啲小食咁辣,呢度辣椒醬可以盡情享受辣椒嘅鮮味同香味. 繼續閱讀
今次我地黎到餃子源諗住試多幾款唔同味嘅餃子,所以全部餃子都叫左半份,即係5隻餃.我地分別叫左以下幾款水餃🥟:韭菜豬肉餃 ($31):食餃子其中韭菜係必食嘅!韭菜豬肉餡味道唔錯,韭菜嘅香味幾濃郁,就咁食唔點任何醬汁都好夠味😋麻辣京蔥牛肉餃 ($33):鍾意食辣嘅我地一見到餐牌上面嘅”麻辣”餃就即刻叫黎試下啦😍 麻辣味唔會蓋過左牛肉餡本身嘅鮮味,又令到水餃更惹味,唔錯鮮蝦韭黃豬肉餃 ($35):蝦味道正正常常,唔算話好有鮮味嗰種,但就勝在夠彈牙.連埋韭黃豬肉餡一齊食係夾嘅,再加埋餐廳嘅秘製辣醬一齊食味道更昇華.京醬茄子 ($32):依道菜係冷盤黎,茄子面頭鋪上蒜蓉粒同辣椒絲,再淋上京醬,味道甜甜辣辣,係幾好嘅開胃菜 我地每人再叫左杯飲品,分別係山楂茶同埋豆漿,都係$10杯,抵飲又好飲~ 繼續閱讀
係附近上堂放lunch得一個鐘,仲要預來回travelling time,都係食啲快又飽肚嘅野就算.雖然呢啲放時間一定要同人逼又要等位架啦,本身諗住博下冇咩人食出名嘅samsen泰麵.點知多人到要等位,無奈放棄.店鋪裝修保持翻舊有裝修,一行入去就feel到老店嗰陣除.門口仲有唔少日文嘅介紹,唔知呢間係咪係外國游客好受歡迎嘅呢?等位唔使好耐,反而外賣嘅人仲多.要左十隻京葱羊肉餃($50),餃子大大隻嘅,餡好足料又飽滿,咬落好有肉汁,係多到會流出黎嗰種.湯底冇咩特别,唔會死咸.餃子調味夠嘅,但同甜記嘅同款比,佢冇咁重香料味.羊肉同京葱比例啱啱好,真係要彈嘅話係京葱有啲硬嘅位佢都放左入去,變相口感冇咁好.餃子皮滑身但夠薄,存在感唔強,唔會成口麵粉感.食落其實都唔錯嘅. 繼續閱讀
luckylo 等級2 2022-01-04
556 瀏覽
今晚放工去左灣仔北方餃子園想食少少嘢又唔多點了香菇香菜豬肉餃和一碟西蘭花西蘭花永遠係我黎點嘅菜(21元)佢個西蘭花夠大碟,又爽,又熱,仲有d麻油香味,我好推介!餃子我今次第一次點香菇香菜豬肉餃(37元).估唔到原來香菇和香菜(茜)咁夾.皮有d煙un係我中意個隻皮!如果大家好似我一樣係餃子控,就要黎試下呢度啦~ 繼續閱讀
身邊好多🥟狂迷都好推薦呢間😆因為好近公司 通常打定電話落到去就唔洗等佢個外賣盒設計得幾好上面一層係麵 下面有5隻湯餃每一粒🥟都脹卜卜 而且d餡料好足料同新鮮白菜 西洋菜 羊肉餃都好好食😋咬落仲會有d肉汁滲出黎💦配埋個清湯上海麵就岩岩平衡返如果重口味一定要試佢地個酸辣湯辣得幾過癮🔥 而且又係勁多料同埋真係超飽肚 性價比唔錯😍 繼續閱讀
您可能會有興趣的...


text:
每當白領才俊佳人一大清早打扮光鮮,趕住出門口番工既時候, 做工程既我哋其實都係一樣,如常出門口,有車揸既就揸車,搭巴士既搭巴士, 搭地鐵既搭地鐵. 唔同既係,其他專業既行業佢哋會畀人稱呼為律師,會計師,或者係老師, 但係人哋唔會叫我哋做工程師,佢哋會叫我哋"你係做地盤既",或者"地盤佬". 其實,無咩所謂,都係一句既稱呼. 地盤佬,二三,四,五事.
一般人, 會叫我哋做地盤佬, 其實我哋係腳踏實地既工程佬
簡介
我係一個工程師.
嚴格上,我唔係一個真正既工程師,我只係喺大學既工程系畢業之後,入左一間工程公司度, 個position係工程師,但仲未考獲工程學會認可既資格.
工程都分好多種,我讀既大學,有土木,有電機,有機構,有電子等等.土木就最吃香,即係最多人揀最有前途最搵到錢.而我呢,就好似我既人生咁,好多時都係次一等,我讀既係有「大電」之稱既電機,Electrical Engineering.
我一畢業,就入左呢間公司,入職既時候係AE, Assistant Engineer,係呢間公司打滾左五年有多.公司既制度係,轉post先會加人工,喺上年我升左職,升左做Project Engineer,掛名,人哋親屬朋友問起,都可以叫做工程師.
我從來唔覺得工程師係高人一等,可以同一哋醫生律師,或者係會計師平起平坐,只不過係由讀書仔,耷低頭做左幾年野,有個名,專業少少,算係對自己有個交代.
相信好多啱啱畢業出黎既大學生,投身社會,頭幾年都唔知自己做咩.有陣時,會覺得讀咁多書要黎做乜,出到黎做野,好似咩都望唔透,尤其喺呢個時局既香港.
上個星期,我同一位同事,佢喺一個AE, 叫Robert仔,一齊去左北角睇一單工程既野.香港既九月,就算過左中秋,都仲熱,我哋兩個帶住安全帽,著番對安全鞋,帶埋啲電路圖就出發.到左個客座大廈,我哋就同左個客走入去佢哋個電錶房睇野啦.唔知係唔係眾所周知,電錶房係無冷氣,環境係好過地盤既,不過入左去唔駛十五分鐘,係一個咁焗既環境下,大家傾完初步既工作計劃,行番出門口,我哋幾個都流汗流到成身濕哂咁.
喺門口有番啲風既位置,我同Robert仔一路抖涼,一路繼續為個客解答一啲工程上既問題.
「媽咪,妳睇哥哥佢地好似珍寶珠!」珍寶珠? 咩珍寶珠呀?
門口其實對住條大街,我一眼望過去聽到呢句話既方向,我見到一對明亮既眼,呢對眼係黎自一個應該三十歲樓下既人妻,應該係一個人妻既媽媽,因為佢拖住左一個四,五歲大既男仔,求先嗰句說話就係呢個小朋友講.
點解我哋似珍寶珠? 哦,原來喺因為我哋求先喺電錶房出黎,仲未除低頂安全帽,個小朋友覺得我哋戴住頂黃色既安全帽個樣,似珍寶珠.
「無禮貌,唔可以咁樣話哥哥...」我再打量一吓呢個媽媽,佢有個幾標緻既樣貌,眼大大,佢同個小朋友一樣衣著幾光鮮,仲有啲高貴,流住一把長長既秀髮,.佢迎望左我一眼,同我笑左一笑,抱起左個小朋友,跟住就另轉邊,向番住大街,似乎佢係等有人黎佢.唔夠一分鐘,就有一架香檳色既四驅保時捷接走佢.唔知係唔係我睇錯,佢上左車之後,係車既玻璃入面望出黎,同我笑左一笑,點左點頭.係呢一刻,我感覺紅都面哂.
我定個神之後,同個客傾多十分鐘度,其實主要係Robert仔同個客傾,我地正想離開之際,迎面而來又有另一對既母子,今次呢個媽媽只係一個好普通既屋邨C9, 佢望一望我同Robert仔,就耷低頭擦身而過.當我以為若無其事繼續向前行之際,我聽到個媽媽同個細路講:
「阿仔,如果你唔讀書,大過就會好似呢個哥哥咁架啦,做地盤佬架!」
我聽完呢句說話,好想拎轉頭同呢個C9講,我有讀書,不過唔叻,但係讀完大學,都係做工程,做地盤咋.
我係一個電機工程師.
但嚴格黎講,其實我又唔係.


text:
CityU”媽劇停”旅人 – 張肇中
喺城大 “媽劇停”讀緊Year 4 嘅Terry( 張肇中 ),眼大大,個樣又幾醒目,仲帶點異國風情tim!實質佢係純種香港人嚟架!講靚仔佢未必排第一,不過佢又真係幾靚仔架!舊年申請去瑞典exchange,半年內仲去咗18個國家呀!想知佢點做得到,就要睇埋落去啦!
首先,要去exchange成績係咪一定要好先?Terry本身成績都唔錯!中學讀順德聯誼總會梁銶琚中學,係屯門區名校,舊年都出咗個DSE狀元架!至於佢當年Best 5都有24分,跟住就入咗城大BBA喇!
以前城大BBA嘅玩法呢,係讀完第一年睇GPA去揀major嘅,咁頭20%嘅學生仲可以任揀自己鐘意major,連interview都唔駛!Terry當年都係其中一個!不過今年就改咗制喇,第一年就可以直接揀自己想讀嗰科.雖然Terry係未in過,不過佢都有貼士俾大家喎,首先梗係要有自信啦!其次就係可以記吓啲marketing term,例如4p果啲,又或者嚟緊呢一兩年marketing發展嘅趨勢,例如數碼營銷,咁到時Group discussion都有啲野吹到.
好喇!咁去exchange又可以點申請呢?大概每年嘅11月就要透過online system 申請下個學年嘅exchange機會架喇.以城大為例啦,就分左兩個level嘅exchange program,一個就係成間大學嘅同學爭,一個就係商學院嘅同學爭,GPA過2.8就符合資格申請,之後仲要interview.Terry嗰陣係去瑞典,學校就有$23,000嘅資助啦!
去咗exchange半年,Terry總共去咗18個國家,幾乎成個歐洲都去均哂,仲去埋非洲嘅摩洛哥,半年嚟用咗11-12萬港紙啦!最令佢深刻嘅,就係冰島嘅自然風景,同埋喺撒哈拉沙漠每分鐘就見到兩次流星!周圍遊歷當然好開心啦!不過其實去到瑞典都一樣要返學架,而且學校其中三成嘅資助,仲要pass晒喺嗰邊讀嗰4科先攞得番啦!
做咗半年交流生,Terry話最大嘅得着就係學識獨立啦,因為自己一個喺外國,好多嘢都要自己搞掂,例如自己買餸煮飯,一個去旅行,由book機票,hostel到plan行程都係自己一手包辦.其次梗係擴闊自己眼光啦,住hostel會識到來自世界各地嘅人,同佢地傾下計,會發現原來每個人都有自己嘅故事.最難忘係喺法國馬賽識到個英國人,佢係辭咗份工,然後用半年由希臘踩單車返英國,踩到邊玩,呢個就係佢夢想.對於香港人嚟講,好多時有夢想都會因為其他人嘅目光而唔敢實現,但歐洲人就唔會,呢個都算係文化差異上嘅一個例子.[youtube id=”c9d8UCqgtLI”]
「學界男女神」唔止要睇盡中學界靚人,仲要殺入大專界!
所以無論你係讀緊中學定大專,只要你認為自己或者身邊嘅同學仔有呢個資格,都可以自薦或推薦俾我哋!
參加方法好簡單,只要將想推薦嘅同學,或者自薦人嘅facebook ,tag喺下面 “Comment”嘅位置; 再將參加者及提名人嘅姓名,年齡,就讀學校,個人專長,聯絡電話,仲有一個月內影嘅近照兩張(全身及正面),喺學界男女神facebook專頁 inbox或電郵到[email protected]俾我哋;如果成功通過編輯部審核,就有機會成為「學界男女神」!
「學界男女神」,等緊你嚟挑戰!
撰文: Joanne
攝影: Clay Lam
拍攝: Anthony Leong
剪接+美術:C.Ming
Hair+Makeup: [email protected] EM Makeup


text:
「Yeah it’s pretty clear
I ain’t no size two
But I can shake it shake it
like I’m supposed to do
Cause I got that boom boom that all the boys chase
And all the right junk in all the right places」
片入面身形拍得上中大Email嘅女仔著住sports bra同牛仔短褲,自信滿滿地配合音樂跳舞.
「我拍左人生第一條dance cover呀,幫我like同comment呀!」
「okok~」
Tiffany係我上瑜伽堂識嘅,雖然BMI超晒標但佢對自己十分有自信,個樣幾似未整容前嘅薜凱琪.佢Instagram上有好多意識比較大膽嘅相,例如著唔戴bra背心飛晒釘,著住就見到底褲嘅「真理褲」對住鏡頭趷起屁股,喺酒店房內影不露三點嘅全裸照等等.簡單黎講,佢全部相都係啲比較性感,或者我個人認為頗意淫嘅相.而呢啲相大多係由佢嘅男性朋友幫佢影嘅,我聽到梗係叫佢小心啲啦,年中都唔知有幾多攝記會食左個私影妹.但Tiffany話佢唔驚,因為佢啲friend係gay嘅.
佢唔係放上Patreon叫人課金,唔係想搵人埋單,而係對自己好有自信,好想同人地分享自己身體嘅美.我唔係好認同佢嘅行為啦,我認為咁大尺度嘅相片應該自己好好收藏,但佢就話「與其被流出,咁不如自己post出黎啦」我都真係幾欣賞佢嘅自信.佢原本讀演藝嘅,讀左半年發覺唔啱自己就退左學.退左學嘅佢一得閒就去接啲外國明星機, 排舞台劇,去影相,拍拖……你想約佢食飯嘅話至少要等半個月.今日佢突然話想同我食夜晚令我有啲受寵若驚.一見面佢就鬼妹上身咁大力攬住我,「social distancing呀」我尷尬地輕輕推開佢.「sorry呀~well我地都好耐冇hangout喇 Anna I miss you so much!」我對佢呢種咁刻意嘅中英夾雜已習以為常.「Tiffany,你約得我咁急做咩呀?同男朋友鬧交?」去到餐廳一坐低嗌左野食,我就即刻準備聽佢講返一頭半個鐘.佢次次搵我唔係呻想分手就係分左手求安慰,我都已經慣晒,擺定包紙巾喺枱.
我今次真係聽到有種’truth is stranger than fiction’ 嘅感覺.佢同佢前度喺到拖拖拉拉又分又合嗰陣,佢搭上左佢打工間傢俬鋪嘅店長.Tiffany退學之後就喺間連鎖傢俬鋪到做兼職售貨員,份糧唔係好夠洗,但佢就話「至少我唔洗還grant loan先啦」.講返個店長,係個keep得幾好嘅三十八歲已婚男人,同Tiffany相差十五歲.我一聽到呢到,哇又俾綠帽男友戴,仲搞埋人地老公,我真係唔想繼續聽.都係快啲食完飯走人算.Tiffany之後正式同男朋友分左手,心甘情願做人二奶,或者佢比較鐘意嘅叫法「情婦」.Tiffany父母分開左,個店長聲稱就離婚所以同佢老婆暫時分居,所以Tiffany就好自然咁同個男人去酒店(下稱愛巢)住,兩人夜夜喺床上翻雲覆雨好不快活.我唔講做人二奶點點點啦,你情我願,Tiffany又唔要求要咩名份,各人都活得開心.
但呢段安穩嘅日子只係維持左兩個月.某日Tiffany約左店長食晚飯,但店長竟然過左約定時間十五分鐘都冇出現,而且完全冇任何通知,唔似店長一貫作風.Tiffany打左幾次電話都飛左去留言信箱,而店主whatsapp最後上線係一個鐘前.
Tiffany覺得事有蹺蹊,返左去愛巢望下,去到門口佢已經聽到女性嘅呻吟聲.佢明白有啲嘢總要面對,於是佢咬咬下唇,輕轉門匙.店長似乎陶醉緊喺下身嘅快感,將身下女子壓喺床上不斷抽插,每下啪啪有力,並冇察覺身後企住滿臉淚水嘅Tiffany.一輪高潮過後二人訓喺床上攤抖,店長終於發現身後嘅佢.
「你走先啦,我遲啲同你講.」店長眼神中有少少震驚,半秒過後又回復平靜,一著完孖煙通就推佢出房門.砰一聲房門關上,佢理解唔到發生緊咩事.房內傳出女人嘅吵鬧同喊聲,令Tiffany心情好煩燥,落左樓下公園食煙.房入面嘅女人如無意外係店長老婆,睇得出係個靚女但唔係好襟老,個樣比實際年齡大五六歲.思緒混亂嘅Tiffany頻頻從朱唇呼出白煙,手中嘅薄荷煙已經不知不覺已經第四支,口乾到就出唔到聲.佢去便利店買左支水,一踏出便利店就見到店長.
就喺Tiffany預備連珠炮彈咁質問店長時,店長已經搶先一步塞住佢把口,尖酸嘅言語被綿密嘅吻代替.當四唇分開,Tiffany已經小鳥依人咁挨住店長.十五分鐘後,佢地又喺酒店床上纏綿.
後來店長同Tiffany講,佢同老婆雖然冇小朋友,但佢老婆有情緒病,店長唔忍心講出離婚兩個字.我唔知店長老婆係咪真係有情緒病,但諗下都知之後會點發展.店長會有幾廿萬個藉口同老婆離唔到婚,但Tiffany又唔會離開店長,因為店長就係佢嘅所有.我唔知Tiffany痴左邊條筋,係想搞鳩對方定同情對方,竟然私下同店長老婆聯絡,仲同對方出街shopping.不過女人講一套做一套啦,佢地好好傾又會攬頭攬頸咁,但實際憎到對方不得了.Tiffany想做正室,覺得佢老婆阻頭阻勢仲用情緒病勒索店長(但明明佢自己都曾經有過情緒病).另一邊廂,店長老婆覺得呢個死𡃁妹過憑空出現撬牆腳罪該萬死.Tiffany就話如果兩公婆本身冇問題嘅話佢又點會咁易勾到人地老公呀.喂小姐,我明白牛唔飲水唔撳得牛頭低,喺香港做人二奶又無觸犯法律,但勾人老公真係唔係咩光彩嘅事.正當兩個女人喺到勾心鬥角,咒罵緊人地祖宗十八代之時店長就喺鋪頭到昅女顧客,諗緊有冇機會食多條女,到時玩4p都得.而家老婆同Tiffany都知道對方嘅存在係最好嘅,因為就算佢去見任何一方,另一方痛恨嘅只有自己隔離嗰個,呢兩個女人總會為佢嘅各種仆街行為辯護.
店長呢類人賤唔賤?梗係賤啦,同時玩弄兩個女人嘅肉體同感情.但偏偏呢兩個女人都甘心命抵留喺條仆街身邊,睇下邊個會頂唔順走先,一個願兩個願捱.我突然諗起餅碎Miki,搶人老公後搞到人地前妻抑鬱到病到不似人形.我唔係想講Tiffany會好似Miki咁,而係搶人老公都冇乜好結果.我俾你做二奶做到好似某名模Mandy咁,仔都幫個男人都生左三個,係得到好多生活費,但個朵臭晒,個個提起佢都會覺得「喔,嗰個搶人老公嘅閪女人呀嘛」.我唔信有人可以無視晒所有嘅閒言閒語,於是我苦口婆心咁同Tiffany講唔好再咁落去啦,女人嘅青春係有限,唔好再一頭栽落店長到啦,結左婚嘅人真係唔搞得架.但被愛戀蒙蔽雙眼嘅人講又有咩用?即使理性上知道同呢個人一齊會冇未來,但當見到,聽到,觸踫到對方之時,身體只會交由感情支配,咩道德規範都被拋諸腦後.我唔理,我而家只想同面前嘅佢一齊,想被佔有,想同你走到天涯海角.所謂「當局者迷,旁觀者清」我地都知Tiffany只需要一個轉捩點,令到佢對呢段關係絕望,要終止呢段關係.時機一到佢就會自然離開店長,第時就會回望過去再嘲笑當時尤如鬼上身嘅自己.
係咁就最好啦.由Tiffany搭上左店長都已經成年幾,除左嗰次食飯之外,佢周不時都會update我知佢同店長嘅狀況.佢ig多左堆明顯喺合照中crop出黎得佢自己嘅相.相入面嘅佢笑得好開心,容光煥發.佢話或許佢並唔係咁鐘意店長,而係想搵個sp.如果咁就易搞啦,但明眼人一睇就知呢個係Tiffany俾自己嘅藉口,佢分明唔想離開店長.我識佢咁耐,都知佢唔係個可以將性同愛分開嘅人.
「I just wanna fuck with him. Not making love, just sex」呢個係佢一個鐘前嘅錄音.
「我真係唔得…我fuck完之後覺得我地之間仲有好多嘅love…」錄音中嘅Tiffany把聲充滿住無助感.我知道我講完佢都只會忠於自己嘅感覺,但我都係打左一大段字俾佢.我自己有過堆sp,我沉過船,我明白Tiffany嘅感受.我有一段時間沉溺喺做愛嘅快感,用身體認定對方.但試多幾個人,發現其實好容易搵到同自己身體夾嘅人,呢個唔啱咪搵第二個.做愛技巧可以練,但心靈上唔夾同份人仆街真係好難搞,因此建議Tiffany儘早離開對方.但Tiffany嘅回應只有一句「唉,我都知可能冇好結果,但我都想試下同佢一齊行落去,反正I have nothing to lose」.
我都唔理自己返緊工,即刻走左去pantry打電話俾Tiffany同佢釐清事實.如果大家真心相愛嘅,佢又講到自己nothing to lose,我係好鼓勵佢去尋覓真愛嘅嘅.但事實擺在眼前,個店長只係個player,仲係貪心嗰隻,冇拎個心出黎好好對待人,包括Tiffany,包括佢老婆,店長只想享齊人之福.「同佢一齊行落去」只係Tiffany嘅一廂情願,店長嘅未來根本冇預佢.我叫Tiffany試下離開佢啦,好似戒煙咁慢慢戒.「It’s much harder than quitting smoking. 我食煙係因為做野可以放煙break,咩尼古丁對我其實唔係好大作用,諗下目前銀行户口嘅錢其實我可以一支煙都唔食.But loving him is just not the same. 我知道唔應該同佢一齊,所以我搬左返自己屋企.但我控制唔到自己.就算我見唔到佢,我個腦時時刻刻都諗住佢,有時會聽到佢把聲.我已經離唔開佢.我最近開左個page,寫左好多有關佢嘅poem.我以為寫出黎愈好啲,但愈寫就諗得佢愈多,最後又忍唔住去左搵佢……」Tiffany忍唔住喊左出黎,我都唔忍心講啲咩.
「世界好亂,太多野我地掌握唔到,但至少做好左自己可以做嘅嘢先啦.例如換走你手機wallpaper?唔好再用你同佢嘅合照喇.」
「好啦好啦,我而家就換啦.」
※後記:同樣係仆街,但我寫Tiffany嘅篇幅遠遠比呀kat多.睇返數字,上一篇二千字樓下,呢篇接近四千字.唔係因為邊個仆街啲,而係Tiffany呢單橫跨成年有多,每隔一兩個星期就同我講一講.「我好掛住店長,我真係離唔開佢,我決定同佢斬欖,唉我去左同佢sex,唉我好垃圾……」咁樣無限loop,你就咁睇都覺得煩啦.以上成四千字嘅文都係個好濃縮嘅summary,詳細寫我諗十萬字都唔夠.我一路寫呢篇文,一邊諗起Tiffany對我精神上嘅折磨.好想屌醒佢但又要就住儘量唔好令佢有hard feelings#facepalm#
呢篇文獻俾所有喺愛情中執迷不悟嘅Bois and gals,希望你地都快啲醒覺,遠離仆街閪/賤男啦.
(圖文不符圖文不符圖文不符 很重要所以要打三次)


text:
穿越時空,冒充平行世界嘅另一個自己,再去呃佢條女上床: (159)
※ ※ ※
得到全角嘅帝洛斯,正身處喺另一個時空,殲滅緊另一個自己.
為左成為最強且唯一嘅存在,佢穿越左去唔同嘅時空,殺死各個時空嘅自己.
去過咁多個時空,除左第一個時空嘅自己係保存到全角之外,其他時空嘅都係斷角狀態.
因此,處於最強形態嘅帝洛斯,可以話「遇神殺神,遇佛殺佛」,將其他帝洛斯殺個措手不及.
只要再解決埋呢個LL-36時空嘅帝洛斯,咁佢就可以達成最後願望.
至於呢個LL-36時空嘅帝洛斯嚟到地球,本來已經搵返隻斷角,但就喺想駁返隻角嗰陣,殺氣騰騰嘅帝洛斯突然出現,而且一嚟就窮追猛打.
「只要隊冧埋你,咁我就唔單止係全宇宙最強,仲要係喺任何一個時空,我都係最強嗰一個!哈哈哈!」帝洛斯揸住雙劍,瘋狂出招.
面對比自己強大一倍嘅敵人,另一個帝洛斯難以招架.佢手執住斷角,一路躲避攻擊,一路想搵機會接合返隻角.
只有達致最強形態,佢先有能力還擊.
只不過,敵人趕盡殺絕,唔俾佢任何還手嘅機會.
「魂裂斬!」 帝洛斯雙刀並齊,揮斬出凌厲嘅劍氣,劈斷對方揸住斷角嗰一隻手.
另一個帝洛斯被逼到絕路,再唔反抗就只有死路一條.
佢谷盡全力,射出絕命衝擊波,殊不知對手用返同樣嘅招式化解.
帝洛斯發出嘅衝擊波,威力更大範圍更廣,就好似大魚食細魚咁,吞噬對方嘅衝擊波之餘,再直接正面攻擊.
「Ahhh!!!」
受到強大衝擊波嘅洗禮,另一個帝洛斯受到重創,奄奄一息咁倒臥喺地下.
「人生最大嘅敵人就係自己,呢句說話真係無講錯,」帝洛斯踩住對手個頭,擺出勝利者嘅姿態,「你依家輸俾‘自己’,我諗你應該都輸得心服口服啦!哈哈哈哈!」
帝洛斯笑聲不止,佢一邊大笑,一邊舉起雙刀,準備出招處決另一個自己.
「就用呢招送你歸西!劍流閃!」
帝洛斯都未斬落去,眼前忽然一閃.
下一秒,當佢回過神,發現對手身上嘅傷好返曬,企返起身不得止,手上仲揸住隻斷角.
頭先佢明明斬左嗰隻手落嚟,點解突然間對方會駁返隻手,連傷口都一下子痊愈?
至於另一個帝洛斯都覺得奇怪,但佢無理咁多,趁呢個機會逃走,兼想駁返隻角.
帝洛斯梗係唔俾對手任何機會,用最快嘅速度突擊,點知眼前又閃過一下亮光.
兩個帝洛斯嘅距離又變得遠左,連隨剛才因戰鬥而受到破壞嘅環境,都無故恢復返原貌.
帝洛斯感到不可思議:發生左咩事?點解時間好似倒流返轉頭咁?
事實的確如此,時間的確喺度倒流緊.
因魔迪加同帝洛斯嘅大戰,令到本來唔應該出現嘅時空裂縫出現左,繼而促使帝洛斯穿梭喺唔同時空搞破壞,造成人命傷亡以及時空混亂.
為左挽救呢個殘局,子瑜嘅上司戴司令親自出馬.
佢嚟到呢個時空,動用能夠扭轉時間嘅法寶,希望依靠時光倒流嘅力量,修補過去發生左嘅悲劇.
件法寶叫做「時間倒流儀」,外形係一個要上鏈嘅舊式鬧鐘,唔同嘅係,個鐘無任何數字表示,只有一支紅色指針.
只要扭動個鐘背面嘅鏈匙,咁支紅針就會轉一圈,隨之時間就會倒流十五分鐘.
而要扭動嗰條鏈匙,係需要消耗好大嘅體力同精神力.
因為要時間逆轉,就要好強嘅能量,並唔係隨隨便便就可以扭得郁.
戴司令獨自漂浮喺高空,望住腳底下嘅兩個帝洛斯,聚精會神,運用全身之力,包括丹田之氣,扭動手上嘅時間倒流儀.
每扭動一下,時間就會倒流十五分鐘.
見住自己手上由有刀變無刀,步伐又不斷倒退,觸覺敏銳嘅帝洛斯已經察覺出有唔妥.
佢知道有人偷偷地喺度玩「回帶」.


text:
威悉演習行動
威悉演習行動係納粹德國喺第二次世界大戰嘅時候向挪威同丹麥發起嘅襲擊行動,德軍代號係威悉演習作戰(德文:Weserübung),意思係「威悉河演習」.
納粹德國喺1940年4月9號喺當地時間4點15分偷襲挪威同丹麥,德軍宣稱係為咗要從英法手中保護兩國嘅中立.
軍事同埋政治背景[編輯]
從1939年春天開始,英國海軍總部就將斯堪的納維亞計劃同德國開戰嘅潛在戰區,英國政府唔肯再喺大陸上開戰,覺得會重蹈一戰嘅覆徹,所以開始考慮用封鎖戰術間接削弱德國,德國工業好依賴嚟自瑞典嘅鐵礦,呢啲鐵礦主要由挪威納爾維克港同瑞典呂勒奧運過嚟,納爾維克港冬天唔會結冰,所以全年都可以供應鐵礦.
1939年10月德國海軍總司令埃里希·雷德爾上將同希特拉討論如果挪威出現英國基地嘅危險同埋要趕喺英國之前搶呢啲基地嘅可能性,德國海軍覺得攞到挪威除咗可以控制附近嘅海域,仲可以作為未來對英國作戰嘅基地,不過因為當時陸軍同空軍冇興趣,所以希特拉只係表示將作戰重心集中喺低地國家.
11月底英國戰爭內閣嘅新成員溫斯頓·邱吉爾提議喺挪威海域鋪水雷,可以迫啲運礦船行去北海,英國皇家海軍就可以截住啲運礦船,不過呢個提案俾鴿派張伯倫同哈利法克斯否決咗,因為驚中立國家例如美國嘅負面反應.1939年11月蘇聯同芬蘭嘅冬季戰爭爆發咗,因為外交環境變咗,邱吉爾再一次提出佢嘅計畫,但都係俾人否決.
12月英國同法國開始計畫援助芬蘭,佢哋計畫將部隊登陸喺挪威嘅納爾維克,然後穿過瑞典再到芬蘭,盟軍可以佔領瑞典嘅鐵礦區,呢個計畫有張伯倫同哈利法克斯嘅支持,佢哋希望可以攞到挪威嘅合作,咁就可以解決一啲法律問題,但係向挪威同瑞典發出嘅嚴厲通告只係得負面反應,雖然遠征計畫繼續進行,但係因為芬蘭喺3月求和令到理由消失.
計劃階段[編輯]
1939年12月14號,喺相信盟軍可能威脅鐵礦嘅來源之後,希特拉下令國防軍最高統帥部草擬入侵挪威嘅計劃,呢個草擬計劃只係預計投入1個師嘅兵力.
1月14號到19號德國海軍研究出草擬計劃嘅加強版.佢哋決定有2個關鍵要素,第1係偷襲,減少挪威嘅抵抗同英國嘅干預,第2係用軍艦而唔係比較慢嘅商船運送部隊,咁樣嘅話同時佔領全部嘅目標變成可能,因為運輸船有航程限制.新計劃會投入1個軍的兵力,包括1個山地師,1個空降師,1個摩托化步兵旅同2個步兵師,呢啲部隊嘅任務目標係:
呢個計劃都要求快速捕獲丹麥同挪威嘅國王,希望可以快啲迫對方投降.
1940年2月21號,行動指揮權交咗畀尼古拉斯·馮·法爾肯霍特將軍(Nikolaus von Falkenhorst),佢喺一戰嘅時候曾經喺芬蘭打過仗,所以好熟悉極地作戰,不過佢得地面部隊嘅指揮權,雖然希特拉希望佢可以將指揮權統一.
1940年1月27號,計劃最終改名成威瑟堡(Weserübung),由德國第21軍去領軍,其中包含德軍第3山地師同另外5個步兵師,其中嘅步兵師全部人都未打過仗.計劃嘅第1梯隊包含3個師,淨低嘅留返第2波,有3個傘兵連用喺佔領機場,德軍第2山地師之後都加入咗作戰.
原本嘅計劃係入侵挪威同埋以外交手段去攞到丹麥機場,但係希特拉喺3月1號指示兩者都要入侵,咁係因為德國空軍以防空預警嘅理由而要求佔領戰鬥機基地,為咗入侵丹麥而編嘅第16軍,包含2個步兵師同第11摩托化步兵旅,成個行動由空軍第10軍去支援,呢個軍用咗大約一千架各式飛機組成.
前奏[編輯]
2月16日英國嘅哥薩克號驅逐艦(HMS Cossack)違反挪威中立咁喺挪威領海登上同樣違反挪威中立嘅德國運輸艦阿爾特馬克號(Altmark),釋放咗300個英國戰俘,希特拉覺得呢個係英國有意違反挪威中立嘅明顯訊號,所以更加堅定咗侵略嘅決心.
3月12號喺冬季戰爭就嚟打完嘅時候,英國終於決定派遠征軍去挪威,遠征軍喺3月13號開始上船,但係因為冬季戰爭完咗所以折返而且行動取消咗,英國內閣決定開始喺挪威海域鋪水雷作為代替,然後再登陸.
4月8號,海軍大臣溫斯頓·邱吉爾宣布英國海軍要喺挪威海域鋪水雷,一隻英國驅逐艦都喺呢一日開始喺挪威海域鋪第1個水雷,而第1批德國侵略船團秘密咁喺4月3號出發,預計會喺4月9號執行作戰計畫,嗰日就係邱吉爾宣布鋪雷令嘅第2日.
結果喺外界睇來,德國對於英國鋪水雷計畫同埋破壞挪威中立嘅反應,都顯示出難以置信嘅迅速,呢個都俾德國當局當做係隔日出兵嘅理由.
入侵丹麥[編輯]
1939年,德國同丹麥簽訂互不侵犯嘅和平條約.喺戰略上丹麥唔算重要,除咗可以作為對挪威作戰嘅集結區之外,冇乜意義.當然作為一個同德國接壤嘅國家,丹麥都係要俾德國打.呢個國家國好細同埋好平坦,係德國陸軍作戰嘅理想地點,丹麥嘅陸軍冇乜抵抗可能,丹麥士兵得14,000人左右,其中有8,000人係喺2月同3月嘅時候招返嚟,士兵訓練水準低下,幾乎冇裝甲部隊.
1940年4月9號5點德國空降兵喺冇人駐守嘅馬德尼索(Madneso)要塞同埋奧爾堡(Aalborg)機場空降,6點喺哥本哈根港口商船入面嘅德國步兵營發動攻擊,捕獲丹麥國王同王室成員,而德國第21軍嘅2個師都過埋國境入侵咗日德蘭半島.因為實力懸殊,丹麥軍隊除咗守衛喺哥本哈根嘅皇宮,同德軍短暫交戰之外,幾乎冇抵抗.9點20分喺幾個分隊嘅He 111轟炸機同Do 17轟炸機威脅轟炸哥本哈根平民嘅恐嚇之下,基斯頓十世即刻投降,換取對國內事務嘅自主權,當日德軍就佔領咗丹麥全境.跟住就係丹麥佔領時期,特別喺1943年夏天之前,同時延後咗對丹麥猶太人嘅逮捕同驅逐,佢哋幾乎全部都撤去瑞典.喺戰前估計嘅大約有8,000個丹麥猶太人入面,俾人驅逐嘅少過500人,死咗嘅唔夠50人.
雖然丹麥同埋其餘斯堪的納維亞國家大致上冇乜軍事實力,但係佢哋有戰略,經濟同思想方面嘅重要性,就好似第2位德國全權大使維爾納‧貝斯特博士(Werner Best)所講:「丹麥嘅農業提供咗好多經濟援助,亦係同瑞典嘅重要接口」.
入侵挪威[編輯]
動機同戰鬥計畫[編輯]
挪威對德國之所以咁重要有兩個主要原因:作為海軍單位嘅基地,可以騷擾盟軍北大西洋嘅航運,挪威北面嘅長海岸線係出動U艇攻擊英國北大西洋商船嘅極好位置,同埋確保從納爾維克運過嚟嘅瑞典鐵礦運輸順暢.
入侵挪威任務交咗畀尼古拉斯·馮·法爾肯霍特將軍(von Falkenhorst)嘅第21軍團負責,包含以下嘅主要部隊:
德國入侵部隊分成唔同嘅船團運載:
- 戰鬥巡洋艦:沙恩霍斯特級戰鬥巡洋艦同埋格奈森瑙號戰鬥巡洋艦遠距離掩護,10隻驅逐艦同愛德華‧迪特爾(Eduard Dietl)將軍嘅2,000人山地部隊去納爾維克.
- 重巡洋艦:希佩爾海軍上將號重巡洋艦同4隻驅逐艦同登陸部隊1,700人去特朗赫姆.
- 輕巡洋艦:科隆號輕巡洋艦同柯尼斯堡號輕巡洋艦,炮術訓練艦制動器號訓練艦,運輸艦卡爾·彼得斯號,2隻魚雷艇,5隻摩托魚雷艇同登陸部隊1,900人去卑爾根.
- 輕巡洋艦:卡爾斯魯厄號輕巡洋艦,3隻魚雷艇,7隻摩托魚雷艇同登陸部隊1,100人去克里斯蒂安桑.
- 重巡洋艦:布呂歇爾號重巡洋艦號,重巡洋艦(前袖珍戰艦)吕措號,輕巡洋艦埃姆登號輕巡洋艦,3隻魚雷艇,8隻掃雷艦同登陸部隊2,000人去奧斯陸.
- 4隻掃雷艦同登陸部隊150人去艾格桑.
過程[編輯]
1940年4月8號傍晚,挪威巡防艇Pol III號發現咗北上嘅德國第5戰鬥群,同德軍短暫接火之後俾人俘虜,佢嘅船長係挪威喺呢場戰爭嘅第一個犧牲者.
除咗奧斯陸同基世安利拿,全部德國船團喺預定時間之內完成咗登陸;喺基世安利拿,登陸部隊喺朝早10點先成功突破到岸防,比預定時間遲咗6個鐘.
1940年4月9號,德國第5戰鬥群以重巡洋艦布呂歇爾號為首沿住奧斯陸峽灣北上,喺5點15分接近峽灣最窄處嘅奧斯卡博格要塞嘅時候,布呂歇爾號俾島上已經有48年歷史嘅德國製克虜伯280毫米砲命中,之後機房又中咗2個40年前嘅魚雷,跟住失去控制,6點23分,布呂歇爾號翻覆沉沒,船上嘅2,202個船員同戰鬥人員入面有830個死咗,船團嘅其他船隻覺得以為係布呂歇爾號撞到水雷所以畀部隊提早上岸,所以奧斯陸喺清晨未受到攻擊.
呢個延誤令挪威皇室同國會有時間帶住國寶同黃金一齊走人.挪威從來冇向德國投降,而吉斯林(Vidkun Quisling)政府唔係合法地位.所以挪威唔屬於被征服國家,可以用盟軍嘅身份參戰.
威瑟演習作戰嘅其中一個重要部份係用傘兵去打奧斯陸同斯塔萬格附近嘅機場,呢個係歷史上第一次空降作戰,其中攻打奧斯陸福尼布(Fornebu)機場嘅計畫差啲變成德軍災難,第一批載住340個傘兵嘅29架Ju-52因為天氣唔好而折返,後續機隊都收到命令折返但係因為溝通唔到所以繼續向前飛,不過因為福尼布機場幾乎冇防禦,所以都係成功降落同佔領咗,隨住德軍不斷咁從機場過嚟,奧斯陸喺中午淪陷咗.
哈康七世同國會先德軍一步向北撤走,吉斯林成為咗歷史第一個用無線電宣告政變嘅人.
盟軍援軍部隊4月14號開始到達挪威,但係因為主要港口都喺德軍手上,重武器同後勤運送都好困難,不過盟軍成功攞返主要目標納爾維克,仲將港口整壞.
6月7號,哈康國王同國會逃到英國,成立咗流亡政府,6月9號盟軍最後喺納爾維克嘅部隊完成撤離.6月10號,挪威淪陷.呢一次作戰用咗德國2個月嘅時間,係二戰被德國陸軍侵略嘅國家入面撐得第2耐嘅國家,第1係蘇聯.


text:
卡通人物為主題嘅餐廳我就去過幾間,朋友仔係網上發現係銅鑼灣開左一間以泰拳為主題嘅泰國餐廳,相約齊齊去食餐飽又吹吹水.哈哈...有得去玩我當然樂意奉陪,所以今日又同大老細請假去輕鬆一晚啦~
餐廳係以泰拳為主題,所以就擺設左好多唔同嘅泰拳有關嘅佈置,好似有金腰帶,拳套..等等,唔知依啲係咪店主戰利品嚟呢~
就連我地嘅座位都好似一個沙包,既特別又舒服呀~
餐廳中央仲有電視播放拳賽添~
環境就真係好吸引,所以對食方面唔多唔少都好有啲期望呀~
先嚟飲杯冰凍嘅芒果沙冰先~
頭盤就係金柚蝦沙津~
蝦身非常彈,再配上甜得嚟又帶微微辣嘅柚肉 ,感覺都真係幾清新唔錯哦!
燒菠蘿及燒露筍~
平時去泰國餐廳食串燒時,我都只係識得叫豬肉串,但原來串燒都係有好多樣化.今次食左依個燒菠蘿及燒露筍令我眼前一亮,依兩個都令我食唔停口,尤其個燒菠蘿真係可以話係我至愛之一,超甜又多汁,都依家打文中都仍然好回味,攪到我都好想試下係屋企自己整嚟食添.
原隻燒魷魚~
我依個魷魚怪當然係鐘意食,非常煙煙韌韌,就算唔點醬都勁香魷魚味,我一個人都食左大半隻,食咁多真係有啲唔好意思添...哈哈哈!
泰式豬頸肉~
豬肉質好嫩,食嘅時候點少少酸辣嘅醬汁一齊食,都唔錯呀!
海南雞~
以蒸籠形式上菜都已經覺得好特別,但原來之後仲驚喜,因為隨蒸籠附上一壺雞湯,當我地食嘅時候先淋上,咁就可以令啲雞食嘅時候暖暖的,加埋啲雞湯就可以令雞味更為濃郁,而且雞又非常嫩滑,依個又係另一我至愛菜式嚟呀~
整體上俾我感覺都係好好,食物,環境都唔錯,食得舒服又滿足,所以有機會一定要帶小小豬嚟食先得!
大家一齊嚟交流下煮飯仔及去玩嘅親子樂啦!


text:
618上海街係由市建局活化保育而改建成既商場,呢度係本港較少擁有完整騎樓嘅唐樓群,所以喺呢次保育入面,騎樓同麻石柱佔咗好重要嘅一環,你仲可以睇到1920年代嘅老店風貌同廣告.
叫得做商場,但係呢度啲鋪都係以懷舊同特式為主,例如有一間鋪係賣80年代日用品嘅,例如以前工廠妹必備嘅銀色鋁質飯壺你見過未?仲有日式古著店同埋懷舊文具鋪連餐廳,想睇嘅自己揸車去睇啦!
講咗咁耐,究竟去618上海街泊車泊邊好?
1. 朗豪坊停車場(按我導航)
以距離黎計同知名度黎講,泊朗豪坊都係首選,不過價錢貴同埋星期六日長期排隊呢個問題就解決唔到嘅.唔想排隊就睇埋下面嘅介紹啦,至於朗豪坊停車場時租價錢詳情請參閱泊好先.
2. 廣東道1112號多層停車場(按我導航)
唔想排隊又想平少少嘅話,廣東道呢個場啱晒你.其實又唔係話遠好多,豪華戲院你仲記唔記得喺邊?就係喺嗰度行番出上海街之嘛,5分鐘都唔駛.時租只需$28,平朗豪坊成十蚊一個鐘呀!價錢詳情請參閱泊好先.
3. 旺角道壹號停車場(按我導航)
泊邊好介紹得比你點止咁少?再搵多一個再平啲嘅場比你,只需$25一個鐘,仲要行少一條馬路.係咪好吸引先?唯一缺點係要入車LIFT,唔知點解好多人都好怕入車LIFT,明明同泊位一樣之嘛.價錢詳情請參閱泊好先.
#泊邊好文章 #搵食自駕遊 #親子自駕遊 #遊樂自駕遊 #旺角
其餘熱門泊邊好文章:
東涌泊車泊邊好?
D2 Place滿晒附近泊車泊邊好?
港外線碼頭搭船去離島玩泊車泊邊好?
全港Donki尋寶地圖
海洋公園泊車泊邊好
The Wave / 觀塘工業區 泊車泊邊好?


text:
第二日一早起身就去周街食少少野就出發去烏來.
搭地鐵個時見到三條柱而且彎彎地,我諗就係防止無腰骨個班友霸住條柱.後邊輪椅位唔用都可以放下野,香港個隻坐又唔得,放野又唔得.
去烏來就係要去到新店轉一轉巴士.外國旅客想睇得明都唔易,因為無英文,但睇到佢都諗盡辦法,就係個幾個大站就會有番英文.
呢程車落車先比錢,勁多人,司機開埋後門叫d人行番上前門俾錢,講真你走左去都無人知啦,又叫老人家慢慢行,要落一定比你落,香港個種行慢兩秒都叮叮叮真係令人放鬆唔到,當然我旅遊就可以咁,返工唔得佢死.
去到又肚餓,食腸又方便又唔洗平.
經過老街我原本係想黎坐台車,點知.
唔知係香港起野起得穩陣定真係天災真係勁,竟然運路軌都吹爛.
我唯有來回都行路,沿路睇到路軌都唔要得,要再起過.
上山慢慢行,其實都唔算辛苦,好快就有野睇.
就係烏來瀑布,比香港梧桐寨當然勁好多.
向前行多少少,見到有纜車,於是就上左去搭.
上去唔知睇咩,不過有野搭下就照去.
部纜車中間完全無支點,仲要睇落幾舊,岩岩先睇到台車比人吹起左,搭落都有d驚.
原來上面係雲仙樂園.我諗好似香港假日農場個隻feel.
當我係咁行上去諗住有野睇個時,上到去見到......sosad.又係9成野比台風一野吹晒,但你又開纜車呃我上黎,想點呀?
唯一有得睇就係睇鴨通街跑,我追佢又走,玩左好耐.
本來呢部機賣魚糧,我諗部機再油過就會好好睇.
落山個時再睇番,原來係92年開始有,不過同山頂纜車比小兒科啦!
最值回票價我諗係去到一半個時影到呢個景.
唔知幾時起番好.
上山個時已經比佢吸引住,不過有細佬玩緊廢事等,確實佢真係消到我係咁入錢.好玩過機鋪對住個mon.
又肚餓,繼續見咩食咩.
見到左吊橋,又問左工人叔叔,我.......做左個唔好示範.
維修緊唔出去啦!千其唔好學.
離開烏來已經4點幾,就去今朝搭錯捷運經過個圓山站落車睇模型.
痴左陣線之後就去左隔離個公園睇魔表演.
一路行下行下就睇到有美術館,但已經夠鐘閉館,唯有有機會再黎.
行番捷運站好遠,唯有試下開google定位,手機就教我搭巴士,就坐低等車黎.
番到旅館訓左陣就去食阿宗,見8點幾就繼續出發去睇101.
係捷運見到部扶手電梯可以...^,點解香港要斷開兩截?
想睇101但去左象山,因為係101裡面係睇唔到101.
手機相當然無肉眼睇咁靚,條徑都好好行,只係係咁上樓梯.
大佬,今日行左幾多步?
行番落去個時差唔多收左我皮,入便利店買支野就可以坐低飲,又有廁所,回一回氣就好好多.
行番去捷運站個時,見到部貨van後面坐住兩條友拍部巴士,搞咩??
香港都係頭尾卡可以上單車,但我就未見過有示意圖.
返到旅館已經謝晒皮,跟住睇番原來今日行左兩萬步,咁聽日點算?訓醒先算.
如有任何疑問可電郵:chiukit2001@gmail.com或PM我


text:
文化
文化(粵拼:man4 faa3)係指人類所創造嘅精神財富,好似文學,藝術,教育,科學,禮貌,節日等等.喺考古學上就指同一歷史時期嘅遺跡,遺物嘅綜合體.同樣嘅工具,用具,製造技術等係同一種文化嘅特徵.有時文化指嘅係文明.
雖然早喺原始社會時期,人類就已經形成咗第一次分工,產生咗農業民族同埋畜牧民族,但早期文化都係喺農業民族中產生嘅,因為畜牧民族要逐水草而居,居無定所,唔容易產生大規模嘅聚居,對文字冇迫切需要;而農業民族容易形成大部落,興修水利需要大量協同工作嘅人群,所以最早嘅大國家同埋奴隸制都係產生於農業民族.有咗大國家同埋奴隸制至可以產生大批聚集嘅有閑階級,佢哋發明咗文字,促使形成腦力勞動同埋體力勞動嘅人類第二次分工.從而產生狹義嘅文化(廣義嘅文化指所有人類嘅活動,都可以叫作文化).
文化嘅概念[編輯]
文化一詞起源自拉丁文嘅動詞「Colere」,意思係耕作土地(故此園藝學嘅英文係Horticulture),後引申為培養一個人嘅興趣,精神同埋智慧.文化概念係英國人類學家愛德華•泰勒喺1871年提出嘅.佢將文化定義為「包括知識,信仰,藝術,法律,道德,風俗以及作為一個社會成員所獲得嘅能力同習慣嘅複雜整體」.此後,文化嘅定義層出不窮,克萊德•克拉克洪喺1950年代尾搜集咗超過200個文化嘅定義.
文化喺漢語中實際係「人文教化」嘅簡稱.前提係有「人」至有文化,即係文化係討論人類社會嘅專屬語;「文」係基礎同埋工具,包括語言同埋文字;「教化」係呢個詞嘅真正重心所在:作為名詞嘅「教化」係人群精神活動和同埋物質活動嘅共同規範(同時呢個規範喺精神活動同埋物質活動嘅物件化成果中得到體現),作為動詞嘅「教化」係共同規範產生,傳承,傳播以及得到認同嘅過程同埋手段.
對文化嘅一啲觀點[編輯]
唔同學科對文化有唔同理解.
從哲學角度解釋文化,認為文化從本質上講係哲學思想嘅表現形式.由於哲學嘅時代同地域性從而決定文化嘅唔同風格.一般嚟講,哲學思想嘅變革引起社會制度嘅變化,伴隨住對舊文化嘅鎮壓同埋新文化嘅興起.
從存在主義嘅角度,文化係對一個人或一班人嘅存在方式嘅描述.人存在喺自然之中,同時亦存在喺歷史同埋時代之中;時間係一個人或一班人存在喺自然之中嘅重要平臺;社會,國家同埋民族(家族)係一個人或一班人存在喺歷史同埋時代之中嘅另一個重要平臺;文化係指人喺呢種存在過程中嘅言說或表述方式,交往或行為方式,意識或認知方式.文化唔單只用嚟描述一班人嘅外在行為,文化特別包括作為個體嘅人嘅自我嘅心靈意識同埋感知方式.一個人喺返到自己內心世界嗰時嘅一種自我嘅對話,觀察嘅方式.
文化嘅核心係佢嘅符號系統,例如文字.各文字體系有相應嘅認知心理.
特點[編輯]
通過對唔同文化嘅比較研究,至可以瞭解文化嘅特點.
首先文化係共有嘅,係一系列共有嘅概念,價值觀同埋行為準則,係令個人行為能力成為集體可以接受嘅共同標準.文化同社會係有密切關係,冇社會就會冇文化,但亦有啲冇文化嘅社會.喺同一個社會裏面,文化都唔一致.例如,喺任何社會裏面,男同女嘅文化就有唔同.此外,唔同年齡,職業,階級等之間都有次文化嘅差異.
文化係學返嚟嘅,而唔係通過遺傳而天生具有嘅.生理嘅滿足方式係由文化決定嘅,每種文化決定呢啲需求點樣得到滿足.從呢個角度睇,唔包括人嘅靈長目動物都有各種嘅文化行為,但係呢啲文化行為只係單向嘅文化表現好似食白蟻嘅方式,警戒嘅呼喊聲等.同人類社會中龐大複雜嘅文化象徵體系相比,就顯得有啲微不足道.
參考:濡化
文化嘅基礎係象徵符號.其中最重要嘅係語言同埋文字,但亦包含其他表現方式例如圖像(好似圖騰旗幟),肢體動作(好似握手,吐脷),行為解讀(送禮)等.幾乎可以話整個文化體系係透過龐大無比嘅象徵體系深深植入人類嘅思維之中,而人亦透過呢套象徵符號體系理解,解讀呈現喺眼前嘅種種事物.因此點樣解讀各種象徵符號喺嗰個文化嘅實質意義,點樣解讀象徵符號更成為人類學,語言學等社會學科詮釋人類心智嘅重要方式之一.此外,文化作為相互關係嘅整體而呈現出一體化嘅趨勢.
分類[編輯]
- 史前文化
- 古代文化
- 中古文化
- 中世紀文化
- 近代文化
- 現代文化
- 後現代文化
- 未來文化


text:
《乾柴烈火》黃偉文八屆散打王著私伙名牌 一句爆肚對白嚇親對手
2002年上映的《乾柴烈火》,由古天樂,楊千嬅主演,葉偉信執導,該片算是兩位愛情喜劇的代表作之一.不過戲中都有位猛人客串一角,其演出多年來依然備受讚賞,這就是黃偉文(Wyman)客串的八屆散打王.日前Wyman在個人IG上載這幕「散打王」截圖,並細說這個九龍城老粗造型,原來是Wyman自備服飾開工,當中仲係用名牌時裝配搭,完美展現何為貴買「粗」用.
關於這個造型,Wyman在IG自爆勿以為這個老粗服飾是平價貨,原來是用上Double RL及Prada配搭出來.「用歐美時裝名牌扮九龍城衙前圍道粗魯男子日常粗著衫褲,我諗史上除咗我都冇乜幾多個香港演員會係咁,哈哈哈,實不相瞞,當年無論做電影定電視,我都唔係幾肯著服裝部提供嘅衫,只會盡力配合角色要求而自己帶一大堆衫返去比服裝指導揀,一怕唔夠靚二驚唔衛生三來我平時真係買咗好多好多好多衫,無論咩 character 屋企一定搵到三幾套適合嘅!」
雖然儘量全身都是私伙,但唯獨條「殺人放火金腰帶」就無能為力.「是 costume 提供嘅,因為真係自己買唔到,要等套戲拍完15 年之後先買到, Versace 嘅!」
就該貼文,有網民提到有句對白非常難忘,話說千嬅戲中的爸爸羅莽,介紹Wyman係「七屆散打王」,當時Wyman立即澄清︰「係八屆!」原來這句是他即場加上去︰「呢句更正『八屆呀』係臨場自己爆肚,有嚇親對手」成功令角色更搞笑.


text:
諗起以前細細個,夜少少出街都會比屋企人話,十一點後想出門口,如果無特別原因基本上都唔洗諗,要出,就要度橋,諗定一大堆理由藉口.
而家唔同啦,就算返朝9晚5,超過11點仲未返歸既都大有人在,不過人大左就一樣要度橋諗藉口,無他既,以前細個屋企人驚你危險,而家呢?報到呀嘛,畢竟夜媽媽唔返屋企又真係令身邊人有好多古靈精怪既諗法既,唔諗個好d既藉口,就真係好似司徒夾帶條短片一樣,「搵鬼信」咩!
況且而家香港打工有幾惡劣真係心照啦,話就話5點放工但分分鐘89點先走得人,放工之後又唔甘心食個hea飯就咁訓到第二朝,硬係想搵d野玩下開心下,好啦,約d老死出黎飲兩杯,呢個又話條女唔比,果個又話湊仔湊女,好啦,退而求次,一齊上網打下機呢?又嘈住屋企人休息,oh come on,仲可以點?
夏體硬陣中就有唔少人呢類煩惱,贊助商NIKE早排就連續兩個禮拜,包起觀塘一個室內五人足球場,比我地呢班收又收得夜,就黎悶到謝既傳媒人踢下波解悶,當我地一聽到book既時間係夜晚11點至3點,大家都怕無乜人會真係出黎陪我地癲,點知第一晚就幾乎要開兩個場先招呼得曬咁多人,皆因出黎踢既唔單止我地呢班夠曬熱血既隊友,就連一D隊友既朋友,返朝9晚5 office hour既老友都拎曬permit出黎跟隊鬥波,結果成班大男人就開開心心踢足一晚.
唔踢過都唔知,原來深夜踢波再去食個宵夜,都真係幾爽 !
國足主


text:
防疫措施再放寬,卡拉 OK , Party Room ,酒吧等處所重開,市面人潮即時湧現,都係嘅,大家都餓咗咁耐,可以再出返街食飯,飲嘢,玩樂,當然係第一時間報復式出街,一於吃喝玩樂個夠,所以市面又回復返 以往嘅塞車,塞人,不過點都好過成條街啲舖頭閂晒門,落晒閘,人唔多個,車又唔多架,搞到好似死城一樣咁嘅,總之可以慢慢回復正常生活,當然係好事啦.
講到回復正常生活,去旅行都係正常生活嘅一部分嚟,之但係疫情以嚟,大家閉關至今,真係無病都屈到病,隨住愈嚟愈多地方逐漸解封,香港人最渴望去嘅日本,終於響上星期都話將會於 5 月尾開始放寬入境限制,可以比小型旅行團入境,當大家聽到呢個消息時,應該都會好似編者咁即刻「 Yeah! 跳起!」,可惜聽埋落去,事實係起初只會開放比美國,澳洲,泰國同埋新加坡嘅小型旅行團入境,發覺竟然係無香港份嘅時候,難免即時「嘘聲四起」啦!
雖然仲未有得去日本,但日本連鎖店嚟香港開店似乎已成潮流,講緊嘅就係響 apm 開設 1 號店嘅松本清喇,由於疫情關係, 1 號店延遲至 5.11 號至開幕,不過唔緊要,當編者每日返工經過都見到條人龍,係排到圍住嗰層打咗個圈嘅時候,就知道大家對日本嘢仲係幾咁熱愛喇!而一個禮拜後,響沙田新城市廣場嘅 2 號店亦正式登場,嚟緊 6 月中應該仲會有屯門嘅 3 號店,可以話係繼 Don Don Donki 後,又一間掀起日本熱嘅連鎖店呀!
不過有日本連鎖店嚟香港開店,但響日本當地繼續有大型連鎖店閉店嘅消息,仲記得舊年講過池袋嗰邊有個閉店潮,港人熟悉嘅 TOKYU HANDS , SILKHAT 池袋遊戲店, Bic Cam 池袋東口 Camera 館都難逃閉店厄運,估唔到嚟緊連新宿東口嘅 BICQLO 都話將會響 6.19 閉店,呢間響正新宿超旺位置嘅大型店舖,係由 Bic Cam 同埋 Uniqlo 聯乘,所以店名亦叫做 BICQLO ,響 2012.09 開店至今,爭幾個月先至做夠 10 年,估唔到最後要分手收場,事關 BICQLO 並非完全結業,只是 Uniqlo 退出,現有嘅其他層數及舖位由 Bic Cam 全部接手,變成全幢都係 Bic Cam,相信到時會改返做「BicCamera 新宿東口店」.
老實講,呢間 BICQLO 其實好正好好行,因為可以行完 Bic Cam 順便掃埋 Uniqlo ,或者男嘅行 Bic Cam ,女嘅行 Uniqlo 分頭行動,可惜下次去嘅時候已經無得咁行法喇!好彩之前去旅行時影過吓啲相,但就無特登 selfie 打卡囉!確實可惜…… 之但係又咁講,舊嘅唔去新嘅唔嚟,希望當疫情過去,市道回復好景時,會有多啲大型嘅連鎖店甚至聯乘嘅連鎖店出現,通關後就可以報復式咁狂行亂掃啦!


text:
(旅程日期: 2008-02-16 至 2008-02-24)
日期 : 16/02/2008 (Day 1)
行程 : 香港 ~ 成田機場 ~ 池袋
今日我哋坐早上10點幾機去成田機場 但我哋差唔多9點先去到機場, 但Check in手續又好快喎, 可能因為我哋一早已經喺網上劃咗位啦, 下次都一定耍噤做! check完 in我哋仲有時間可以去Teminal 2食啲嘢! 食完嘢我哋就行去閘口lu, 其間丹尼斯唔知做咩, 張生同車厘子叫佢, 佢就越叫越走, 叫極都聽唔到! 好! 等維妮出馬:{三萬蚊!}ha~丹尼斯話都無噤快就擰個頭過嚟啦, ha~ha~ 呢"三萬蚊"嘅由來係因為佢話佢個背嚢值三萬蚊喎, "三萬蚊"係丹尼斯呢個旅程嘅其中一個花名(轆續有嚟呀!hee~)
差唔多日本時間下午4點到咗成田機場, 一去到成田機埸, 梗係即時搵日產租車間舗啦, 行吓行吓真係唔多覺有間舗頭喎, 但就見到有個細細counter仔貼咗好多租車公司招牌喺到, 其中一個就係日產啦, 唔理啦, 照隊啲文件比佢睇囉, 呀~佢又真係同我哋攪手續喎 真係無諗過原來一個噤細嘅counter仔可以做幾間租車公司噃! 等咗差唔多成三四個字先有個架仔(其實都係頭先同我哋攪手績嘅其中一個人)帶我哋去攞車, 去到見到架車, 幾靚仔吓噃, 跟手個架仔就比晒啲文件叫我哋簽名, 唔係化, 我哋都未睇清楚架車噃, 呢個時候張生梗係發揮佢平時工作嘅本色啦, Q車呀, 唔知係咪平時啲人係無Q車呢 定係因為我哋職業病呢, 當我哋手指指呢度嗰度時, 個架仔竟然陰陰咀笑喎, 之後我哋簽咗名啦, 佢就走啦! 喂~咪住 佢都未教我哋用GPS, 第一時間拉番佢轉頭, 最後佢都好用心教我哋, 即使佢啲英文係有限公司, 但其實佢教咗5分鐘都唔知有無, 但個GPS的而且確係好似好簡單噤嘅, 但其實我哋都比佢老點咗唔知幾多次呀! set 好資料就出發啦, 真係話都無噤快, 未出到機場範圍就已經行錯路啦, 原因係未習慣個GPS, 錯過咗個路口啦, GPS就係噤啦, 成日都唔知究竟係呢個路口轉呀, 定係下一個呢? 呢個問題喺成個行程經常發生! 好彩個GPS都好快教我哋再行過! 途中遇著塞車, 成7點先去到池袋, 終於我哋都去到間酒店, 但我哋唔係要去酒店先, 而係要搵car park泊車先......
因為之前我哋已經上網check過suncity後面應該有個露天駐車埸, 而且我哋一去到suncity都已經見到個駐車埸, 噤咪照泊啦, 但一入到去, 問題就出現啦, 點解無人嘅? 點攞飛呢? 點比$呀? 淨係見到有部機喺到, 但部機又無話要攞飛, 只係比$咋喎? 又見其他人個個都係泊咗架車就去走人, 噤佢點知我哋泊咗幾耐呀? 再去睇下個告示牌, 以維妮有限嘅日文去理解, 好似話咩泊咗三分鐘之後就會有啲唔知咩咩咩鎖住, 攞車時先攞飛噤, 噤我哋就等佢三分鐘..... 三分鐘後就見我哋個車位底有嘢彈上嚟鎖住架車啦, 嘩~嗰刻真係覺得好神奇呀! 哈哈~ 攪掂咗架車之後, 就那那臨去check in啦! 呢間suncity嗰個lobby真係"大"呀, "大"到我哋四個人加埋啲行李, 已經差唔多迫爆咗佢個lobby呀! 心諗個lobby都噤, 啲房都唔方好得去邊啦, 不過呢樣維妮都就有心理準備噃! 但入到房竟然有驚喜, 因為間房比想像中大呀, 有張茶機不特只, 仲有張雙人梳化tim! 真係比想像中好呀!
我哋放低咗啲嘢之後, 就即刻出動搵嘢食, 因為我哋四個都勁~肚~餓~呀! 我哋一早plan咗諗住去一間叫"串家物語"到食自家燒串燒架, 但點知我哋搵咗成個鐘都揾唔到 再問下人啦, 終於搵到座大廈啦, 但搵暈都無呢間嘢嘅 我哋一至都認為應該係執咗! 喺又攰又肚餓嘅情況之下, 我哋白撞噤去咗一間叫り鮨大漁食迴轉壽司, 不過呢間迴轉壽司真係普通過普通呀, 所以我哋食咗幾碟, 決定行完街夜啲再揾拉麵食!
我哋去咗池袋最旺嗰幾條街行, 行行下見到有間食小丸子, 行埋去八吓啦, 嘩~唔係小丸子喎, 係大丸子呀! 唔係講笑, 真係大過維妮個拳頭呀, 梗係第一時間買嚟試下啦, 佢有成十種味道架, 但為咗安全起見, 我哋都係要番原味隱陣啲 , 味道同小丸子真係無咩分別, 但入面就多咗好多料, 最奇怪係竟然有半條腸仔喺入面呀! 320yen一個貪得意真係不防一試架, 但如果係食飽嘢去食, 維妮就建議大家同人share一個好啦, 因為我哋兩個人share一個都已經飽飽地呀!
再行咗一陣我哋就搵拉麵食啦, 左揀右揀最後揀去咗間叫"光麵", 我哋一人叫咗腕拉麵再加一碟餃子, 拉麵平平無奇, 餃子, 大板王將好食好多!
嚟到日本, 藥房係女人最鍾意行嘅地方, 我哋就去咗一間好大嘅藥房到行, 有幾層, 除咗一般化妝品之外, 連小食都有, 喺呢間藥房到比維妮見到上次小虎妹去日本買比維妮嘅kose產品, 見到成set有body soap, powder sheet同powder spray, 成set有晒packing好靚都只係840yen, 但唔知點解維妮同車厘子諗咗好耐都唔知買好定唔買好 理論上840yen成set嘢送比人真係好得啦, 但可能我哋係啱啱到步, 又驚會買貴, 所以先諗噤耐, 最後我哋都只係一人買咗一盒, 買得噤少, 最後咪後悔囉! 因為之後我哋去到新宿淨係支body soap都要1050yen呀! 後悔! 後悔! 後悔! 之後我哋掃咗一堆小食, 張生就狂掃唧唧啫喱, 買埋聽朝早餐, 好! 一袋二袋返酒店lu! 準備聽朝一早向東北出發
日期 : 17/02/2008 (Day 2)
行程 : 池袋~士多啤梨園
一早喺房食完個超簡單早餐之後, 8:45出發 去返駐車場到攞車, 開始玩個全自助駐車埸 首先要禁咗個車位號碼先, 跟住部機就會自動計個銀碼出嚟, 嘩~5800yen? 當堂比個銀碼嚇咗一嘢, 但再諗吓, 我哋係尋晚泊到今朝呀, 足足泊咗十一個半鐘, 噤徐番開, 都係三十幾蚊一個鐘, 又好似啱喎 不過就算真係唔啱我哋都唔知去邊到搵人問啦, 呢個駐車埸連管理員都無個呀!
上車set好個GPS後正式踏上我哋嘅日本東北之旅啦 第一站就係位於櫪木縣嘅士多啤梨園, 行咗134km終於到啦, 離遠已見到好熱鬧, 我哋都未停定就已經有個嬸嬸手指指噤叫我哋泊好架車啦! 士多啤梨園係1200yen無限時間任摘任食, 但唔可以拎走! 對於維妮噤鍾意食士多啤梨嚟講, 真係超正呀! 個嬸嬸帶我哋去到其中一個溫室, 個溫室真係好暖呀, 暖到係有啲熱呀! 一入到去我哋就急不及待噤係噤摘, 係噤食, 開頭真係覺得好似無咩士多啤梨噤架, 但我哋越摘越發覺其實係唔少架, 喺溫室入面來來去去都只係聽到我哋講: {嘩~睇吓幾大粒!}, {嘩~好甜呀!}, {嘩~呢粒個樣幾攪笑!}, {嘩~呢粒好靚呀!}, {嘩~點解粒粒都噤甜嘅!}維妮真係從未試過食士多啤梨食到噤滿足架 亦都未試過一次過食噤多呀, 食完我哋仲將啲頂一排排噤排晒喺溫室門口, 食到噤上下, 我哋真係食唔落啦, 但又唔捨得啲噤好味嘅士多啤梨喎, 呢個時候我哋開始密謀做士多啤梨賊, 唔係講笑, 我哋真係有賊仔袋, 哈哈~其實係機場派嗰啲密實袋嚟架, 噤啱我哋又攞咗無用過喎, 真係啱晒! 偷~ 偷~ 偷.... 但最後我哋發覺我哋搵咗個笨賊, 嗰個就係張生, 佢竟然無裝滿個密賓袋呀! 真係笨賊呀! 食完士多啤梨我哋就行咗過隔離, 嗰度好熱鬧, 又有好多旅遊車泊晒喺度! 之後我哋發現又有個士多啤梨園受付所? 其實一直維妮都有個疑問就係其實呢度係咪有兩間士多啤梨園呢? 而噤熱鬧嘅呢間就係我哋原本要去嘅嗰間? 不過其實都無咩所謂啦, 我哋都食過好正嘅士多啤梨啦!
食完士多啤梨我哋就繼續上路啦, 下一站就係, 古怪美術館! 呢一程係由維妮擔任司機一職! 唔怕話比大家知維妮已經唔記得咗有幾多年無揸車啦, 妳哋話驚唔驚, 唔好話你哋, 連維妮自己都驚驚地呀! 喺日本揸車真係有啲唔慣, 好似啲紅綠燈係喺頭頂, 轉左又要睇人, 不過呢樣都唔係大問題, 都可以好快習慣到, 但有一樣嘢係維妮嘅死穴. 就係比IC費呀, 仲要係無人要自己攞飛嘅IC呀, 維妮永遠都係唔敢攞埋啲, 攪到每次攞飛都要除安全帶, 又要開門先攞到張IC飛呀, 真係瘀爆呀 點解日本噤多嘢都係自助架! 再加上又驚左住後面啲人, 攪到都不知幾狼狽! 唉~ 個GPS都唔知係咪知道維妮好耐無揸車呢? 竟然老點維妮 我哋行錯路呀, 仲要上咗啲唔知咩IC, 只見行極都只係見到啲路牌~ 日光, 鬼怒川, 鬼怒川, 日光, 個GPS又無指示喎! 呀 ~ 究竟我哋去咗邊呀~~............經過咗大約十五分鐘嘅前路汒汒, GPS終於有番指示啦, 我哋終於可以繼續行程啦, 呢個時候領航員張生竟然要維妮去入油, GPS玩我啫, 連你都玩維妮 頭先行錯路, 維妮都係啱啱先定番神咋喎, 而且個油錶都仲有一半, 係咪玩嘢呀! 但維妮無得反對, 鬼叫佢係領航員, 維妮唯有遵照指示啦! 去到油站後.....
行程 : 士多啤梨園 ~古怪美術館 ~那須高原中途站
上回講到維妮要去入油, 去到油站, 真係雞同鴨講 完全唔知佢講咩, 維妮唯有不停噤話:{Gasoline, Full} 但個職員都係繼續不停噤唔知講咩, 擾攘一輪之後, 維妮相信佢係無我哋噤好氣, 決定放棄, 唔再問, 照同我哋入就算, 但過後維妮先知原來佢哋其實係問我哋入邊種油, 因為Gasoline都有分靚同唔靚, 之後我哋就知啦, 除咗要講:Gasolin, Full之外, 我哋都講埋Regular! 維妮要讚一讚日本油站啲職員呀, 佢哋啲service真係一流呀, 當你一入到去, 佢哋就會有成兩三個人同你抺車, 抺玻璃, 當你走時個個職員又90度躹躬送你走, 真係低讚呀!
維妮揸咗成百km終於到咗 "古怪美術館" 啦, 真係有啲攰呀! 呢個美術館總共有三個展館, 而第二同第三個展館原來又要再揸車過去架! 其實呢個古怪美術館主要都係玩佢哋啲立體畫, 有啲真係好似架 其實維妮覺得都唔知係我哋去玩啲畫呀, 定係啲畫玩我哋呢? 佢教我哋擺啲post, 有啲真係高難度post嚟架, 有時一幅畫又要影幾張相先影到, 真係唔知邊個玩邊個呀!
玩完第一個, 我哋就再揸車過去第二個啦, 其實第二個都係噤上下, 都係玩啲立體畫, 呢個展館入面有一part畫咗隻好大嘅怪獸張開咗好大個口喺幅牆到, 而我哋就要穿過去先可以繼績行, 但維妮行到去見到有個男人抱住咗個小朋友企咗喺到唔行唔知做咩喎, 維妮正奇怪啦, 原來個小朋友驚唔敢穿過去, 最攪笑係個男人只要一踏入去, 個小朋友就即喊, 一行番出嚟就即刻收聲 噤個男人就係噤行前行後, 個小朋友就喺噤喊~ 收聲~ 最後要勞煩到啲職員帶佢哋由第二個通道行先攪掂! 個小朋友真低死呀! 去到第三個展館, 呢度主要都係睇畫, 不過就唔係立體畫, 而係要你睇下啲畫有啲咩噤最無嘢睇就係呢個展館啦, 係有啲無聊tim架!
玩完三個展館後, 我哋都話好肚餓呀, 因為我哋好似仲未真正食過嘢噤, 原本諗住嚟到美術館應該會有嘢食, 但原來係無架, 無辦法啦, 唯有上車食我哋啲小食啦, 真係唔好話我哋買噤多小食呀, 佢哋好多時就係我哋呢個旅程嘅lunch嚟架 唔知點解我哋成日都無lunch食架! 篇行程嗰個快啲解釋呀! 無lunch食唯有繼續行程, 呢程維妮可以抖下啦, 因為呢程由丹尼斯做司機, 我哋直上今晚嘅酒店紅葉館!
行highway真係好, 因為好多時都會有中途站, 比你去下toilet噤, 而日本嘅中途站維妮就最鍾意啦, 因為一定會有間便利店, 又有嘢食, 有啲仲有餐廳tim! 今次我哋就停咗呢個那須中途站, 因為我哋實在太肚餓啦, 嚟到呢度其實已經差唔多5點, 但我哋好似淨係勁食咗士多啤梨之外, 就無食過嘢啦, 唔肚餓就有鬼啦, 所以我哋決定喺呢度食啲嘢先, 其實我哋都唔敢食噤飽, 因為我哋好快就會到紅葉館, 到時又食啦!
日期 : 17/02/2008 (Day 2)
行程 : 那須高原中途站 ~ 紅葉館
紅葉館位於盤梯熱海, 去到盤梯熱海都已經係6點幾啦. 個天已經黑, 根據GPS話我哋已經到咗啦喎 ! 但點解見唔到紅葉館嘅? 只係有個牌寫住紅葉館駐車場, 但紅葉館呢? 當時天又黑, 又係雪地, 啲路又窄, 又搵唔到間酒店, 點算呢 ?我哋再睇下個地圖, 發覺我哋係真係到咗喎, 不過係後門囉! 噤點去前門呀? 無車路行架喎? 噤我哋咪唯有又去番頭先嗰個駐車場泊低咗架車先算啦! 點知我哋泊低咗架車後, 就有人行出嚟啦, 當時真係唔知佢喺邊到彈出嚟架! 原來個駐車場側邊有個門仔係可以通去紅葉館架, 好彩佢哋有人出嚟接我哋咋, 如果唔係我哋就真係會做傻仔拎住晒啲行李兜個大圈去番前門啦!
其實喺book酒店嘅時候, 維妮覺得最唔得係紅葉館 因為佢個web site影啲相真係唔係好得架, 成日都話睇web site都噤差啦, 真正咪仲衰! 但原來維妮呢個觀念係錯架 雖然紅葉館唔係大, 又唔係話好靚, 但佢就有一種好親切, 好warm嘅感覺, 有種民宿feel, 但就乾淨過啲民宿好多啦! 佢哋仲好有心思送咗啲鎖匙扣比我哋tim呀! 今晚我哋無book到一泊兩食, 因為一來上網見啲餐唔係好得, 再加上唔知邊個話紅葉館出面係溫泉街, 應該有好多嘢食嘅呢~
點知我哋行到出去, 人影都無隻 只係見到一兩間食そば嘅, 而有一間係食壽司, 但我哋又唔係好敢入去喎, 驚貴呀庥, 正諗緊食咩好時, 有位亞叔行埋嚟問我哋係咪住紅葉館, 傾咗兩句, 發現原來佢係紅葉館嘅社長嚟架, 噤正好問佢邊到有嘢食啦, 佢都係指下嗰幾間そば, 維妮又問嗰間食壽司貴唔貴架? 社長話好貴架, 真係好彩無入去咋, 最後我哋決定都係返紅葉館食, 你哋話係咪自己攞嚟衰呀!一早book埋一泊二食咪好囉!
食完飯抖咗一陣我哋就去浸溫泉啦, 嚟東北浸溫泉就好似例行公事噤! 我哋呢兩位大少揀旅館時首要條件就係要個露天風呂夠"正"! 真係有少少頂佢哋唔順, 不過講真佢哋又真係完全無揀錯呀, 我哋喺東北所住嘅旅館嘅溫泉, 間間都 "正"到暈架! 紅葉館唔係大, 所以入住嘅人都少啲, 今晚我哋就包咗成個溫泉啦, 成個場就得維妮同車厘子, 感覺好寧靜呀! 點知喺噤寧靜嘅環境之下, 我哋竟然聽到有兩把男人聲, 我哋一聽就知係嗰兩隻大少啦, 原來男湯同女湯只係一板之隔咋, 佢哋仲衰到潑啲水過嚟, 好彩無人啫, 如果唔係真係失禮死呀!
行程 : 紅葉館 ~ 米澤牛
我哋喺紅葉館食完個超正早餐後, 再出去玩咗一陣雪我哋就開始起程啦, 未去藏王之前, 我哋要去一嚐米澤牛 講到噤出名, 攪到維妮唔食牛都好想去試一試!
越接近山形縣,周圍啲雪就越嚟越多,啲雪境就越嚟越靚,睇到我哋四個嘩嘩聲靚到我哋話要搵個地方落車影相,終於搵到個位停車啦,但其實我哋落車嗰度都唔係最靚,但都夠我哋玩啦,一落車我哋就衝埋啲雪到啦,啲雪真係好厚呀,噤嘅環境等我哋齊齊拍番個羽絨廣告先啦!雖然個境唔係最靚,但我哋喺呢度就玩得好開心呀!
玩完一大輪,我哋又起程啦,沿途我哋都係繼續嘩聲四起! 啲雪境真係好似童話噤靚呀!
去到食米澤牛嘅地方都差唔多成十二點啦根據GPS講我哋已經到咗JJ話嗰間米澤牛啦喎,但點解唔見嘅? 我哋咪唯有再兜多幾個圈啦,點知兜兜下終於比維妮見到間舖啦,好彩維妮嘅資料有間舖張相先認到間舖咋,如果唔係都唔知搵到幾時呀!我哋搵地方泊低咗架車之後,就入間舖到諗住食米澤牛啦,點知入到去靜嬰嬰,只係見到有個靚女好專心喺到煮緊嘢食維妮叫咗佢幾次佢先識得應呀,佢真係好專心呀!維妮同佢講話四人啦,噤佢又問我哋有無預約,噤就梗係無啦,點知佢話無預約無得食喎!佢仲叫我哋去後面嗰間食tim ! 我哋都知後面有一間都有米澤牛食,但嗰間好似係食西餐架喎!但佢話無得食都無辦法架,咪唯有去靚女話嗰間到食囉,之後維妮再睇番啲資料,又真係有寫住三點前要預約喎,呀~點解維妮噤失策之前睇唔到架!激死!我哋入到去靚女話嗰間,一入到去係有啲失望架因為好扒房feel呀,但最後我哋再細心啲睇,其實除咗有扒房feel之外,都好自家feel架,因為呢度周圍都放咗好多公仔又有啲自製嘅飾物噤!其實個feel都幾warm架!但我哋真係一心係想食日式燒米澤牛架庥!所以打開餐牌都唔知叫咩好,最後我哋叫咗鐡板米澤牛set,鐡板縣產牛set,鐡板豬set,咖喱豬扒飯!主角就梗係個米澤牛啦, 我哋即刻要試下先,嘩~唔係講笑,維妮真係呢一刻先知道咩叫做入口即溶呀,之前喺香港食過什麼和牛噤,但都無呢個米澤牛噤超級好味呀,真係滿足都暈呀再試下個縣產牛先,嘩!雖然米澤牛同縣產牛個樣係一樣,但真係一食都食得出,縣產牛真係無嗰種入口即溶嘅感覺呀!真係一分$一分貨呀!因為米澤牛同縣產牛相差啱啱好係一個double!雖然我哋食唔到日式燒米澤牛,但呢餐我哋四個都覺得好滿足呀!食完噤滿足嘅一餐之後,我哋就正式上藏王,去睇好期待嘅樹冰呀!
行程 : 夜探樹冰
我哋落番去滑雪埸見仲有少少時間先夠鐘食飯! 我哋就去咗一間買手信嘅舖頭睇嘢, 順便維妮要買番啲樹冰Postcard寄比啲好朋友! 行完之後我哋又差唔多夠鐘返酒店食飯啦! 今晚我哋係食懷石料理, 我哋去到食飯嘅地方, 哝~原來啲嘢食已經擺好晒等緊我哋啦, 啲嘢食擺得好靚呀, 真係靚到唔係幾捨得食 但啲份量好似少咗啲喎, 樣樣都細細件, 會唔會唔飽架? 但原來我哋錯晒, 如果我哋真係只食依家枱上面嘅食物, 相信我哋真係唔會飽, 但我哋食食吓, 又有人攞啲嘢過嚟, 食食吓又有嘢攞過嚟, 來來回回應該都有成三四次呀 再加上車厘子唔舒服話無謂口, 我哋又食埋佢嗰份, 食到我哋要話:{好啦, 唔好再嚟啦, 食唔落啦喎!} 點知最後佢仲問我哋要唔要飯, 梗係唔要啦, 想食傻我哋咩! 懷石料理係咪最後先食飯嘅呢, 因為我哋每餐嘅懷石料理都係最尾先問我哋要唔要飯架喎!? 呢餐食極都食唔完嘅懷石料理食咗我哋成個半鐘呀
我哋食完都已經夠晒鐘要再坐吊車! 點解會話夠鐘? 因為我哋同酒店買咗夜晚飛睇樹冰, 係酒店啲人叫我哋7點半喺大堂等架庥, 我哋以為唔駛坐吊車, 酒店會有車上去啦, 點知去到大堂, 再問吓啲staff, 佢就指我哋去搭吊車! 唉~都係自己搭咋庥, 做咩要人哋7點半喺到等啫 真係唔知為咩! 夜晚坐吊車出面啲景真係無日頭噤靚啦, 因為黑得濟咩都睇唔到~又上到嚟啦, 嘩~今次天氣好咗好多呀 雖然係夜晚, 但因為天氣好, 所以啲樹冰清楚咗好多呀, 日頭同夜晚睇嘅樹冰真係唔同呀, 夜晚啲樹冰增加咗啲神秘感, 加埋射咗啲彩燈落去又多咗幾分浪漫嘅感覺呀~ 神秘還神秘, 浪漫還浪漫我哋依然係好凍好凍呀 噤梗係又入餐廳過冷河啦, 就喺過冷河嘅時候, 維妮同張生發現咗樓梯上面有個牌寫住展望台? 噤我哋就梗係唔執輸走上去八下啦! 點知一上到去, 真係比個場面嚇親呀 因為喺維妮眼前見到嘅係數唔盡嘅樹冰, 維妮真係唔知點去形容呢一刻嘅感覺, 真係超級壯觀呀, 係成個山都係樹冰呀 嗰一刻真係有啲感動架! 點解日頭我哋發現唔到呢個地方架~~~不過....就算真係比我哋發現到, 都可能因為天氣唔好都睇唔到啲咩(唯有噤安慰自己) 車厘子因為唔舒服所以dor神(即係丹尼斯)要陪住車厘子, 所以佢哋無同我哋一齊行留咗喺餐廳到, 但噤壯觀嘅場面點可以錯過呢, 唔睇真係好洩架, 所以張生就走番落去捉佢哋上嚟睇, 但都係得dor神上嚟, 睇睇下見到啲工作人員開始叫人走, 原來已經9點幾啦, 人哋關門啦, 呀~唔得呀, 維妮一定要捉車厘子上嚟睇呀! 望一眼都好呀, 呢啲場面真係好難得見到架庥, 所以維妮即刻用9秒9嘅速度跑落去捉咗車厘子上嚟! 比噤多$上嚟唔可以洩架! 捉咗車厘子上嚟睇咗一陣真係要走啦, 真係十萬個唔捨得呀 勁唔想走呀, 但始終都係要走......要同樹冰講bye bye啦, 維妮會永遠記得你哋架......
之前維妮話過我哋噤嘅安排係超級蠢, 大家知道點解未? 答案就係雖然嗰度啲人有講過話5點鐘就要清場, 但維妮覺得係可以賴死唔走, 噤我哋就唔駛分兩次上嚟曬多一次吊車$, 噤我哋就唔駛食完飯就趕住去睇樹冰! 我哋啲安排係完全錯晒呀!
好唔捨得噤同樹冰講byebye之後 我哋就返番酒店嘆溫泉啦, 但車厘子嘅狀態真係好差噃, 我哋都叫佢唔好浸啦! 一陣浸完仲衰, 噤點繼續我哋之後嘅旅程呢! 但車厘子又唔想洩~ 噤佢就話比佢喺房抖一陣先! 因為我哋知道呢度有個足湯, 所以維妮就同張生去咗足湯一邊等車厘子一邊浸吓腳先! 呢個足湯都幾正架, 同張生一邊浸腳一邊談心, 個感覺好寧靜好舒服呀~~ 係唯一因為出面黑咩咩, 咩都睇唔到囉 如果仲有個雪景望住就仲perfect呀! 浸浸下車厘子同dor神就嚟到啦, 我哋四個又一邊浸腳一邊傾計, 真係好relax呀! 浸到噤上下我哋就入去浸溫泉啦, 但車厘子都仲好似.....但佢都係要照浸, dor神都無佢辦法, 唯有交帶維妮睇住佢, 放心喎, 我實同你睇住佢! 例牌一入到去一定係第一時間睇下個露天風呂正唔正先啦, 哝~又幾正喎, 仲可以掂到啲雪tim, 但我哋都係要喺入面浸下熱一熱身先 熱完身我哋就出去露天風呂啦, 凍凍地又暖暖地, 啲環境又寧靜, 真係好舒服呀~ 浸浸下仲得番維妮同車厘子, hee~我哋又包咗成個溫泉啦 我哋仲一邊浸一邊玩雪, 真係好正呀! 維妮仲砌咗個雪人tim呀, 哈哈~唔知點解維妮去到邊都要砌雪人架 係咪有啲頂維妮唔順呢?hee~ 唔好以為維妮只係掛住舒服無理到車厘子呀, 維妮都有時不時問下佢點, 得唔得架? 唔得我哋就走啦, 但佢又好似無咩事噤喎, 維妮仲以為佢可能浸完溫泉會好番啲tim! 但點知維妮浸完溫泉換完衫之後....哝~點解唔見咗車厘子嘅? 維妮就周圍搵啦, 呀~原本佢對住咗個垃圾桶勁嘔呀 wah~真係嚇死維妮呀, 即刻走埋去睇下佢點啦, 點知維妮走到埋去, 佢就嘔完啦, 佢仲同維妮講:{嘩!嘔完舒服晒!} 維妮見佢又真係好似精神咗好多喎! 舒服晒就好啦! 我哋就再坐多陣就返房啦 ! 最攪笑, 車厘子仲喺度諗番自己嘔咗啲咩出嚟, 又話整到人哋個垃圾桶污漕晒, 維妮仲同番佢講, 唔係呀, 妳嘔嗰啲嘢粉紅色都幾靚呀~哈哈~ 唔知車厘子有無比維妮激死呢?
日期 : 18/02/2008 (Day 3)
行程 : 藏王樹冰
越接近藏王, 心情就越興奮呀! 去到藏王都成兩點幾啦, 我哋首先就梗係去咗酒店check in先啦! 我哋今晚住嘅係藏王國際, 揀呢間嘅原因除咗係兩位大少話個風呂正之外! 其中一個原因就係因為佢同去睇樹冰嘅吊車非常之近, 只要過條橋就到! check in時我哋見到原來酒店都有吊車飛買, 仲有discount tim, 不過就只有夜晚飛! 好唔好喺度買呢? 其實我哋原本plan嘅行程今日只會夜晚先去睇樹冰, 但因為我哋早咗到, 所以我哋要考慮下好唔好依家就上去睇樹冰先呢? 我哋又要考慮埋幾點食飯喎! 因為酒店要我哋比食飯時間佢哋, 食飯時間我哋改完又改, 我哋左諗右諗.....最後決定同酒店買咗7:30嘅吊車飛, 跟住依家就上去睇樹冰, 睇到5:00落番嚟, 食6:00嘅懷石料理, 食完7:30就再上去夜探樹冰! 係咪好似好 perfect呢, 但其實......我哋係蠢咗架, 仲係超級蠢嗰隻呀! 大家睇落去就知啦!
攪掂完check in手續, 決定依家就上去睇樹冰, 講真, 維妮嘅心情真係又緊張又興奮架, 因為我哋知道上到去係超級凍 所以我哋係成套武裝上去架,真係咩保暖嘢都著晒上身呀!
由藏王國際去吊車站係要經過一條橋仔, 到咗個滑雪場就會見到個吊車站啦, 一上到架吊車時, 梗係要霸番個窗邊位企啦! 呢個時候維妮見到個窗掛咗一塊膠板喺到, 維妮好奇怪究竟要嚟做咩嘅呢 ? 但因為出面啲雪景太靚啦, 維妮都無再細心去研究啦, 喺吊車到維妮只係不停講好靚好靚同不停噤影影影 哈哈~好興奮呀 到咗轉車站啦, 喺呢度已經見到有兩棵樹冰喺度啦, 我哋又影影影 嚟到轉車站, 見到有個溫度計睇下, 嘩~ -9度呀, 好凍呀!唔理啦, 快啲去轉車再上啦, 終於上到終站啦, 嘩~呢度個溫度計係 -11度呀! 但興奮心情係蓋過冰凍架, 維妮第一時間就衝咗出去睇樹冰啦 嘩~嘩~嘩~嘩~~樹冰~樹冰~樹冰呀!真係想攬住佢呀! 我同車厘子都凍到塊面紅晒呀, 好彩呢度有間餐廳可以入去暖下, 我哋就係噤暖完又再出去再睇, 睇完又入返去, 來來回回好似過冷河噤, 唔知點解啲樹冰睇極都唔厭嘅~哈哈~
其實我哋除咗嚟睇樹冰之外, 我哋上嚟係有一個任務架 就係要做一個實驗, 就係要睇下一條濕毛巾喺呢度"fing"係咪真係可以變雪條呢? 呢個任務我哋交咗比張生去負責!
經過3分鐘嘅過程, 係真係得架! 哈哈, 真係笑死維妮啦,做完實驗見到啲人越嚟越少, 天氣都好似越嚟越差, 明明頭先都仲可以隱約見到地藏尊, 依家都已經見唔到啦, 所以啲工作人員都開始欄繩唔比人行過去, 我哋見時間差唔多所以我哋走啦, 真係有啲唔捨得走呀 好彩今晚我哋又會再上嚟啫, he~he~
我哋坐番吊車落去時, 有兩個工作人員同車, 呢個時候維妮終於知道掛喺窗邊塊膠板係要嚟做咩啦! 原來係用嚟捔走窗上面啲冰架, 噤睇出面啲雪景就會清楚好多啦!又幾好噃! 又喺呢個時候見車厘子神情有啲呆滯原來佢話佢唔係好舒服呀! 呀~唔通頭先凍親? 我哋今晚仲要上去架噃......
行程 : 藏王溫泉街 ~ 山寺
呢朝早只得維妮, 張生同dor神食早餐! 原來車厘子尋晚半夜成晚嘔咗N噤多次 所以佢無食早餐啦! 唉! 維妮仲以為佢尋晚喺溫泉嘔完已經無晒事tim! dor神仲一邊食早餐一邊講番尋晚嘅情形, 佢話車厘子死都唔肯嘔落個馬桶到 攪到成個洗手盆都係, 仲要佢去清理...喂...喂...喂...好啦喎 我哋食緊早餐架, 再講就連我哋都嘔埋啦! 不過維妮真係擔心佢唔知可唔可以繼續之後嘅行程呀......
原本plan嘅行程係今日朝早上山睇樹冰, 但因為尋日已經睇咗, 所以今日我哋多咗半日出嚟, 所以我哋決定喺藏王呢度周圍行吓影吓相 check out 咗之後我哋又行番去滑雪場, 唔知係咪我哋尋日太心急去睇樹冰呢? 我哋今日慢慢睇先發覺到原來條橋仔後面嘅雪景係超靚架, 好似童話噤好靚好浪漫呀! 維妮又狂影相!
影完相我哋就揸埋架車落去溫泉街行, 順便要買啲藥比車厘子! 我哋買咗藥比車厘子食之後我哋三個就去咗溫泉街行, 睇吓其他啲溫泉旅館, 而車厘子就喺架車到休息, 真係有啲戥佢慘呀 維妮希望佢食咗啲藥會無事啦!
原來溫泉街啲景色都好靚架, 我哋仲行埋啲小路tim呀, 其實好多小路都比雪封咗, 啲樓梯又比雪封埋, 但我哋都要照行! 噤行法真係有啲危險架, 噤我哋噤危險都要行為咩呢? 其實都係想睇吓會唔會發現到啲咩靚靚雪景啫! 行行吓比我哋見到高見屋呀! 呢間高見屋有咩噤特別呢? 就係特別~貴囉 其實真係唔知佢貴喺邊呢? 除咗個外表靚啲之外! 行到噤上下都係時候走啦! 但維妮依然都係好唔捨得藏王呢個地方呀!
根據我哋嘅行程我哋下一站應該就直去銀山溫泉架啦, 但其實我哋都仲有好多時間, 所以我哋就決定順路去埋山寺 去到山寺已經成1點鐘啦, 我哋架車去到山寺門口就見到有個嬸嬸手指指叫我哋泊架車入去car park到 ! 但係寫住有料架噃? 點解呢 ?噤我哋就攪低個窗睇下嬸嬸講咩啦, 喺維妮聽得一半聽唔到一半之下, 知道原來嬸嬸係隔離間餐廳嘅人嚟架, 噤我哋泊咗入去係咪一定要幫親佢呢? 雖然我哋都諗住食咗嘢先上山寺, 但都比我哋揀吓好庥! 噤維妮就同dor神落車周圍睇下仲有無其他餐廳可以選擇啦! 睇來睇去, 其實都無咩好揀, 所以我哋都係決定喺番嬸嬸到食啦, 入到去嬸嬸就指我哋叫我哋換雪靴, 吓?食嘢都要著雪靴? 維妮呢個時候先知道原來嬸嬸以為我哋唔食嘢淨係上山寺, 噤維妮咪同佢講我哋想食完嘢先上去! 入到去食嘢嘅地方見到有個好kawaii嘅小朋友 又見到有個BB仲有個mama, 睇得出呢間餐廳係一家人開架啦, 呢間餐廳食嘅嘢真係好簡單, 連memu都無 啲memu全部掛晒喺幅牆到, 仲要全部係日文, 連公仔都無呀! 呢個時候車厘子話要食淨烏冬, 張生又話要食咖喱, dor神就話要食有肉嘅嘢, 維妮好似做咗呢度嘅待應噤, 個個都同維妮落order 佢哋真係當正維妮啲日文好勁噤喎, 一陣維妮唔知叫咗啲咩比佢哋食就慘啦! 噤維妮就唯有用有限嘅日文同嗰位mama落order啦, 好彩mama又聽得明維妮啲唔咸唔淡嘅日文喎~~ 不過呢位mama都好細心噤聽, 當維妮聽唔明, 佢仲帶維妮入廚房指比維妮睇係啲咩嚟tim 呢位mama真係好細心呀! 不過維妮見到佢好忙架, 又要招呼我哋啦, 又要揪住個BB, 又要開飯比嬸嬸同個小朋友食, 又要行番出去睇舖(佢哋出面其實係一間賣手信嘅舖頭嚟架!)佢真係一腳踢呀!
食完嘢我哋就起行上山寺啦, 因為車厘子都仲係好唔舒服, 所以我哋決定留佢喺度等我哋返嚟 我哋換咗雪靴就出發啦, 其實起初維妮都唔知點解要換雪靴架, 因為維妮一直都以為山寺其實只係一間廟 噤參觀一間廟又點解要著雪靴呢?
日期 : 19/02/2008 (Day 4)
行程 : 山寺
換咗雪靴我哋就開始上山寺啦 上咗一段樓梯就見日枝神社! 維妮心諗山寺就係噤啦? 我哋再周圍行吓, 先知原來我哋頭先行都未正式係山寺, 因為之後我哋見到山門, 即係上山寺嘅門, 見到要比入場費300yen, 維妮當時心諗, 唔係化, 要比入場費架 淨係睇呢啲廟, 維妮真係唔係好想睇喎, 仲要比入場費? 呢個時候dor神原來已經比咗$啦 既然比咗$噤我哋梗係行啦, 入到去見到, 嘩~好高喎, 又噤多樓梯, 真係要行? 唔知有無嘢睇架噃? 呢個時候維妮真係想講:{可唔可以唔上呀!} 但眼見dor神行得好似好開心噤, 維妮同張生都唯有照跟啦, 越上得高啲路就越難行, 維妮依家先知道點解要換雪靴, 真係好彩有雪靴咋, 如果唔係我哋未上到一半都已經扇到灘灘腰呀! 好彩沿途都有啲景可以影下相, 順便可以比維妮抖下, 上到一半, 見到原本係樓梯嘅地方已經唔係樓梯嚟架, 係已經變咗一條舖滿雪嘅斜路呀, 我哋係咪真係要繼續上呀 ? 但其實維妮真係想放棄 但眼見dor神一枝箭噤行, 維妮同張生都好似無得揀噤! 對於dor神嚟講就梗係小兒科啦 佢平時都行慣山, 但對於連平時行街都覺得攰嘅維妮嚟講, 上噤多級樓梯已經係超~超~超~極限啦 好彩都仲有張生陪住維妮, 如果唔係維妮真係企喺度等都似! 維妮同張生又行又爬噤, 終於聽到dor神講, {到啦! 快啲上嚟呀! 呢度好靚呀!} 聽到dor神噤講, 維妮真係好開心呀! 因為知道終於行完啦! 上到去, 見到有展望台, 呢度叫五大堂! 一望出去......維妮第一句講嘅嘢就係:{係咪痴線架......有無可能靚到噤呀!} 維妮完全唔相信眼前嘅雪景係真實, 簡直靚到好似一幅畫噤 呢個時候維妮已經唔記得咗自己究竟有幾攰, 可以睇到噤靚噤浪漫嘅雪景真係行得噤辛苦都值得架! 睇夠之後, 我哋決定走啦, 真係好唔捨得, 但呢個超靚嘅畫面維妮係唔會忘記!
真係上山容易落山難呀 頭先我哋上嚟, 就算舖滿雪, 我哋都可以爬下爬下噤爬上去, 但落山呢? 唔通真係sir落去咩? 雖然落山無上山噤辛苦, 但就危險好多啦, 一下唔覺意真係可以好似雪球噤轆落山呀! 我哋慢慢噤行, 終於返到落去啦, 我哋返番去嬸嬸間餐廳到, 還番啲雪靴比嬸嬸, 嬸嬸見我哋行得噤辛苦仲斟咗啲茶比我哋飲 我哋喺嬸嬸到再抖咗一陣就正式離開山寺, 向呢個銀山溫泉出發啦!
維妮之後睇番啲資料先知道原來山寺總共有1,015級樓梯, 知道咗之後維妮都好佩服自己竟然可以有噤嘅能耐去完成呢個山寺旅程!
後記: 由一開始維妮完全唔知上到去有無嘢睇, 但又能堅持到底好辛苦噤繼續行, 上到去可以見到超乎現實嘅雪景, 呢個過程維妮係絕對唔會忘記! 維妮相信如果我哋無行過1,015級樓梯, 呢個山寺旅程一定唔會好似依家噤難忘!
行程 : 銀山溫泉
我哋上咗車之後就set個GPS啦, 當我哋禁咗銀山莊個電話後, 個GPS就彈咗一句嘢出嚟 但維妮都未睇得切佢寫咩, 就無咗啦, 但我哋之前嗰啲都無呢句嘢彈出嚟架? 其實我哋都估到可能係話封咗路, 噤我哋見個GPS又無其他指示, 所以我哋無理到, 照行啦 ~ 我哋依指示行咗大半路程, 去到一個上山嘅路口, 見到有個牌寫住咩封路噤, 但我哋見個GPS又無啲咩指示, 噤我哋就繼續行啦, 但我哋就行得好慢, 因為真係驚封咗路, 其實我哋都覺得越行越唔對路架啦 條路又窄又無車喎, 行行吓我哋就見到有兩個男人喺到產緊雪 不如就問下佢哋啦, 噤維妮就落車問呢條路係咪行唔到架啦? 點知佢真係話唔行得, 噤維妮就順便問埋佢銀山莊點去啦, 佢就指番我哋落山! 既然係噤我哋就唯有落番山啦, 落番山後我哋又重新set過個GPS, 今次個GPS就就無彈句嘢出嚟啦, 噤我哋就繼續行啦, 好彩我哋發覺其實都唔係行多咗好多路啫!
大約5點終於去到我哋今晚住嘅旅館~銀山莊啦! 其實銀山莊離銀山溫泉街係有一段路架, 原本維妮真係好想直頭住喺銀山溫泉街到, 可以感受吓啲浪漫氣氛呀庥! 但經兩位大少左揀右揀最後都係決定揀呢間 不過佢哋又真係無揀錯, 因為呢間酒店維妮覺得係我哋今次嘅旅程最正最靚嘅一間! check in嘅時候佢哋要我哋填一份問卷噤嘅嘢, 當中有問今晚嘅晚餐要食飯定食粥, 飲啲咩噤, 其中飲品一欄有葡萄酒呢樣嘢, 噤我哋以為噤好唔駛$有葡萄酒飲嘅? 噤我哋咪揀咗一個要葡萄酒, 其餘就要果汁啦! 點知到我哋check out時先知原來啲嘢飲係要$架! 如果一早知要$就唔飲啦! 之後我哋一入到間房, 維妮就比窗外嘅景色吸引住啦 因為窗外係一個好靚嘅雪景, 一眼望埋去仲以為掛咗幅雪景畫tim呀! 真係靚到暈呀! 但維妮好奇怪唔知點解窗前會有個望遠鏡係到, 究竟有咩望呢 ? 唔通會有小動物睇? 到依家維妮都唔係好明! 維妮同張生見仲有一段時間先到食飯時間, 所以我哋就諗住去銀山溫泉街行個圈先! 但因為車厘子都仲係有啲唔舒服想訓下, dor神就話想去浸下溫泉先, 所以只係得維妮同張生! hee~可以乘機過下二人世界啦! 唔知係咪維妮抱得太大期望定係因為夜晚嘅關係呢, 去到銀山溫泉街竟然覺得無想像中噤靚 再加上又靜嬰嬰, 又唔知點解周圍都濕淋淋, 我哋部傻瓜相機喺啲噤嘅燈光下影啲相又唔得喎, 都係等今晚dor神帶埋佢嗰部相機先再影過! 我哋周圍行下, 行咗兩間手信舖, 買咗少少手信就走啦, 不過當我哋喺其中一間舖頭買完嘢諗住行番去銀山莊嘅時候 竟然見到頭先我哋買手信嗰間舖頭嘅人追出嚟, 我哋仲以為係咪我哋比錯$呢 ? 點知原來唔係, 佢只係想幫維妮同張生影相 佢真係好好人呀, 佢另維妮諗起銀山溫泉有句說話就係"一期一會" 真係好貼切呢!
返到酒店我哋換過浴衣就去食飯啦! 今晚又食懷石料理, 呢度好好呀, 有間房比我哋, 去到一樣都係已經擺好晒啲食物, 呢晚嘅懷石料理一樣都係噤靚, 而且唔知點解維妮覺得今餐啲食物仲多咗份誠意tim! 枱上面仲有張好精美嘅memu寫晒每樣餸嘅名, 嗰位侍應姐姐仲好細心噤逐樣解釋! 我哋就不停噤講係,係,係 ~ 但其實維妮想同佢講, 妳解釋完我哋都唔知妳講咩架啦! 但佢嘅誠意係可加嘅!
食完噤好味又噤有誠意嘅懷石料理之後, 我哋就再去銀山溫泉影相啦! 唉! 車厘子繼錯失咗山寺之後, 今次又錯失埋銀山嘅夜景啦, 佢都係繼續要休息呀 噤我哋唯有三人行啦! 維妮同張生今晚好勇呀 只係著咗旅館嘅浴衣, 再著埋旅館提供嘅大褸就出去啦, 點解我哋噤勇, 咪就係為咗要影啲喺銀山著住浴衣嘅相囉 哈哈~係咪有啲頂我哋唔順呢! 但dor神就無我哋噤勇啦, 不過唔緊要啦, 佢今晚嘅職責都係攝影帥咋庥 hee~雖然維妮同張生都著得噤少, 但唔知點解又真係唔覺得凍喎! 去到銀山溫泉仲靜過頭先同張生嚟嗰陣呀, 連啲手信舖都關晒門! 噤都好呀, 起碼唔會有人阻住我哋影相呀! 一嚟到銀山溫泉dor神就成個攝影帥噤, 又set相機又set腳架! 噤維妮同張生當然係沖當model啦 我哋真係好似model架, 因為我哋影嘅時候係叫dor神set好晒嘢, 真係影得啦, 我哋先至除褸, 哈哈~ 今晚我哋好幸運噤見到真狸貓呀, 不過佢真係好可憐呀 佢個樣好似好驚噤, 佢應該係好凍呀, 因為佢係伏咗喺個足湯側邊, 佢個樣真係好可憐呀! 但最可憐都係佢之後比一班日本人搵啲膠樽掟佢, 真係離晒譜呀 一啲同情心都無! 之後我哋臨走時再去睇下隻狸貓, 但已經唔見咗啦! 影完相, 做完model我哋就返銀山莊浸溫泉啦 , 行返去嘅途中開始有少少飄雪, 張生即刻話行快兩步 因為佢話想試下一邊落雪一邊浸溫泉嘅感覺, 佢真係恨咗好耐架啦! 不過今次佢又失望啦, 因為我哋未行到返旅館時, 啲雪已經停咗啦!
返到去旅館我哋就去浸溫泉啦, 今次車厘子唔要洩呀 佢都要浸, 梗係啦, 我哋揀啲噤貴嘅旅館都係為咗個溫泉咋, 如果唔浸就真係好洩架! 不過見車厘子啲精神都已經好咗好多, 都放心啲! 今晚嘅溫泉真係好舒服呀 雖然呢度嘅溫泉都唔算係好古式嗰隻, 但就真係好舒服呀, 因為呢度嘅露天溫泉係可以訓喺到浸, 同車厘子一邊浸一邊傾計, 真係超爽呀 hee~ 今次我哋又係包咗個露天風呂呀! 浸浸下我哋又聽到兩位大少把聲, 我哋又好似喺紅葉館噤, 隔板傾計 同樣都好彩無人, 如果唔係又失禮死人啦!
日期 : 20/02/2008 (Day 5)
行程 : 銀山溫泉~ 松島船河
呢朝早張生一早就同dor神去咗浸溫泉, 維妮就真係起唔到身呀, 要訓多陣先得呀 維妮諗住訓到佢哋返嚟就起身啦, 點知唔夠一陣張生就返嚟啦 維妮仲以為無得浸啦, 點知原來佢話溫泉無人呀, 要攞部相機去影相!
今朝嘅早餐又喺番尋晚食飯嘅地方, 真係估唔到呢度連早餐都好似食懷石料理噤豐富呀! 一樣都係又靚又好味!
食完個靚靚早餐, 我哋又再去銀山溫泉街, 今次要睇下日頭嘅銀山又有幾靚! 日頭嘅銀山真係比起夜晚嘅銀山靚好多呀, 行到去足湯, 張生, dor神同車厘子都話要浸下足湯, 但維妮真係無興趣呀 除咗嚴庥煩之外, 其實維妮覺得啲水係有啲污漕架, 所以佢哋就浸腳, 維妮就周圍行下啦! 佢哋浸完腳, 我哋又周圍影下相 之後我哋就去買下手信啦, 其實維妮最想去睇嘅就係一間整木頭公仔嘅舖頭 因尋晚嚟到時佢都已經關咗門啦! 呢間舖頭入面有好多亞信嘅相喺度架, 因為銀山係亞信嘅故鄉 據說當年亞信就係喺銀山溫泉街呢度同佢亞媽分開 佢亞媽就送咗個呢啲木頭公仔比亞信! 其實呢個N年前嘅劇集, 維妮真係一早忘記得一乾二淨 依家嚟到銀山, 維妮真係好想揾番呢套劇嚟睇呀! 但睇怕都幾難搵到啦! 手信又買完, 相又影完, 我哋就返旅館check out, 正式離開銀山呢個地方啦!
日期 : 20/02/2008 (Day 5)
行程 : 松島船河
一路上我哋都好擔心車厘子究竟頂唔頂得順可以去遊船河呢? 但其實佢嘅精神已經好咗好多啦! 我哋都係諗住去到先算啦 跟住個GPS行差唔多2點半就去到目的地, 但點解好似唔係好似噤嘅? 見有個觀光案內所喺到, 噤維妮同dor神又落車去問下啦, 點知原來真係喺到買船飛, 但上船就喺隔離, 噤我哋咪照買飛囉, 睇下個船期, 原來最尾班船係3點喎, 真係好彩啱啱趕到坐最尾一班船 我哋買咗飛上番車, 一分鐘車程都唔駛就見到個碼頭啦, 啱啱好對面就有個car park就泊入去啦 哈哈~又係全自助停車場喎! 泊好架車我哋見仲有少少時間就去咗間手信舖行咗個圈, 之後就行去碼頭等上船 今次遊船河嘅主角其實係餵海鷗, 維妮開頭以為係要出咗海先會見到海鷗, 點知原來喺碼頭都已經有好多海鷗啦! 維妮心諗係度餵咪得啦, 駛咩坐船出去餵呢, 但原來喺船上面餵海鷗係好玩好多架!
落咗船後我哋就喺碼頭附近四圍行吓, 行行下我哋見到有蠔食喎, 仲係200yen一隻 因為我哋唔諗住去任食蠔, 所以我哋就喺到試下啲松島蠔啦! 我哋要咗5隻, 點知dor神同張生都話唔食 只得維妮同車厘子食, 啲蠔又燒又焗下噤, 整到半生熟, 食落去係好鮮甜架 維妮一食就食咗三隻啦! 其實真係想食多幾隻架, 但我哋又想再行下睇下仲有無其他嘢食喎, 所以都係少食多滋味! 行行下我哋又見到有間舖頭賣燒米餅, 維妮同車厘子一睇就知唔方好食啦 但兩位大少竟然好有興趣, 仲一人買咗一大塊, 真係有成塊臉噤大架! 食到佢哋傻呀! 最終佢哋都係食唔晒啦! 再行行下我哋就行到去松島漁市場, 但人哋已經關晒門啦, 我哋唯有明天請早啦! 行到噤上下我哋就行番去car park攞番架車去我哋今晚住嘅酒店松島大觀莊啦!
由碼頭去松島大觀莊, 車程唔駛10分鐘 近到我哋上車set完GPS後就已經話我哋到咗目的地! 我哋一去到大觀莊門口未落車就已經有位靚女出嚟迎接我哋 我哋落車想落行李時, 個靚女仲幫手tim! 嘩 ~ 我哋啲行李件件都重過咩噤, 佢又細細粒, 我哋邊忍心比佢攞呀 我哋即刻話唔駛我哋自己攞得啦, 真係唔係好明 間酒店無男人嘅咩? 點解要個女仔出嚟搬行李呢? 不過我哋見喺日本啲酒店好多女仔都係一腳踢 咩都要做, 好似我哋之前住嘅藏王國際帶我哋上房嘅女仔噤, 帶房又係佢, 到夜晚食飯又見佢做待應, 到第二朝食早餐又見佢, 真係我哋見到佢都辛苦呀!
我哋落晒行李就有個司機出嚟幫我哋泊好架車, 一入到大觀莊第一個感覺係一間好國際化嘅酒店, 同之前我哋住嗰啲好日本式嘅好唔同, 即刻有一點失落呀 ~ 今晚我哋住嘅係和洋室, 即係間房一邊係和式, 一邊係洋式! 其實個感覺係有啲怪怪地囉! 我哋見仲未係時候食飯, 所以我哋就諗住去浸一浸先! 不過呢度同我哋之前浸嘅溫泉真係差好遠呀, 呢度其實唔可以叫做溫泉, 只可以叫大浴場(原來佢哋嘅web site都係噤寫) 真係一啲溫泉feel都無呀! 所以我哋都係係噤易浸下就走啦, 浸完溫泉維妮同車厘子四圍行下, 發覺原來呢間酒店好大架! 行到噤上下我哋就去食飯啦! 今晚我哋終於可以轉下口味, 唔駛再食懷石料理啦, 今晚我哋係食buffet, 一入到去我哋就見到好多人圍住張長枱又影相又拍手噤做咩呢? 原來係有個師傅喺度劏緊條好大條嘅吞拿魚呀! 呢度啲食物同我哋平時食嗰啲都無咩分別, 但呢度就有勁多甜蝦任食, "正"呀! 食飽飽後我哋就去買手信啦, 呢度賣手信嘅地方都算係我哋住噤多間酒店最大嘅一間啦! 買完手信我哋就喺lobby到一邊食雪糕一邊玩電腦 玩玩下張生同dor神話要去埋舊館浸溫泉, 真係唔係好明, 點解啲男人噤鍾意浸溫泉嘅? 維妮同車厘子真係無興趣, 所以我哋就繼續玩電腦, 玩到噤上下我哋就返房, 養精蓄銳等聽日繼續我哋嘅行程啦!
日期 : 21/02/2008 (Day 6)
行程 : 松島漁市場 ~五色沼~ 檜原湖
尋日嚟到松島見到一啲雪都無, 仲以為松島已經無雪落 點知今朝一起身望出去就見到大風雪, 心情即刻興奮番呀! 但點知我哋食完早餐啲雪又開始溶, 啲天氣真係變得快呀! 食完早餐我哋就 出發去松島漁市場, 由大觀莊去漁市場係非常之近, 10分鐘唔駛就到啦去到漁市場, 嘩~靜嬰嬰 除咗嗰度啲職員之外就得我哋四個, 係咪我哋晏得滯呢 但其實都係九點幾咋噃, 不過呢個漁市場一啲都唔吸引呀, 維妮覺得呢度似超級市場多過似漁市場囉 原本維妮都好想試下啲蠔, 但噤早, 又啱啱食完早餐真係唔係幾食得落, 所以都係算數 但我哋就買咗兩串燒牛舌, 係一啲都唔好食呀! 食完我哋就走啦, 下一站係五色沼!
喺戰戰兢兢嘅情況下, 維妮終於都揸到嚟五色沼啦, 唔好以為我哋真係噤順利去到咗五色沼, 去到我哋係咩沼都見唔到 噤我哋去到五色沼嘅案內所, 就入去問下啦, 呢個案內所我哋都差啲睇佢唔到呀, 因為啲積雪多到包住咗成間案內所噤滯呀? 我哋入到去問咗個職員, 佢教咗我哋行, 又話啲沼依家太多雪係行唔到 呢個我哋都知, 但以我哋啲資料睇起碼都可以睇到最大嗰個沼 ~ 毘沙門沼架喎! 我哋依照佢教嘅路去睇下啦, 但我哋左兜右兜都係搵唔到, 之後我哋又返番去案內所又問番個職員, 佢又教多我哋一次 之後我哋又再搵過 ~ 又搵唔到 ~ 又返去 ~ 我哋來來回回足足三次, 之後我哋行咗去個案內所後面, 見到有間旅館, 但呢間旅館竟然寫住冬季休業! 哈哈~酒店都要冬眠呀! 喺呢間冬眠咗嘅旅館對面, 我哋見到個疑似毘沙門沼呀, 但真係完全唔知道係咪, 因為我哋想行落去睇下, 但真係搵唔到路可以行落去, 周圍都係積雪, 我哋又見唔到有咩牌寫住毘沙沼! 究竟呢個係咪就係毘沙門沼呢? 到依家都係一個迷! 我哋見噤嘅環境, 所以我哋決定放棄五色沼呢個景點, 我哋直接去下一個景點檜原湖.
由五色沼去檜原湖車程都係十分鐘左右, 我哋去到見到有嘢食, 梗係醫肚先啦 呢間餐廳係可以望住個檜原湖食嘢架, 但就靜嬰嬰, 我哋又包場啦! 呢間餐廳係要自己入$落部機到買飛! 我哋一邊食一邊欣賞個檜原湖, 呢個檜原湖已經係結晒冰架啦, 啲冰厚到啲人可以起間屋仔喺入面釣魚架! 仲可以喺湖上面玩雪上電單車tim呀! 我哋見到有個牌寫住 "雪上電單車檜原湖遊覽" 哝~咪即係可以坐住架雪上電單車游個湖囉, 都幾好玩喎, 我哋一於食完嘢去睇下先!
食完嘢我哋就落番去下面, 呢度有個conter係可以租啲釣魚用具比人釣魚 我哋就去問下啲雪上電單車啦! 個怕怕啲英文又幾ok喎 1000yen十分鐘, 會喺個湖兜個圈! 噤都ok呀, 我哋一於試下啦! 我哋又要換雪靴, 換完雪靴我哋就行出去, 嘩 ~ 一行到出去勁大風呀 上到架電單車仲死, 好似十號風球噤, 啲風吹到都抖唔到氣呀, 如果話藏王大風, 喺架電單上面風馳電制就簡直係藏王嘅十陪呀! 捱咗差唔多5分鐘嘅十級風力, 我哋落車個個都變晒巔佬巔婆! 企喺個湖上面嘅感覺真係好唔安全呀 成日都好驚啲冰會裂開, 到時我哋就真係齊齊游冬泳啦! 嗰位揸電單車嘅靚仔仲用隻腳整爛啲冰比我哋睇下啲冰有幾厚呀! 真係唔該佢呀! 其實個湖有好大範圍都有繩圍住唔比人行過去, 張生仲腳多多走去踩下人哋圍住咗個範圍入面啲冰, 最後咪比人話囉! 真係修家呀! 不過原來圍住嘅位置真係比我哋企住嗰啲位置嘅冰簿啲架! 但其實只係一繩之隔咋喎, 真係越諗越唔安全呀! 我哋仲去咗睇人哋釣魚, 其實應該係釣魚毛至真! 其實見佢哋喺間屋仔入面排排坐噤釣魚毛都幾得意架喎! 影完相我哋又要坐返嗰架十號風球電單車返去, 唉~我哋又再次變做巔佬巔婆啦! 雖則要捱十級風力, 但真係好刺激, 好好玩呀!
日期 : 21/02/2008 (Day 6)
行程 : 鶴城 ~ 東山溫泉
離開檜原湖之後, 應該就係直接去今晚住嘅酒店 ~ 御東鳳 但因為我哋見鶴城離御東鳳唔遠, 所以我哋就順路去探一探呢個鶴城啦! 喺東北我哋浸溫泉好多時都可以包埸, 食嘢又包埸, 估唔到我哋嚟到鶴城都可以包場 哈哈~ 嚟到人影都唔多隻呀, 不過如果多人嘅, 我哋影相就無噤方便啦! 所以維妮覺得又幾好噃! 但其實係咪有啲奇怪呢, 噤大嘅鶴城點解會無人嘅呢? ha~ 原來人哋已經關咗門啦, 唔怪得人影都無隻啦, 因為關咗門所以我哋無得入去睇, 只係喺出面影下呢個鶴城啦 但其實呢個鶴城最靚最出名咪就係佢嘅外表咋庥, 所以我哋無得入去都唔覺得可惜! he~he~ 影完相我哋就去今晚住嘅旅館御東鳳!
御東鳳係喺東山溫泉到, 未去御東鳳之前我哋就去咗東山溫泉街兜個圈睇下其他旅館正唔正! 發覺間間都好似好簡陋, 又好細噤, 再睇番我哋住嘅御東鳳, 唉~未入去淨睇外表, 非常大陸feel, 我哋已經對今晚嘅旅館無晒期望啦......但原來我哋係錯錯錯錯晒呀! 個帶房一路帶我哋上房, 我哋一路睇發覺原來都唔係好差咋噃, 點知一入房仲驚喜 通常維妮一入到房都係第一時間打開個窗睇下出面嘅view正唔正! 今次維妮都唔例外, 一打開個窗簾就係一個 "嘩" 字, 係一個超靚嘅會津若松夜景呀 簡直靚到暈呀! 望住個噤靚嘅夜景真係有啲醉醉哋呀! 就喺維妮陶醉緊呢個夜景時, 電話响 原來係車厘子, 佢問我哋間房有無本聖經擺喺到, 維妮睇過無喎? 但佢話間房有, 驚到佢都唔知點算好噤 維妮就話我同妳調房啦, 反正維妮都無咩所謂! 但的而且確又係有啲奇怪, 點解佢間房會多咗本聖經, 而維妮間房又無呢? 算啦, 無謂再研究呢個問題, 越研究就越唔安樂! 之後頭先帶房嗰位靚女問我哋想幾點食飯, 我哋就話7點啦, 因為今晚我哋嘅晚飯係喺自己間房食, 所以佢又問我哋想喺邊間房食, 噤維妮見之前車厘子嗰間有聖經, 噤咪話喺無聖經嗰間房到食啦 點知佢話有聖經嗰間大間啲會好啲! 唉~噤妳又問我哋想邊間? 真係比佢激死! 未食飯之前我哋又浸一浸先! 一路行去浸溫泉嘅地方都覺得係好spa feel呀, 真係估唔到呢間旅館係噤靚架, 所以呢凡是都唔好睇外表呀! 入到去維妮就第一時間出咗去露天風呂, 因為維妮實在係忍唔住呀 因為呢度個露天風呂正到簡直唔識點去形容呀, 因為呢度個view就係我哋間房所睇到嘅會津若松夜景個view呀對住個噤靚嘅夜景view浸溫泉係咩呀? "嘆" 囉! 哈哈~ 呢一刻維妮真係有少少覺得自己做緊富豪呀! 哈哈~ 另一邊仲可以訓住嚟浸tim呀! 簡直嘆到暈呀! 連車厘子呢晚唔浸得溫泉, 佢都忍唔住要行出嚟企喺度浸腳就知有幾正啦! 呢度係維妮喺東北所浸過嘅溫泉唯一一個浸到唔捨得走嘅溫泉 維妮真係驚自己會浸浸下訓著呀, 嗰時真係大事件啦 所以維妮要清醒啲呀, 浸咗差唔多半個鐘維妮就同車厘子返房啦, 沖完涼維妮又坐咗喺個醉人夜景前面等開飯啦!
今晚又係食懷石料理, 不過呢度啲懷石料理有少少西餐feel, 但都係靚到唔捨得食 呢度啲懷石料理又係好似食極都食唔完噤, 食食吓又有人敲門攞嘢入嚟都唔記得咗佢敲咗幾多次門啦, 我哋個個都飽到唔識郁呀!
日期 : 22/02/2008 (Day 7)
行程 : 大內宿 ~ 龍王峽 ~日光東照宮
今朝早一起身就睇下個會津若松嘅日景, 清早望出去真係好寧靜好舒服呀!不過今朝起身係有啲失落架, 因為今晚我哋將會離開東北返去東京啦, 真係有啲唔捨得呀!
食完蟹宴, 我哋就搭JR落新宿行街街啦, 嚟到新宿, 好似去咗銅鑼灣噤, 撞口撞面都係香港人, 同東北真係好唔同呀! 呢一刻梗加掛住東北呀!
因為今日嘅車程時間比較多, 所以我哋早咗出發, 未夠9點我哋已經食完早餐check埋out出發啦! 第一站係大內宿, 一嚟就係差唔多成兩粒鐘車程, 去到大內宿都已經係11點! 大內宿其實係一條街, 兩邊有好多舖頭, 有食嘅, 有賣精品嘅, 維妮就對啲精品好有興趣啦, 最後維妮就喺到買咗一對白兔仔同一個大內宿公仔啦, 好得意呀! 行到悶悶哋我哋又玩拍廣告, 哈哈~係咪有啲頂我哋唔順呢!? 我哋行到噤上下就搵嘢食啦, 記得嗰時睇雪映移城, 裕美好似喺呢度食soba, 我哋就搵soba食啦 揾咗一間試試正正嘅! 呢間舖頭有好多關於日本東北嘅旅遊書比人客睇架, 維妮當然唔放過 攞嚟睇下啦, 揭揭下比維妮睇到檜原湖同五色沼嘅夏天相喎, 即刻影低佢啦! 哈哈~
食完嘢我哋就離開大內宿啦, 之後我哋再去鬼怒川嘅龍王峽 唉~我哋又比亞GPS小姐玩啦 明明話到咗目的地架啦, 但都係咩都見唔到, 搵來搵去差啲想放棄架啦, 點知又喺呢個時候比我哋搵到喎, 原來又要行山禁行 維妮又抱住喺山寺嘅希望比心機噤行, 根據資料呢度應該有條河川同有條紅橋, 我哋嘅目的就係去睇呢條河同橋, 行~行~行~終於見到條河同條紅橋啦, 不過無想像中噤靚喎, 但條河啲水係冰綠色又幾靚嘅! 噤當然無山寺噤靚啦!
之後就係我哋喺東北最後一個景點, 東照宮啦! 維妮對東照宮真係失望呀, 又無嘢睇, 周圍又濕漉漉, 完全覺得返咗大陸噤呀, 估唔到喺東北最後嘅一個景點係噤失望呀! 不過呢度真係幾大, 大到我哋差啲盪失路搵唔番個停車場呀! 攞番架車後, 我哋就要同東北講byebye啦 真係超勁唔捨得呀, 好唔想離開東北呀!
一落番東京就遇到大塞車啦, 維妮訓醒幾次, nds都打完幾混都未到我哋嘅酒店呀, 點知塞完車亞GPS小姐又玩嘢 今次係就係話我哋到咗目的地, 但我哋又見唔到間酒店喎, 又要我哋搵一大輪, 真係比佢玩死!
當我哋check in時, 櫃台小姐拎咗個包裹比我哋, 大家仲記唔記得係咩? 咪就係車厘子個銀包囉, 宅急便送到盛惠750yen 真係超低呀, 低過我哋返轉頭去攞啦! 放低咗啲行李我哋就即刻要去還車啦, 因都已經過晒鐘啦, 好彩又好順利搵到間租車公司, 又噤啱租車公司隔離就係我哋今晚想去食嘅蟹道樂, 真係好呀, 唔駛搵餐檬先有得食! 張生一直都諗緊一個問題, 就係我哋聽日去見小王子好唔好都租車去 佢喺香港已經諗到依家啦, 最終佢都係決定租架車仔去探小王子! 因為如果我哋租車我哋聽日就可以一齊去築地食完壽司先去探小王子, 如果唔係維妮同張生就會趕唔切去探小王子架啦! 所以我哋還完車又租車啦! 哈哈~
行程 : 築地市場
呢一日維妮, 張生會同車厘子, dor神分道揚鑣! 車厘子同dor神會去台場, 而維妮同張生就會去探小王子, 但之前我哋會一齊去咗築地先!
今朝早見車厘子同dor神都無著羽絨, 佢哋話睇咗天氣話有成10度, 唔駛著! 維妮今朝都有睇天氣, 但天氣都有話晚間會趺到得2度喎! 但佢哋依然都係好勇!
我哋首先係去攞車先, 今次我哋租咗架車仔 因為我哋又無行李, 而且去完築地都只係得維妮同張生, 唔駛要噤大啦! 我哋同樣set好個GPS就出發啦, 去到之後個GPS又話到咗目的地但係真係完全唔似啦, 但今次應該唔關GPS事, 好可能係我哋個電話唔啱呀, 我哋再睇下個地圖發覺應該都係喺附近, 又噤啱比我哋見到有錶位喎, 所以我哋決定泊低架車, 行路去搵! 搵咗一陣, 我哋發覺唔係幾對路, 再睇下啲地圖, 終於知道喺邊啦, 但發覺原來都唔近, 所以我哋都係攞番架車揸車過去終於見到築地個街市啦, 啱啱好對面就有個car park, 我哋未駛到入去, 就有個實焦出嚟同我哋講:{....架?.....架?} 依維妮所理解 佢應該係話呢個car park時鐘只可以泊到十點! 吓? 咪得嗰半個鐘? 唯有再搵過car park啦, 搵咗一輪都搵唔到, 我哋真係諗住放低車厘子同dor神佢哋自己去架啦, 但點知又喺呢個時候比我哋見到錶位喎, 唔知點解呢個trip成日都喺我哋遇到難題正想放棄時, 就會有解決方法架呢?
築地市場真係多人到爆呀! 非常熱鬧呀! 呢度真係好多海鮮賣, 噤多海鮮我哋睇中咗啲大大粒帶子, 我哋諗住食完壽司就賣嚟試下! 原本我哋係想去一間好出名嘅壽司大到食, 但行咗一輪都見唔到, 我哋就決定是但搵間食算啦, 我哋見一間叫sushizanmai有好多分店, 應該唔差得去邊啦, 就呢間啦! 唔知係咪我哋對築地啲壽司期望太高呢? 都無咩驚喜嘅? 食完壽司我哋又繼續行街市, 行行吓, 竟然比我哋見到有間海鮮檔放晒啲大大粒帶子比人試食喎 我哋梗係唔放過啦, 食食食我哋一人都食咗兩大粒呀! 哈哈~我哋食完當然就唔駛再去買啦! 行到噤上下維妮同張生都係時候出發去搵小王子啦, 而車厘子佢哋就繼續行!
維妮同張生返到去攞車, 第一時間set GPS啦! 入咗個電話, GPS小姐竟然話無資料! 吓!!!!唔係化, 無資料???噤點呀! 係咪去唔到呀???維妮真係好擔心呀, 小王子博物館係維妮極期待嘅地點之一嚟架! 入過幾次都係出一樣嘅嘢, 之後我哋唯有用地址入啦, 都係無? 呀~點呀最後唯有睇下GPS小姐嘅觀光地點入面有無啦, 如果無....唔通要放棄? 左搵右搵好彩最後都比我哋搵到咋, 真係嚇死維妮啦! 呢位GPS小姐真係難明呀!
日期 : 23/02/2008 (Day 8)
行程 : 小王子博物館
經過差唔多成個幾鐘嘅車程 終於到咗箱根啦, 我哋坐車經過一條好旺嘅街, 真係好想落車行呀 但我哋諗住去完小王子返轉頭先行! 終於到咗小王子博物館啦! 一入到去就見到小王子企咗喺B612星球上面, 側邊仲有個自動番皂機不停噤噴番皂泡, 又有好多小朋友喺到玩, 呢個畫面好童話呀! 入到去見到沿途有小王子故事入面所出現嘅人物嘅印仔吸, 維妮梗係唔執輸又吸埋一份啦 起初維妮都只係吸喺張地圖到, 但後來見到其他人係有for吸印仔嘅紙架喎, 之後維妮又走走走, 走返去門口攞番張紙又吸吸吸! 呢度整到好似一個小鎮噤, 其實一入到嚟, 就好似入咗童話故事書嘅世界噤! 不過呢個博物館主要都係講個作者生前嘅嘢, 反而小王子嘅故事無咩點講只係周圍都會有好多小王子故事嘅人物公仔! 但當維妮行到去一處擺咗作者生前畫小王子嘅手搞時, 維妮真係有啲感動架行咗差唔多成兩個鐘, 到咗最後一站就係精品店, 維妮一早就已經諗住要喺呢度狂買小王子嘅嘢因為香港實在太少小王子嘅嘢啦! 維妮最大嘅目標係小王子毛公仔, 哈~一入到去精品店就已經見到維妮嘅目標啦之後筆, 貼紙, memo pad, 水杯, 音樂盒, 維妮全部都據為己有, 哈哈~ 但其實維妮都覺得自己買得太少, 不過呢度啲嘢真係超貴架維妮唔覺唔覺噤都喺到放低咗成二萬幾yen呀! 血拼完小王子之後, 喺我哋準備離開嘅時候, 張生見到有個小朋友比咗嗰張吸滿咗啲印仔嘅紙個職員, 之後個職員就走咗入去, 張生話要睇下個職員會拎啲咩出嚟喎......原來吸滿咗印仔張紙係可以換一個小王子襟章架, 好彩頭先維妮吸滿咗三張啫, 噤可以換到兩個襟章之外, 仲可以留番張做紀念, he ~
原本我哋諗住去返去頭先好旺嗰條街行, 順便食啲嘢, 但點知我哋走時, 遇著大塞車唉! 睇怕都無時間行架啦, 唯有睇下沿途有啲咩地方有嘢食啦! 最後我哋去咗一間食拉麵嘅舖頭, 求其食腕拉麵就算啦!
返到去新宿已經成7點幾啦, 我哋首先返酒店放低啲嘢先再去還車, 順便拎多件褸比車厘子, 因為夜晚真係凍咗好多, 今朝佢哋又懶勇噤唔著褸, 如果唔攞件褸比佢實凍死佢都似 但dor神就真係愛莫能助啦! 會合番車厘子佢哋之後, 見到dor神雙手挿袋, 粒住頂風褸帽, 一粒聲都唔出成個露宿者噤 就知佢一定係凍到傻咗, 見到佢噤嘅樣, 除咗戥佢可憐之外, 其實仲幾好笑囉!
呢晚我哋四個都好想食日式燒烤放題 但我哋喺新宿行咗幾個圈都搵唔到, 最後我哋都係搵咗間韓式燒烤, 啲嘢都好好味, 雖然係話放題, 但原來有啲食物只係可以叫兩次 招呼我哋嗰位靚女佢知我哋唔係日本人, 佢就用英文解釋比我哋聽, 但佢啲英文就真係.......最後我哋都算啦, 食到邊啲佢話唔可以叫咪唔食囉食食吓, dor神話想食尢魚, 佢又叫番嗰位靚女過嚟, 點知講極靚女都唔明, 最後dor神就索性畫出嚟, 但dor神啲畫功就....畫睇唔明, 用埋身體語言佢哋兩個又ge li go lu又郁手郁腳噤, 我哋三個就喺側邊係噤笑點知個靚女突然彈句國語出嚟先知原來佢都識少少國語, 跟住dor神又用埋國語, 最後終於比佢叫到碟尢魚食, 真係辛苦晒啦! 食完嘢我哋又喺新宿行咗一陣, 見dor神依然好似個露宿者噤, 我哋都係決定返酒店啦!
返到酒店沖好晒涼 車厘子過咗嚟維妮間房到傾計食零食, 唔知係咪最後一晚嘅關係呢, 我哋個個其實都超眼訓到連隻眼都爭唔大 但都係唔捨得訓, 繼續傾傾傾, 真係諗起都好笑!
日期 : 24/02/2008 (Day 9)
行程 :Laqua
終於嚟到行程嘅最後一日啦, 我哋今日係坐夜機返香港, 所以我哋都仲有半日玩! 今日我哋決定去La Qua 睇下嗰個穿過個商場嘅過山車!
La Qua其實係一個好大嘅商場, 但嚟到呢度我哋對行商場係完全無興趣只係對個過山車有興趣啫, 我哋一去到就見到個過山車啦, 奇怪? 點解無人玩嘅? 之後我哋去到入口睇下, 原來個過山車停開喎, 唔怪得知無人啦, 唉~仲諗住可以睇下呢個過山車有幾激tim! 既然過山車無開, 我哋唯有周圍行吓啦 行行吓, 竟然比維妮見到母明嘅主題餐廳呀, 呢間母明餐廳除咗有嘢食之外, 仲有麵包賣仲有當然唔少得嘅母明精品啦! 其實維妮對母明無咩興趣, 但對使力奇就好有興趣啦維妮尊攻使力奇嘅嘢, 呢度啲嘢出奇地平, 原子筆, 電話繩....又掃一大堆, 哈哈~
行完我哋諗住搵壽司食, 但成個LaQua都唔見有壽司食 噤我哋唯有又去番新宿啦, 我哋搵咗間105yen嘅迴轉壽司食, 雖然碟碟都係105yen咋, 但啲壽司係超好味架!食完壽司我哋就行返酒店準備坐shuttle去機場啦!
去到機場我哋見個pool仲有幾千yen浄 我哋就每人食咗杯雪糕, 但食完仲有五佰幾佰yen, 維妮就去咗間士多仔到買咗啲小食, 都仲有淨佰幾yen維妮就比埋嗰佰幾yen張生等佢攪掂埋佢, 點知張生又浄幾十yen, 跟住比埋dor神, dor神拎住嗰幾十yen真係唔知可以買啲咩! 其實一早拎去捐咗去咪唔駛噤煩囉! 最後維妮再去埋書局買埋北東北嘅書, 為下次北東北嘅旅程做準備! 買完書我哋就上機返香港lu! 9日嘅雪映移城旅程就噤完結啦!


text:
喺熱播劇《大醬園》中除咗朱晨麗,龔嘉欣備受關注之外,仲有「TVB小花」江嘉敏飾演嘅“千金小姐高雙雙”,高雙雙一出場就畀網友一種生活喺溫室入面嘅花朵,喺花園中拉住大提琴,成個人身上都散發住高級氣質.
江嘉敏係呢幾年嚟TVB上位好快嘅一位,佢從2016年入行到而家短短四年,就已經成為當紅花旦之一,接拍嘅劇集戲份都算唔錯,江嘉敏出演嘅第一套電視劇《親親我好媽》已經係女主角.
喺第一部劇集中江嘉敏飾演學生讓唔少網友話好清純,同時甜美樣貌吸引咗唔少網友,不過也因此開啟咗「發電之路」.
江嘉敏畀傳出嘅第一段排緋聞就係同創作歌手曹震豪,兩個人相識多年,默契十足因此畀傳出緋聞.
同一時間江嘉敏因為同何廣沛喺劇集中好襯,加埋兩個人都係屬於新生代嘅新星,慢慢就傳出兩個人假戲真做,的確江嘉敏睇上去好後生,好純情.
喺之后嘅每一部劇集中,江嘉敏嘅緋聞熱度似乎總高過劇集嘅作品,喺《誇世代》中小露性感嘅佢,佢同張繼聰嘅感情線備受矚目,從清純僆妹到性感靚女,畀觀眾有唔少反差感.
江嘉敏喺《果欄中的江湖大嫂》同黃嘉樂飾演情侶檔,劇中聲嘶力竭嘅出演讓觀眾都激贊其演技進步,不過當時就被傳介入黃嘉樂同女友嘅戀情中.
之後,江嘉敏更為誇張嘅係佢同王浩信因為合作《兄弟》,導致王浩信傳出婚變.
雖然多次畀傳出緋聞,但係江嘉敏嘅態度都十分模糊,直到畀曝光同電競公司高層拍拖嘅時候,江嘉敏先松口承認,希望可以低調處理.
唔理點樣,都係希望江嘉敏喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
(新年大掃除系列)家居消毒濕紙巾 用嚟清潔work唔work?
又到新年大掃除嘅時候啦,點先可以將屋企D窿窿罅罅,陳年污漬都打掃得乾乾淨淨呢?我就去超市掃咗好多清潔用品返嚟,再上網搵咗堆清潔方法,一於睇下邊D清潔方法真係work啦!今日就同大家測試下呢款家居消毒濕紙巾~奶奶一見到即刻話:「呢D咁嘅濕紙巾用嚟清潔屋企得唔得㗎?」我心諗:試下咪知囉!
*請注意,以下測試內容均在奶奶密切監視下進行*
1. 除污度
a. 除塵度
做人阿媽咁鬼忙,屋企收收埋埋咁多野真係冇可能全部抹晒囉,等我摷D封晒塵嘅野出嚟抹下先!
哇你睇下,成個黑手印呀!平時成日用布抹嘅傢俬通常望落都好乾淨,但其實超Dirty呀 (屋企真係好大塵)!用濕紙巾都真係抹走晒D塵喎,有時用布抹淨係推開D塵但係抹唔走,唔通呢個就係網紋嘅好處?
除塵度:
b. 去油
大掃除最煩就係個爐頭…D油漬呀… (奶奶:鬼叫你平時懶抹咩)不過用呢張濕紙巾抹唔抹得走㗎?
咦,估唔到抹多幾抹都抹得走D油漬,摸落都唔會油淋淋,係幾方便喎(可以繼續懶lu~)
去油度:
c. 去食物漬
小朋友成日都會整跌食物,唔即時抹又怕留漬兼惹曱甴,不過佢地一路食一路跌我仲要不斷去搓布抹真係諗起都煩!用濕紙巾抹食物又得唔得呢?
又抹得幾乾淨喎,最緊要係抹完唔會痴立立呀嘛!
不過如果倒到成地都係就無謂用濕紙巾啦…
去食物漬:
2. 方便度
唔使講都知,用濕紙巾抹野就緊係方便啦,不過除咗頭先試嘅屋企鋪塵野,爐頭同食物,呢隻濕紙巾仲可以用嚟抹D乜呀?
a. 小朋友Playmat&玩具
不過小朋友太細會放玩具入口,抹完最好都係過一過清水~呢樣野係煩少少
b. 屋企隱形細菌點
例如成日會接觸嘅門柄,燈掣,馬桶,水龍頭都可以抹,趁阿仔瞓咗可以快靚正搞掂晒
c. 白波鞋
仲有阿仔返學對白波鞋,整污糟無耐即刻抹都幾work㗎
不過要抹全屋地板就緊係用地拖啦
方便程度:
3. 殺菌度
小朋友成日都病,一個病就全家病…呢隻家居消毒濕紙巾就話可以有效殺菌99.9%*,即係一般常見嘅細菌病毒都可以殺到(包括甲型H7N9,大腸桿菌,輪狀病毒等等),抹野順便消毒又可以避免交叉感染,係幾好嘅~
殺菌度:
4. 價錢
好係好,但幾錢先?
好似呢樽35片裝就賣$24.9
價錢:
5.用後感
用佢嚟抹野真係方便又抹得幾乾淨,不過我自己初初用就覺得隻花香味都幾濃,但係味道呢家野就見仁見智啦
下次再同大家測試其他清潔方法啦,我要繼續大掃除啦,byebye~


text:
港女拍拖3年嫌男友變80kg大肚腩!唔剃鬚不修邊幅令女友大崩潰:好似同阿叔一齊緊
戀愛嘅時間越長難免無一開始確定關係咁甜蜜,近日有網友喺討論區開post指同男友拍拖3年,對方同啱啱認識時嘅外型差距好大,指男友不修邊幅,唔剃鬚又有大肚腩:「求下你,可唔可以唔好咁」
唔少人拍咗一段時間拖就會覺得同伴侶嘅感情變淡,或者發現咗佢一啲缺點而變得無咁愛對方.最近有網友喺Dcard發文指同男朋友戀愛3年,呢3年嚟一直都過得好愉快,但係最近佢就發現男朋友有一個好嚴重嘅問題.
樓主表示男朋友近年越嚟越污糟,不修邊幅.佢回憶起當初啱啱讀大學嗰時認識嘅男友會做gym又gel頭,日日都做運動:「有六舊腹肌fit到痴線.」
但識咗3年後,男友嘅腹肌已經無晒,而且唔出hall就連鬚都唔剃:「依家已經冇見過佢gel頭.」
樓主又呻男友懶得打理自己:「早排佢唔知邊度聽返嚟話,電孿左啲頭髮可以唔使點打理」,於是拎住張MIRROR成員阿Jer(柳應廷)嘅相去剪頭髮,但點知電髮效果與預期不符.
樓主指男友依家80kg,有勁大個肚腩,頭髮亂又成面都係鬚,更直接指佢似男優!樓主崩潰稱覺得好似同個阿叔一齊緊:「其實我真係好鍾意佢,男朋友你幾時先變返個靚仔大隻佬俾我.」
有唔少網友就指樓主要畀啲危機感男友,例如打扮得靚啲,令佢覺得有男仔埋身等.又或者直接同男朋友講,亦有網友建議樓主去借啲意話想做gym,順便拉埋男友.
但有唔少男性網友大感不公,認為如果係性別互換,男士就會被鬧,有網民力斥樓主膚淺,只係中意男友嘅腹肌.
有網友就坦言呢個係男人必經階段,身材,外型呢啲遲早都會無,想同男友過一世嘅話應該要搵下佢其他優點.
Text: HolidaySmart Editorial
(小編公告:如果讀者有任何關於美食,旅遊,玩樂,或者任何新奇有趣事物既資訊,都歡迎話比小編們知~大家可以透過Facebook inbox,或者send e-mail到holiday@presslogic.com,直接將資料傳比小編)


text:
Carlen 38m Operation manager
Ally 33f Store Supervisor
老老實實,其實有好多女仔搵對象嘅時候都會追求對方要住洋樓,養番狗.貼地,真誠而又孝順嘅女仔真係買少見少,所以Carlen今次喺HK Romance Dating遇到 Ally,簡直係執到寶!
故事中嘅男主角Carlen條件都唔錯,繼承家族生意無論係外在定內在都好優秀.佢對人十分有親和力,容易相處,健談,又唔會同人計較,仲識得講笑,幽默風趣!唔怕話埋你聽,我哋嘅顧問已經比佢迷到暈陀陀!
HK Romance Dating嘅愛情顧問就安排咗Ally比佢.Ally喺個較貼地嘅女生,份人好隨和,擇偶條件都無咩要求.而對Carlen來說,Ally嘅無要求就係最好嘅要求!因為佢平時鐘意品酒,可以放鬆下生活,但佢遇過好多女仔都唔係好鐘意佢成日飲酒,反而Ally毫不介意Carlen有呢種興趣同習慣,仲會一齊陪佢飲翻杯!單憑呢一點,就已經可以捉住Carlen個心了.
其實佢地兩個都較為單純,算係憑第六感戀愛嘅人,所以初次見面後留低左個好印象,就已經感覺連上咗對方,順其自然地開始.
HK Romance Dating見過好多唔同嘅人,係到贈你一句,有時唔洗要求太高,貼地嘅人反而更加容易搵到真愛呀!
#HKRD #HKRomance #speeddating #matching #love #成功個案
上一篇:Yannie 34f 教師
Koston 34m 教師


text:
趁住國際賽期,一齊睇下五大聯賽爭冠嘅最後直路,第一個聯賽係實力較低嘅法甲🇫🇷
2⃣馬賽 29場 53分
3⃣雷恩 29場 52分
4⃣尼斯 29場 50分
兵源同金錢都非常充足嘅PSG,以65分高踞榜首,同第二位嘅馬賽已經相差12分,冠軍可以講係垂手可得,未來9場聯賽全勝的話,未到5月已經可以捧盃,而9場入面只有馬賽係相對有啲威脅,加上歐聯,法國盃已經出局,可以專心剩餘嘅聯賽,或者不確定性嘅只有球隊嘅內亂🥲
馬賽由上季嘅第5暫時躍升到第2,做得最好嘅就係改善防守,失球減少接近一半,而佢地仍然有歐協聯同聯賽兩大戰線,所以季尾仲係咪第2就有啲保留🥵
雷恩暫時同第二位嘅馬賽相差1分,原來雷恩都有啲亮點,因為佢地係全法甲暫時最多入球嘅球隊,但係歐協聯對李斯特城就發現能力一般般,加上傷兵問題,得返聯賽嘅佢地當然無力爭冠,但至少有望保住前四👀
暫時排喺第四嘅尼斯,位置上來講係冇機會參加歐聯,只能參戰歐霸,而佢地4-4-2穩打穩扎嘅踢法令到球賽嘅入球數偏少,今季三戰PSG都能夠保持不敗,不過佢哋嘅位置相當容易跌出前四,所以就要留意星期六尼斯對雷恩嘅前四大戰⚡
如果睇到呢度,不妨follow我地嘅instagram睇到更多唔同嘅足球資訊!
IG : Footballarena_hk
Facebook: 足球港場


text:
深圳種牙會唔會好痛?
深圳種牙會唔會好痛?
喺德國,近八成嘅缺牙患者會選擇種牙進行修復,然而國內缺牙患者卻好少做種牙.究其原因,除咗價格因素,好多患者仲對種牙手術存在恐懼心理——做種牙痛唔痛?傷口會唔會好大?要唔要掹牙?呢D因素使得好多缺牙患者猶豫唔決,寧願長期忍受缺牙嘅唔適亦唔敢走進口腔醫院.有口腔醫學專家表示,種植過程中嘅創口比患者想象中小好多,甚至冇掹牙嘅1/2,種牙技術如今已經相當成熟,成個過程可以做到微創,無痛.
病例:今年60歲嘅馬伯下頜左右兩側各缺失咗2顆牙,想做種牙但驚做手術,幾次喺口腔診室外坐到醫生收工了,都冇勇氣進去.時間長咗,佢感覺缺牙部位旁邊嘅牙亦疼痛起嚟,連張口飲粥都困難,更咪提其他食物,只好硬着頭皮到深圳維港歡樂口腔醫院院試一試.醫生為佢心機講解種牙手術嘅全過程,仲觀睇了手術錄像,佢嘅恐懼就已經消除咗一大半.手術開始後,醫生先掹掉了1顆嚴重傾斜嘅鄰牙,然後運用3D靶向種植技術喺左右兩側各種了2顆牙.「原嚟種牙咁輕松,冇乜疼痛感.」馬伯講.
好多患者對於睇牙,掹牙,種牙都或多或少存在恐懼心理.喺佢哋嘅印象中,傳統種牙創口大,耗時長,要先將牙齦切開,再翻開牙肉,植入人工牙根後縫合.深圳維港歡樂口腔醫院院種植科主任講,到咗今日,呢D擔心都系唔使要嘅.以種牙為例,現今嘅技術發展迅速,已經進入微創無痛嘅時代.種牙分為兩個步驟,第一期系醫生先畀患者做局部麻醉,喺牙槽骨上開個直徑僅2~4毫米大小嘅微小創口,仲夠唔上掹牙創口嘅1/2,然後再植入種植體.成個過程大概需要8~15分鍾即可完成,患者幾乎感覺唔到疼痛,出血量亦相當少.如果要講痛,成個過程中只有喺打麻葯進針時可能會有輕微嘅痛感,但系由經驗豐富,手法細膩嘅醫生進行操作嘅話,患者甚至連入針嘅痛感也感覺唔到.種牙嘅第二期系安裝牙冠,呢個過程冇創傷,亦冇痛感.如果長期缺牙,導致周圍鄰牙嚴重傾斜或齲壞,喺實喺無法修復嘅情況下,一般要先掹牙再種植.掹牙耗時短,快嘅話一兩分鍾就可以完成,成個過程亦基本無痛.
牙科小Tips:
以上就系「深圳種牙會唔會好痛?」嘅具體介紹.深圳維港歡樂口腔醫院擁有頂級嘅醫師團隊同優越嘅治療環境,喺種牙領域有多年嘅經驗,至今已幫助多位香港口腔患者重拾牙齒健康,深受香港地區口腔患者嘅信賴.如有疑問仲可以在線咨詢或通過whatsapp+85267623079同我哋嘅專家進行一對一嘅交流,同時通過網上預約掛號,可免問診金,口岸專車接送,到院無需排隊優先就診服務.
《種牙安全嗎?缺牙只可以做種牙?》
《深圳種牙邊度平?》


text:
唔知有冇人同我嘅癥狀差唔多——會留意韓國娛樂,又會聽Kpop,但係聽親都係十幾歲時接觸個啲歌手同團體,而如果個班人唔comeback或者散band(即係好似少女時代或者kara咁),就只能夠聽返啲舊歌.至於新人或者新歌,除非真係好紅,如果唔係我只能夠間唔中上youtube或者Spotify開隨機playlist先會聽到有咩好聽,更甚者係到年尾mama見到佢地上台拎獎或者睇歌謠大戰先恍然大悟佢地係咁紅.無錯,BTS係講緊你地,作為一個男人,唔留意男團都好正常啫.不過,你地依家紅嘅程度真係我無想像過,失覺哂.
好喇,黎到今時今日,我可以講有能力令我主動搵黎聽嘅新女團,就只有兩個-Twice同Red Velvet,而咁啱呢排佢地都出新歌.點解?第一,Twice真係好紅,紅到我無得扮睇唔到.第二,Red Velvet啲歌真係好聽.以下我會透過資深女子組合分析家史兄係文章《少女時代的終結》當中使用google trend分析少女時代已經係高峰滑落嘅方法,借用黎證明Twice到底幾紅.點解係google trend?因為佢地係屬於個網,係屬於youtube時代,基本上九成人第一次接觸Twice嘅途徑都係youtube.
(google trend圖)
老實講,今時今日搵咩女團去同Twice比都係做炮灰(就算依家嘅少女時代都係咁話).人家plug嘅三首歌,youtube點擊都破億,而《knock knock》相信都只係時間問題.點解?你睇到Twice條線係不斷向上增長,每次突然飆上去都係因為有新歌出,而最後飆到直指100(100係滿分),個時間點就正正係《knock knock》mv出左之後,又加埋演唱會效應,只能夠講佢地已經進化到怪獸級.
正如我上段講,搵咩女團去同Twice比都係做炮灰.我試過將唔同嘅新一代女團擺落去同Twice比,結果都係大炒.Red Velvet都唔例外,但已經係叫做好睇啲,平均值已經無差咁遠.2007年,SM推少女時代係9人女子組合,JYP推嘅Wonder Girls就五個人,而依家就好似命運咁兩間大廠交換.從歌路黎講,我係鍾意Red Velvet多啲嘅,快慢都得.但數據無得呃人,Red Velvet家下係youtube最高hit rate嘅歌係《Dumb Dumb》,但講緊都係6千5百萬咋陰公.有人垢病,話SM拎哂啲資源去捧EXO,搞到Red Velvet今時今日唔上唔落咁.但係,每個時代都有呢啲問題,當年夠唔少elf話少時搶哂Super Junior嘅資源.呢啲問題,係睇下你企係咩位睇啫.
又根據資深女子組合分析家史兄係文章《Mr. Taxi 是如何煉成的?》所講,一隊成功女子組合,一定要有又hit又洗腦嘅歌,之但係點樣先係一首又hit又洗腦嘅歌?佢俾左四個條件.
第一,不能是慢歌.因為快歌歌詞可以鳩填(信我,kpop好多快歌啲詞都係好鳩,你去搵中文字幕睇就知),又有舞跳,好易就吸引到人.Twice由出道到依家,4首first plug都係如假包換嘅快歌.而Red Velvet呢,咁多首first plug,得《one of these nights》係慢歌,亦係點擊率最少嘅.
第二,歌名要夠短.Twice 4首first plug,得《like ooh-ahh》同《knock knock》係長啲,但基本上聽左歌都唔會唔記得.相反,Red Velvet有唔少歌名同佢地隊名一樣咁難讀,所以,點解《Dumb Dumb》係Red Velvet最hit嘅歌唔係無原因.
第三,英文.唔使我多講喇,基本上兩隊所有first plug歌詞都滿佈英文,亦係用英文做歌名.點講都好,英文仍然係全世界最多人用嘅語言.
第四,重覆.之前韓國有新聞叫啲高考學生唔好係溫書個陣聽某啲歌,因為你溫完都只會記得啲歌詞.不停重覆嘅詞同旋律會令到你係個腦係咁loop,係咁想再聽.唔講之前個啲,剩係新呢兩首,當你以為Red Velvet嘅《Rookie》有53個「rookie」已經好誇張個陣,Twice嘅《knock knock》居然有111個「knock」,都未講個幾下「咚咚」,真係洗腦到痴線.
最後,每次打呢啲文都一定有人非議話咩仲好,咩咩又唔講.首先,我新嘅準則係13年之後出道.Gfriend係紅,我亦有聽,但唔係我杯茶;Blackpink我都有聽,我都好睇好佢地,但2ne1影子太重,咁樣我就不如聽2ne1喇;i.o.i我都有聽,都幾like金世正,但因為我冇睇《produce101》,所以冇太大感覺,希望之後各奔前程有更大發展.


text:
去東京成日都係食玩買,今次就嚟啲新意,同Xindy, Anne 去富士山下露營,逃離一吓都市煩囂~
可惜嘅係去嘅時候六月撞正梅雨季,三日兩夜都係大雨中度過.所以咩 camp fire, bbq 都無得玩,仲見唔到富士山一眼 T_T
夜晚大部分時間都喺個營入面玩啤牌 lol
去露營出發前準備幾樣野先:
第一要去露營場地,首先要租架車.無車就好唔方便.
三日兩夜租車價格:22,140円
租車同還車點喺東京都好多,都好方便
三日兩夜價格:18,600円
姐係每人一晚 2,325円,因為我地要有電源露營位置,所以比較貴
東京去場地車程大約要兩個小時
租咗一個三人營加三個睡袋加一個營燈嘅套餐,再租多一個兩人營同一個睡袋
總數喺:33,776円/三日兩夜
拎裝備就可以喺東京門市拎,而還裝備可以 pack 返好放喺露營場地叫職員幫你寄返去
唔洗拎返東京~
好喇,租晒啲野就可以出發喇!
果日去到第一件事就係紮好個營先~紮營其實好容易,有說明書比你睇住,無經驗都唔洗驚唔識.
(最多紮得唔標準 XD)
話咁快兩個女仔都紮到喇~
充電位置,不過因為落雨… 所以都唔係成日用到佢…
廁所其實好乾淨,我唔覺得臭喎
沖涼熱水都嚟得幾快!唔會沖沖吓無熱水!好重要!
其實,個營地喺幾靚嘅,只可惜天氣不似預期
如果有埋富士山你話幾好呢
呢兩晚都喺雨中訓覺,仲好大霧,睇嚟叫朝霧唔係無原因的,而且都幾貴.
不過當然唔會三日兩夜都喺營地無無聊聊咁過啦!營地週邊都好多野玩!首先我地三個就去咗附近嘅一個牧場
Anne 同我就去咗一個好靚好靚嘅湖划艇
留意我地遲啲嘅 blog 啦!
LikeJapan醒你「半價旅遊保險優惠」:
由於我地今次去露營都有玩刺激活動,我就玩咗水上活動例如划艇,Xindy亦都有去玩滑翔傘,所以我地就揀咗中國平安旅遊保險,最主要係佢玩刺激活動如潛水或者滑翔傘等都唔會有高度或深度限制,比其他保險多一重保障.LikeJapan依家醒多個「半價優惠」旅遊保險俾大家:


text:
#信用卡年費 #信用卡waive年費 #信用卡點waive年費 #waive年費教學
新客經本網申請指定東亞信用卡,各簽一次就賺$2,000/Marshall藍芽喇叭,迎新獎賞合共高達$5,449!
新客經本網申請Citi Cash Back,簽$300就賺$1,300,迎新零成本賺$2,080!
新客經本網申請渣打Smart卡,毋須簽賬賺$1,000,迎新獎賞合共高達$3,500!
新客經本網申請安信EarnMORE,毋須簽賬賺$1,000,迎新零成本賺$1,585!
新客經本網申請指定AE用卡,各簽一次就賺$2,000,迎新獎賞合共高達$4,480!
(最後更新:2020年7月)
依家市面上出咗好多高回贈嘅信用卡,但偏偏就好多人寧願繼續用啲無咩回贈嘅卡,其中一個主要原因就係好多人都好驚俾銀行收年費.尤其係平時少留意開信用卡嘅人,好多時第一句就係問張信用卡係咪永久免年費.但其實,依家市面上絕大部份嘅信用卡,即使有年費,都係打個電話就waive到!就算真係waive唔到,只要cut咗張卡就唔會收錢!如果你真係好驚唔小心俾人收咗年費都唔知,雖然唔建議,但都可以睇下呢篇永久免年費信用卡攻略.
預繳年費
首先同大家清一清concept先.信用卡嘅年費,一律都係預繳,即係預先俾定下年嘅錢.所以理論上,張卡一批嗰下其實就已經即刻要俾年費.但除咗幾張尊尚級信用卡,基本上所有信用卡都係最起碼會免你頭一年年費.所以當你張卡開夠一年要收年費嘅時候,銀行其實係收緊你下一年年費;咁就算真係waive唔到,你只要cut咗張卡,就即係你唔會用佢第二年嘅服務,所以亦毋須要交年費.
打電話免年費
所以如果唔想俾人收年費,大家就記住每個月都一定要望一望張月結單(其實就算張卡無年費都要望,如果唔係隨時俾人盗用咗都唔知).當你見到月結單上面要收你年費嘅時候,除非你係用嗰幾張尊尚信用卡,如果唔係就一律都係打上銀行信用卡hotline處理.
好多銀行嘅hotline,直頭會有個制俾你揀豁免信用卡年費,然後就電腦處理自動豁免,連真人都唔使經.如果你㩒完呢個制,電腦系統話豁免唔到都好,都可以再駁比真人聽去處理.你只要禮貌咁同佢講話想waive年費,佢就通常都會waive俾你.如果waive唔到,通常都係因為銀行policy問題,咁就請你好好放低,禮貌咁同CS講話想cut卡.Cut咗卡,過完冷河又可以再食過迎新,其實賺得隨時仲多過你keep住張卡(信用卡迎新攻略)!
年費豁免條件
其實有啲信用卡係寫明咗豁免年費條件,通常一係就要簽夠幾錢,一係就要開銀行戶口.例如張AE Blue Cash就寫明每年簽$25,000先有得免年費,張渣打Simply Cash就寫明要優先理財/Premium理財/渣打紅利出糧戶口客戶先有得免年費.但就算達成唔到條件,打上去都一樣可能waive到!
要俾年費信用卡
市面上有幾張尊尚信用卡,無論係點都無面俾一定要收年費,仲要係連第一年都無得免,包括AE白金卡(細頭),AE白金信用卡(大頭),Citi Prestige同Citi Ultima等.但呢啲卡多數都係主打飛行里數,比較少人會用嚟玩現金回贈.
同時值得一提嘅係,今年渣打都唔知點解企得好硬,張Simply Cash如果唔係優先理財/Premium理財/渣打紅利出糧戶口客戶,好多時都唔肯免第二年年費.但都係嗰句,waive唔到都唔使留戀,cut咗佢再食迎新好過!
小結
睇完呢篇文,就唔好再因為張卡有年費就唔去開咁傻豬啦!會賺少好多現金回贈㗎!即刻去睇吓邊張卡玩現金回贈最抵啦!


text:
立體電影
立體電影,電影一種,睇出好似立體咁.人眼有視角差距,兩眼收到影像有輕微唔同,腦會將兩邊影像,得出立體視覺,可以判斷距離.立體電影會有兩套影像,一隻眼收一套,經腦就睇出來係立體.立體電影同普通電影一樣,可以廣播,可以錄影重現,所以有立體電視同立體影碟.較早嘅立體電影,會載一紅一藍色片立體眼鏡.
發展史改
立體眼鏡嘅出現改
喺1839年,英國有位嗌查理斯衛斯通嘅爵士,就按咗「人嘅兩隻眼嘅成像都唔一樣」嘅原理,就發明咗一種立體眼鏡,畀人嘅左眼同右眼喺睇到一樣嘅相嗰陣會出唔同嘅效果.呢個就係而家立體眼鏡嘅原理.
第一部立體電影嘅誕生改
喺1922年9月27號,世界上第一部立體電影係《愛情嘅力量》呢部片.嗰時係立體電影入面,第一次搞商業製作.在1941年,米高梅又拍咗部《第三維度嘅兇手》,嗰時佢將法蘭斯坦嘅古仔放咗去立體電影入面,呢個重係嗰時俾人猛咁話好嘅其中一部立體電影.而世界上第一部立體電影就真係唔好彩,由於爆咗二戰,搞到發展立體電影嗰行就停嗮,一直到1945年8月15號之後先至慢慢噉恢復返,而部片就唔見咗喇.而早期嘅立體電影都係整啲立體效果出嚟畀人睇,而片入面成日都係攞支槍掟去觀眾嘅嘢嚟搞搞震嘅.而世界上真正嘅第一部立體電影係1952年拍嘅《非洲歷險記》.而呢部片係專門講非洲探險嘅嘢,而嗰時部片嘅口號係「獅子喺你隻腳度,愛人就喺你個心度」.雖然話嗰時嘅《生活》雜誌話部片好無哩頭,但觀眾重好鍾意逼爆個電影院度睇下個片入面嘅「自然視角」效應.
立體電影瘋狂發展改
到咗1953年,由於美國出咗《恐怖蠟像館》等一系列嘅立體片,嗰時喺成個20世紀50年代嘅美國同英國,即刻入咗立體電影嘅高峰時期.而1954年嗰陣嘅出名導演都睇死啲立體電影,話佢哋凈係識得玩嘢而唔係藝術.但係希治閣就唔係噉諗,佢喺1954年拍咗部立體版嘅《電話情殺案》,就變咗嗰時立體片度比較少見嘅正嘢.而環球公司喺1954年03月05號播咗最出名嘅立體恐怖片——《黑湖妖譚》,而呢部片重係到而家為止,唯一一部有續集嘅立體電影.而最新嘅《黑湖妖譚》續集喺2011年已經出咗街.
到咗1982年,美國迪士尼公司又拍咗部《魔法之旅》嘅短片,雖然話部片得16分鐘咁短,但係佢用咗CGI同真人表演結合埋,整咗部嗰時搞到啲人O嗮嘴嘅立體效果.而嗰年重出埋《黑色星期五》嘅片先至將立體電影喺20世紀80年代慢慢開始搞返出嚟.
1983年,由於立體版嘅《大白鯊第三集》就猛攞咗收視狂潮,呢部片播咗1個星期,就賺咗1300萬美金嘅票房.但由於嗰時嘅電影質量好差,而立體效果都好唔到邊,結果噉就搞到觀眾好快噉冇嗮興趣喇.而過咗2年(1985年),而《魔晶戰士》就變咗世界第一部立體嘅動畫長片.
中華人民共和國第一部立體電影改
而中華人民共和國嘅第一部立體電影喺1962年由天馬電影製片廠影嘅《魔術師的奇遇》部片.後嚟又陸續出咗《歡歡笑笑》,《快樂的動物園》,《靚女阿萍》,《俠女十三妹》等呢啲噉嘅片.
21世紀嘅高速發展改
雖然話20世紀90年代嗰陣嘅立體片就比較落後下,但係一踏入21世紀,立體電影就開始高速發展喇.而最先係由《間諜小子》,《四眼天雞》,《聖誕夜驚魂》都出咗佢嘅立體版,重敲響咗立體電影嘅主流市場.先係出咗IMAX電影;跟住喺2005年由迪士尼出嘅《雞仔總動員》嘅片用咗新型投影技術嚟消嗮睇立體電影出嘅眼睛疲勞;之後出咗完全用立體攝影機影嘅真人立體片;用咗定格動畫嘅立體電影……其中講得出名啲就係2009年嘅阿凡達,佢係最出名嘅立體片,佢係電影界有史以嚟,製作規模最大,技術最先進嘅立體電影.
IMAX電影嘅誕生改
2004年,第一部IMAX 立體長片——《極地特快》出咗街.呢部片拍咗佢嘅2D版同立體版,雖然話2D版嘅要20蚊,但係立體版嘅要75蚊.而呢個所謂「75蚊」嘅立體 IMAX版就攞咗佢嘅30%票房.而所謂嘅立體+IMAX嘅超強組合就畀發行隊睇出咗佢嘅商業發展潛力.
第一部真人立體電影改
喺2008年講得出名啲就係《U2 立體演唱會》嘅片,呢部片係第一部完全用立體攝影機影嘅電影,而呢個音樂紀錄片可以話成係全程真人立體電影領頭羊.
第一部用咗定格動畫嘅立體電影改
環球公司出嘅《鬼媽媽》呢部動畫片係第一部用咗定格動畫嘅立體電影,而呢部電影喺2009年已經出咗街.
原理改
因為立體電影係用咗立體技術嚟搞兩條有小小差距水準嘅電影畫面.喺映緊電影時,就將兩條影片分別裝喺左,右嘅電影放映機度.如估個畫放喺屏幕度就搞出左,右嘅雙重影.喺觀眾戴咗立體眼鏡時,其中一隻眼凈係睇到一邊嘅像,通過雙眼嘅彙聚功能搞出個三維立體嘅視覺效果而出嘅幾幅連環嘅立體畫面.
光分改
喺睇立體電影嗰陣成日都用到副眼鏡嘅,其實呢啲鏡就係對互相垂直嘅透振方向偏振片.因為喺整緊電影嗰陣用咗特殊嘅多鏡頭攝影機嚟影,而每個鏡頭分別記低咗左眼同右眼角度睇到嘅相,之後喺播緊電影嗰陣再用返雙投影機,同時將左右兩張相放喺屏幕度,跟住用埋特殊嘅偏光鏡嚟用偏光原理搞成一組影像,最後就就睇到立體電影嘅嘢,加陣大部分電影院都係有出到立體眼鏡嘅嘢.
裸眼改
而裸眼技術嘅原理係將唔同角度嘅圖,影喺唔同空間嘅位,再用左右眼分別接收唔同角度嘅圖:講得簡單啲,可以將裸眼式諗成「將立體眼鏡直接掛喺電視度」嘅嘢.不過呢種技術凈係得睇緊片嘅人喺指定位嗰時先有作用(因為張圖已經影咗喺空間入面嘅固定位),所以呢樣嘢成日用喺相機,手機,或掌上型樂器等近距離嘅手提裝置.
技術改
喺立體電影入面分開咗4大技術類,而呢「4大技術類」就係光分法,色分法,時分法同埋唔眨式呢4類.
光分法改
優勢:
- 唔錯嘅立體效果
- 適合人數較多的放映場合
劣勢:
- 畫面有重影
- 限制咗睇篇嘅角度
- 睇得太長時間會覺得好攰,而戴偏振眼鏡都覺得唔夠舒服.
- 立體放映廳要使好多錢先至可以整到,重有啲影院嘅放映廳話唔夠錢而唔用金屬幕布而影響咗睇片嘅效果.
- 實現個人家庭影院嘅難度好大,相反成本重好高.
色分法改
優勢:
- 放映設備係既唔使乜要求,又唔使第尐投入.
- 立體眼鏡嘅價錢好平,甚至可以自己用手嚟整都得.
劣勢:
- 好容易出重影,畫面唔清楚.
- 唔夠立體效果
- 觀眾容易覺得癐
時分法改
優勢:
- 有明顯嘅立體效果,畫面唔會出現眨下眨下噉.
- 色彩,光度表現得重好.
劣勢:
- 一定要顯示器同眼鏡,顯卡一齊搭配嚟用.,
- 要好多錢,普及嘅難度好高.
唔眨式改
唔眨式嘅立體技術係同人實際感受到嘅立體感入面,最近同埋最自然嘅方式.就好似喺電影院入面睇到生吘吘嘅立體片噉,可以同時睇兩幅相噉分開左邊同右邊相嘅特殊薄膜黐喺立體電視嘅面同眼鏡度.
帶嚟嘅健康影響改
人喺睇緊立體電影時,大多數都係因為佢有比較犀利嘅震撼力而興奮,甚至話嗮過癮都有.雖然市場專家預測咗立體電影喺2015年——2020年入面成為市場嘅主流,但係全球範圍入面嘅立體片可以導致視力,精神問題同某啲平衡系統發生咗臨床病變.
搞到個眼好攰改
喺正常嘅情況下,眼睛嘅輻輳同調節係相互協調嘅,大腦都好輕鬆噉將呢啲嘢溝埋一齊.但係通過立體眼鏡睇到嘅嘢係分成兩邊.嗰時,眼睛就集中嗮成個屏幕入面啲嘢,同時重向屏幕搞視覺調節,而人嘅輻輳同調節嘅協調性都俾佢搞到亂嗮竉喇.如估人長時間睇立體電影,就係大腦逼佢喺唔協調嘅情況搞輻輳同調節而將信息傳到大腦度,噉就出現眼好癐,睇嘢矇查查;重有眼睛唔舒服同埋頭痛嘅嘢.
會傳播眼疾改
如估立體眼鏡嘅消毒質量唔得嘅話,會變成眼疾嘅傳染源.因為用咗冇消過毒嘅或消毒質量唔過關嘅立體眼鏡會好容易出紅眼病同其他健康隱患.例如有啲好細個嘅細路,睇咗立體電影之後會頭暈眼花同嘔,呢個可能係唔適應立體電影出嘅眼部肌肉痙攣而搞出嘅視頻終端綜合症.由於細路嘅眼球生得重未夠成熟,所以成日睇立體片好容易有深度近視.由於立體電影嘅移動速度好快,重有影院入面啲光線好暗下,甚至令到眼壓突然之間升高咗好多而搞到青光眼,最後搞到失明.
會搞出光敏性癲癇改
立體電影入面出嘅真實性效果係唔啱癲癇症嘅人去睇,因為圖入面啲嘢都可以搞到觀眾嘅眼球同心靈都好刺激,而呢種刺激就好快搞出個癲癇.
影響細路嘅視力改
因為細路嘅眼部係重未發展到成熟階段,如估俾細路用左右眼嘅唔同相嚟搞立體效果嘅嘢,會搞到隊眼嘅肌肉猛咁好緊張噉喺度運動,甚至唔停噉調節自己嘅晶狀體嚟變換焦距,會甚至威脅到眼睛嘅發育,好可能搞到有斜視,弱視等.
影響心血管改
因為立體電影嘅畫面大多數都係飛下,轉下,轉畫面轉得好快,成日飆嚟飆佢嘅畫面出嚟,如估平時有畏高,暈浪嘅觀眾會搞出精神緊張同心理唔舒服嘅嘢.另外,立體電影嘅音樂同畫面都好刺激,如估睇咗之後會覺得好高興,但係有心血管疾病嘅患者可能會發生血壓升高,頭暈,胸悶呢啲唔舒服嘅嘢.
睇埋改
攷改
- 立體电影发展史 立體互聯
- 回首立體电影技术发展史待全新机遇与未来 慧聰網
- 立體离我们有多远?浅谈立體电影发展史及趋势 慧聰網
- 立體电影发展史 新浪博客
- 电影知识堂 - 立體电影的发展史 北京大学百周年纪念讲堂
- 立體你真的了解吗?主流立體显示技术解析 万维家电网
- 立體电影技术原理分析 梅克拉
- (知識分享)立體觀影時代來臨,破解立體電視原理
- 警惕立體影视带来健康隐患 育儿百科大全
- 看立體电影竟有5大危害 新浪健康
- 观看立體电影对眼睛的影响 STAR365.cn


text:
樓價高企,普通中產白領上車嘅時候已經係計得「有咁盡得咁盡」,有預算剩嘅都寧願放埋響樓價度 – 買大少少,買方便少少.辛苦一輪上到車之後攪裝修,已經係「限米煮限飯」要慳住用嘅時侯,反而遇到無良裝修師傅,質素就算有保証但玩一輪坐地起價,都會令一眾新業主好頭痕.呢啲裝修師傅嘅慣常坐地起價就有以下呢幾招:
- 先動工 後報價
就好似「上左賊船」咁,裝修工程快快手開工,無論最後結果個質素係點都好,都會俾D無良裝修師傳「撳住搶」.
- 粗略估價
通常老經驗嘅裝修師傅都傾向用粗略估價方式去報價,但有時無論係出左意外情況定係裝修師傅刻意報細數,定故意坐地報價都唔係一件愉快嘅事.
- 唔記得,無講過
裝修師傅報價無白紙黑字,真心「唔記得,無講過」報價作廢,又或者故意坐地起價.
- 講個「信」字
「信我啦攪得掂!」:最後裝修師傅用最靚料「天價」完工,小業主血本無歸.
- 報價非常詳細 但設有隱藏式收費
明白裝修時好多意外項目,但有時預料之內嘅材料費,人工費用就應該清楚列明,又或者設有商討空間,收費上限.
老生常談,最好梗係親力親為自己多觀察多格價,搵相熟有信譽嘅裝修師傅幫手,或者白紙黑字盡量清清楚先開工.再唔係亦可以響近年都幾盛行嘅網上裝修比對平台參考下,花多少少時間而免卻洗一筆冤枉錢都係值得嘅.


text:
歌名學廣東話 – 香港站 Learn Cantonese - Live In Hong Kong 歌手名 黃明志 Namewee
歌詞
我住喺吉隆坡 但係來自南部 識聽唔識講嘅 嗰度好多 我就係其中一個 唔好意思 連孟加拉都叻過我 我細個就聽Beyond嘅歌 學友同華哥都幾唔錯 嗰日遇到佢 真係索 佢話佢來自香港 住喺北角 喺旺角返工 我想請佢食咖哩角 我哋睇香港電影電視劇都好多 星爺發哥達哥偉哥哥哥 呢度唔中意睇配音 愛原汁原味 好似我 雖然廣東話講得唔好 但我會學 我費咗很長嘅時間 寫咗呢首歌 雖然唔係幾標準 但希望妳可以睇到我 多日苦心訓練嘅成果 為了妳 我學咗廣東話 我不捨不棄 不日不夜 學到半死 為了妳 我學到舌都僵化 已不知不覺 識讀識睇 妳快樂嗎? 有點嘢 唔係咁容易清楚明白 點解 一二三四五六 做乜“七”唔講得? “九”又唔講得? 香港係唔係唔中意“九七”? 要點“算”先得? 羅友又叫屎忽 我唔懶 我好勤 俾我多啲時間 一定要妳睇到我嘅真心 想食妳一啖 唔使驚我條舌冇毛 我可以搬去香港 日日陪妳老母 唔會丟妳老母一個人喺屋企 可以教教妳老妹講英文say “Hi” 妳嘅鞋如果太臭 我攞去洗 如果洗唔乾淨 我就攞來丟 丟乜都得 妳唔使煩 我對妳冚家都好好冚家拎去玩 冚家都富貴齊齊去買地產 冚家嘅地產叫“冚家產” ? 為了妳 我學咗廣東話 我不捨不棄 不日不夜 學到半死 為了妳 我學到舌都僵化 已不知不覺 識讀識睇 妳快樂嗎? 我知我走音闖禍 咪笑我發音唔好 我天分就係咁高 俾心機不怕說錯 都差不多 最緊要妳會接受我 喔 為了妳 我學咗廣東話 我不捨不棄 不日不夜 學到半死 為了妳 我學到舌都僵化 已不知不覺 識讀識睇 妳快樂嗎? 我話我聽懂咗 妳問我聽懂右? 我想要食公蕉 妳問我食唔食喇? 我企妳邊皮 妳問我邊度有皮? 天黑落水咗 妳問我係麼水啊? 掘柑掘桔掘金桔掘鸡掘骨掘龟骨 掘完鸡骨掘金桔掘完龟骨掘鸡骨 掘柑掘桔掘金桔掘鸡掘骨掘龟骨 掘完鸡骨掘金桔掘完龟骨掘鸡骨


text:
杜普賽後為落敗解話
足總盃嘅勝方利物浦固然厲害,領隊高普完成獎盃大滿貫,阿諾亦係23歲之齡贏晒最高榮譽嘅球會獎盃,隊長軒達臣亦有大將之風,走去安慰射失十二碼嘅美臣蒙特,但其實落敗嘅車路士亦有討論嘅地方,包括點解無出添姆雲拿,路夫斯卓克只係打十幾分鐘同換巴克利等等🥲
杜曹賽後表示:「路夫斯卓克並無受傷,出佢又換走佢係純粹為十二碼作準備,路夫斯卓克無良好嘅經驗但巴克利有,所以就係最後換走佢.」相信杜曹係想利用久疏戰陣嘅巴克利作奇招,無數據比高普同艾利臣估佢射邊.
「今季我地四次證明我哋能夠交出頂尖表現同利物浦係同一個水平競技,每次結果都係問心無愧,賽果可以走向我地或佢地嘅方向.」
「唯一分別係佢地可以克服週中週末嘅比賽,除左法賓奴,佢地以良好狀態出戰.而我地有好多球員受傷,簡迪賽前只係參與一課訓練而高華錫亦負傷出戰,我相信呢個就係差別來源.」
及後提到雲拿:「添姆雲拿係熱身時受傷兼感到不適,佢自己有表示唔能夠出戰.」
最後講到賽果:「正如上次聯賽盃決賽,我無後悔,我為球隊感到驕傲,我地係240分鐘同可能係世上最危險嘅攻擊隊伍踢成0比0,我地只係輸十二碼,固然我地失望同唔開心,但同時感到自豪因為我地已經付出所有.」
開季嘅時候大眾球迷對車路士有寄望係正常,但今季車路士陷入多事之秋,包括賣盤,被制裁,後場球員被收購,盧卡古事件,而且係歐洲踢得最多場比賽嘅球隊,今季亦有世冠盃同歐超盃落袋,你地又滿唔滿意今季嘅車路士呢🤔
如果睇到呢度,不妨follow我地嘅instagram睇到更多唔同嘅足球資訊!
IG : Footballarena_hk
Facebook: 足球港場


text:
ParentLicenses1811
最近好多文章都係抨擊啲家長點樣唔管教自己嘅小朋友,反而我想分享下我最近見到有教養嘅小朋友嘅所見所聞
事件係因某茶樓處理手法有問題而引起,而我其實主要想讚個小朋友,而唔係想公審間茶樓,故此唔打算公開茶樓名,廢事大家錯重點
話說,我喺茶樓同屋企人飲緊早茶時,因為我哋坐個位超近門口,就算唔想都會留意到門口發生嘅事
當時有個視障人士拖住隻寫有「導盲犬」字眼嘅狗帶入茶樓,有個講廣東話唔正嘅茶樓職員見到就問佢:「有冇帶車或者狗袋?」
我心諗:「咁大隻點用狗袋呀,講笑咩?」
視障人士:「冇.因為佢係導盲犬嚟,受過訓練唔會咬人,唔會騷擾人」
職員堅持:「唔得喎,我哋呢度一係入狗袋,一係用狗車」
正當我想出聲話個職員個時,坐我對面有個小朋友,應該10, 11歲左右,大聲話:「導盲犬可以入餐廳㗎,唔使用寵物車」
職員猶豫:「要問下經理先,因為我哋驚俾人投訴」
未幾,經理過嚟見到,遂同視障人士講:「你入嚟啦,快少少食,一陣食環嚟查,我哋就大獲」
我心諗:「成間茶樓啲人都冇常識喎」
不過,啲呀婆呀伯嘅眼神就係好嫌棄,雖然人哋因視障睇唔到啲嘴臉,但你哋話「驚會食到啲狗毛」,人哋都有耳係聽到㗎
隨後,個視障人士被安排坐到好後面.而當經過小朋友一家嗰時,個小朋友再話:「唔使理佢哋,隻狗狗好可愛」
最有愛係佢媽媽摸一摸個小朋友塊臉,讚佢叻仔.呢啲鼓勵真係好重要,因為俾個小朋友知道,就算大部人覺得係錯嘅事,其實你(個小朋友)先係啱㗎!
我好佩服個小朋友嘅勇氣,我諗我好似佢咁細個嗰時,應該係唔敢出聲嗰個.咁細個識見義勇為,係叻仔嘅!
題外話,我知道食環係唔會捉導盲犬,而且我再Google確認咗,如果唔俾導盲犬入嘅,有餐廳就係真係犯法
讀者投稿@導盲犬與茶樓


text:
聯賽盃直播有咩選擇?(2022更新)
聯賽盃直播有咩選擇?(2022更新)
聯賽盃直播有啲乜嘢選擇呢?咁今日就同大家講下Now E 呢一個睇波選擇嘅.咁乜嘢係Now E呢,同Now tv又有啲乜嘢分別呢?咁通常我哋講緊Now tv呢,其實係講緊係屋企用電視機頂盒接駁互聯網,然之後收睇電視節目.而Now E呢就係可以畀你喺用手機又或者係電腦到睇聯賽盃直播嘅.咁喺屋企用電視機頂盒睇可能就會比較適合一家大細一家人睇.咁但係Now E可能就會比較適合平時比較忙嘅人,又或者如果你係經常需要外出工作但係又想睇到波嘅話呢,Now E可能就比較適合你.
咁講咗咁耐究竟實際上點樣先睇到聯賽杯直播呢,咁除咗係可以買佢嘅月費體育組合之外呢,比較吸引嘅可能就係佢嘅聯賽盃通行證.咁買佢嘅一日或者係一個月嘅通行證,就可以睇到英超西甲嘅賽事,或者係歐洲聯賽冠軍盃及歐霸盃嘅賽事.咁就唔需要簽一份長達一年至到三年嘅合約,亦都唔需要一次過俾幾千蚊出嚟先至睇到波啦.而且手續上可能都會比較方便,唔需要簽一份合約.即使你心血來潮,突然想睇波你都可以入7仔,用HK$78買張英超及西甲賽事嘅4k通行證.咁就可以即刻喺手機上睇到波啦.不過要注意嘅係,喺手機上睇串流直播呢,係非常之消耗數據嘅.而且越係高清嘅畫質呢,消耗嘅數據呢就會越多嘅.而且對於手機上網嘅速度呢,都有一定嘅要求嘅.所以用電話或者係用智能裝置嘅數據上網睇波嘅時候呢,最好就是先確保你有充足嘅數據同埋上網速度啦.
如果大家有任何寬頻上嘅查詢,可以致電2121 1544,或者whatsapp 9749 8987.同時,亦都可以訂閱我地嘅頻道,我哋下集再同大家分享其他資訊,拜拜!


text:
冇こぶし嘅こぶしの日原來已經第3次.唔知係時間太快定蝠一直停咗喺2年前.其實表面上已經get over咗,但我到而家都係咁抗拒つばき,都係好憎其他人唱こぶし啲歌可能代表緊蝠仲係有啲嘢.
可能有人會話,こぶし啲歌一直被唱,冇被遺忘唔好咩?對啲歌嚟講係好,但對個group… 對member… 我都唔知.我就係接受唔到第二把聲.こぶし啲歌要流存萬世嘅話我會希望係原版.
はまちゃん,あやぱん,れいれい都各有各忙,蝠最follow都貼係はまちゃん,佢演好多舞台又有配信蝠多機會見到佢好開心㗎!包包嘅話我認係跟少咗,但都有望下.至於れいちゃん,蝠終於唔會再睇到佢係こぶし.而家睇返こぶし啲演唱會唔會再比較當時嘅れいちゃん同而家嘅れいちゃん.最近甚至覺得れいちゃん喺汁汁真係好,唔單止覺得佢本身好開心,而係感激佢遇上咗まなかちゃん.佢兩個之前當然互識,但個人覺得れいちゃん嘅加入係帶咗好多正面嘅嘢俾まなかちゃん.
こぶし解散嗰時はまちゃん講過,當時包包想畢業,公司問其他成員想點嘅時候,最先答想留返喺hello嘅係れいちゃん,然後當のむ同さこ選擇唔留嘅時候,はまちゃん都決定離開hello,原因係「如果我留返喺hello嘅話こぶし會存續」.最愛こぶし最愛hello嘅人選擇將こぶし消滅然後離開hello,理由係佢同れいれい兩個留返喺度嘅話こぶし會增員,而佢認為こぶし同こぶし組都接受唔到增員.事實上好多こぶし組都真係咁諗.事隔兩年,當時估唔到嘅係はまちゃん嗰時嘅決定,間接令れいちゃん入咗汁汁,再間接地帶咗幸福俾好多人.
こぶし解散係可惜,係令人傷心嘅.但如果離別係無可避免,知道咗未來嘅現在,當時嘅決定或者係冇錯.


text:
利申: 對唔住,我知我好落伍,呢首歌hit咗大半年,我到而家先留意.多得大台撥火,令大家將注意力集中喺呢十幾個後生仔 (我知有幾個年過三十,不過比起42歲嘅同「後生仔」傾偈嘅叔叔都算年輕啲).而我就留意呢位曾經被人話「乜水」嘅Jer柳應廷.
我諗好多人同我一樣,Mirror 同 Error 呢班後生仔畀到大家耳目一新嘅感覺.唔討論佢哋唱歌跳舞啱唔啱聽,剩係講MV嘅製作已經好認真.而Jer出道第二首個人作品《迴光物語》嘅MV,剩係個取景地點已經嚇親我.
呢個MV大部份嘅鏡頭都喺蓮麻坑礦洞拍攝.咁有幾巴閉? 好難去囉.
蓮麻坑有幾難去?
蓮麻坑位於新界北區,同其他熱門山徑唔同,呢度真係相當難去.
- 蓮麻坑原本係邊境禁區,2009年開始開放,所以山徑設施唔太完善.大部份山路都係碎石,泥路.去 Google 地圖,呢一帶係無顯示路徑,空白一片.
- 一般人由最近嘅車路禾徑山路進入,都要大概5公里路
- 中途仲要越過北區高峰紅花嶺 (492米)
- 睇新聞得知,拍攝時係七月仲夏,日頭三十幾度.
最黐線嘅係,拍 MV 並唔係去郊遊,有一大班工作員,當中有人無乜行山經驗 (例如陪同拍攝嘅 Anson Lo),仲要孭住大批器材.而主角 Jer 仲要著住幾件長袖衫,深入礦洞焗餐死.
如果唔係
- 有人話蓮麻坑唔難去,小妹唔係行山專家,我唔識,多謝大家指正.下次我寫嘢會再準確啲.
- 另外有人話可以問政府拎permit然後揸車入去,行都唔使行.小妹都係根據多份報章嘅報導,話成班crew行咗幾個鐘.(見Topick) 另外Mirror Facebook Page亦貼過Jer同Anson Lo喺中途行山嘅合照.
分享連結:


text:
Webber
認真去玩實有路行 Smallb
Ads by Google
家陣拍親 YouTube都俾人鬧廢青,又有人話 YouTuber已經飽和,網片冇得做,偏偏有啲後生就覺得拍片為開心,唔使理人點睇. Smallb就係兩者之間,搵埋成班朋友拍片,但唔係 hea拍,有晒台前,幕後,仲搵埋贊助,自己開心之餘,亦要玩得認真.態度勝於一切,去到邊都有得撈啦!
Smallb
YouTube: Smallb Channel
訂閱人數:約 36,925
總觀看次數:約 2,724,250
認真去玩 求認同
RecNow第一集玩「 NonStop接力賽」,成班後生仔遊走全香港,跑到索哂氣,幾好笑!
正因為唔想俾人睇死做「廢青」,所以約埋一班 YouTuber朋友開咗另一個頻道「 RecNow」,專拍攝形式類近《 Running Man》嘅遊戲綜藝節目,想話俾人知其實香港都可以做到出色嘅綜藝節目,唔使齋睇大台:「我唔想俾人覺得我哋呢班後生仔齋玩冇建樹,所以每集玩之餘,都會加啲 message俾大家,例如有一集我哋搵咗間 Salon贊助,一班 YouTuber入去學師,想話俾人知做 Salon唔係讀唔成書嘅人先去做,其實都係一門專業.」 Smallb已經冇理自己頻道,全心全意經營 RecNow:「我希望用一年時間去做呢件事,已經諗好晒題目,亦搵到晒台前,幕後和贊助.」
份工要我開 Channel拍打機片
90後嘅 Smallb,性格和言行一啲都唔似外界所言嘅「廢青」:「其實拍片前我加入咗一間遊戲公司,公司之後叫我拍打機片擺上 YouTube,但其實我最想拍嘅唔係打機片,只係工作需要.」家陣因為打機片泛濫,搞到社會人人鄙視 YouTuber, Smallb坦言自己都有聽過批評,所以,喺佢嘅頻道入面仲有好多其他片,例如 Vlog:「我嘅 Vlog叫《 9Vlog》,擺明係亂拍,呢個就係我嘅 style.」不過,小孩你唔好以為佢亂拍,實情佢密謀另起爐灶,重新出發!
RecNow會預計拍 12集,期望每月出到一集,每集都會大約 20至 30分鐘,覺得有質素製作,唔擔心太長會冇人睇.
RecNow嘅認真製作何止拍攝上?連主題曲都有,仲係租舒文嘅錄音室錄,夠認真喇?! 朋友多 一呼百應
雖則 Smallb話自己頻道嘅片係「 9Vlog」亂拍,但拍時都有諗過拍咩會吸引觀眾.偷拍沖涼呢家嘢,大台點會出吖?!
Smallb強調, RecNow雖然係佢做搞手,但成舊嘢係屬於大家,所以都好慶幸一班朋友肯唔講錢幫手:「大家都要覺得舊嘢係自己,先會用心做好.」 Smallb亦因為 RecNow而大碌友情牌,搵來不同牌子幫手贊助,即使冇錢落袋,齋有場地提供已經好開心,明符其實蝕錢都要做:「因為有啲牌子嘢,先會吸引到人去睇.」雖然只出咗一集,但咁認真去拍攝, hitrate依然唔係咁高:「其實我成日覺得我嘅訂閱數字與人氣不合比例,大家認識我都係源自我出現喺其他 YouTuber頻道,所以我上年去動漫節,已經俾一班粉絲圍住,阻街成粒鐘,最終仲俾保安鬧㗎.」果然朋友多,真係唔同啲.
撰文:陳可兒
攝影:黎韋邦


text:
「其實當我見到你好似同佢一齊時,我真心覺得唔舒服.我話晒識左你都一段時間,你竟然同個唔係見左好多次嘅人一齊,仲要係佢,我真係唔知你稔咩.如果有啲嘢可以重頭黎過,我唔會介紹佢補你.個個都話佢多女,多女,多女啊,點解你唔信?你覺得佢會認真咩?我唔覺囉,玩厭就算架啦佢.」
我用voice note諗著send 以上嗰段比妳,但到最後我都做唔到.我只好嬉笑怒罵咁同你講:「見到你兩個咁恩愛,我明明想去大便,但便秘囉」.你覺得佢真係鍾意你咩?唔好再咁傻好冇,人地剩係想屌你架咋.人地見到另一個女又會中埋去架喇.我做左差唔多18年人,呢獲真係好蠢,蠢過上次比人fake,但仲唔開心過上次比人話我係厹搞到全級人笑我……
點解我可以咁柒容許呢啲事發生?當我諗緊點樣再打多兩行字時,佢覆我:
「其實都唔係你想像中咁……阿煒,唔好咁啦,記著遲啲拎past paper啊,我地遲下再傾, okay?」
我叫阿煒,呢個教過我一個月嘅補習姐姐叫阿敏,佢有英文名,不過我鍾意叫佢阿敏.我地咩都傾,嚴格上黎講就連我locate到佢似邊個AV都會話比佢知.基本上,我連「你會唔會睇AV啊?」都會問佢,而因為佢個性格好爽直,佢又真係會答我.好難得有個補習姐姐會答我呢啲㗎,我問起佢以前同佢ex嘅野,可能佢係ABC,答野真係好直率;我就算再問佢啲再入肉啲嘅問題都會答下,唔似得好多港女咁摟摟擰擰.
「原來你之前嗰個係偷食啊,好可恥啊佢.唔忠心係死罪嚟,我都好憎呢啲人.」老實講我都好憎呢啲粉腸.見異思遷係死罪嚟.
「佢仲要周圍唱,同佢身邊啲女仔friend講話我最好嘅地方就係好砌.其實唔係做過好多次,做左兩次咋嘛就響度講三講四.」
「咩你原來扑過野?」我嗰下衝口而出咁問,好唐突但我一直以來想知嘅嘢咁就知左!冇理由架,靚女點會咁隨便扑野架?
「有,同之前嗰個一兩次啦.有咪有囉,講事實冇問題嘅.你地男仔都打飛機啦,差在會唔會成日打嘅啫.」阿敏咁講真係直接到令我有啲尷尬.為左抑制自己想打飛機嘅欲望,我會落街打波,去跑步,甚至拎起本notes係咁溫書.我都好耐冇睇上原亞衣,耐到佢引退咗我先為咗懷緬佢而打咗兩次.仲有班惠比壽麝香葡萄,仲有嗰啲丁圖日報,或者丁周子瑜都好條腿咁長;日日都有咁多選擇,丁到出血都未丁完啦.其實我都好耐冇睇喇,唉諗諗下又想丁返獲.
「喂,你又諗緊啲AV女優啊?你係咪鍾意梁天琦響訪問入面答嗰個啊?你好鹹濕囉哈哈哈」
「下邊個啊?冇啦,真係冇.早知就唔同你講呢啲啦,我唔…唔係好咸濕囉好冇.」真係唔好再諗,好在冇扯到啫.
「唔好丁我喎.我冇野比你丁架.」姐姐,其實第一次見你時你嗰條淺藍色短裙已經好好丁啦,仲有嗰件白色貼身tee,成件事已經夠用喇.當啲人上網話丁你把聲時,雖然我覺得佢地咁坦白好好笑,但又真係丁得落.
係啊,你真係丁得落.但係呢一啲對話,響我介紹咗個死仔比你補習之後就唔再出現!定係你依家已經同佢講緊呢啲?定係唔止講,已經扑咗?佢真係離晒譜,食女佢間學校都大把啦.我條氣真係唔順,不如我又試下釣厹嘅方法釣佢啦,如果我證明到佢係厹的話你咪會同佢絕交囉?我敢保證條友實中啊,最好比我cap到佢圖,最好比我cap到佢周圍食女,睇著黎啦,佢實中啊.
#我贏硬
#君子報仇 #十年未晚


text:
話說食咗事後第二日今日有啲好似谷M嘅感覺
即係平時嚟M 前五日會胸脹同埋腰痛
但係我上一次嚟M係6月1號
正常來講要差唔多七月先嚟
定係呢個係食事後嘅副作用
定還是食完事後會提早嚟M
話說食咗事後第二日今日有啲好似谷M嘅感覺
我哋喺呢個post: 點算會唔會有咗! - #9 Ching_StickyRiceLove 同你講過:
「好似谷M嘅感覺」,「胸脹同埋腰痛」都可能係因為食完事後藥嘅副作用.通常2-3日會消退.
由於你食過未經醫生處方,不能確切知道當中成份嘅藥房買嘅「事後藥」,我哋好難知道你第一次食嘅藥對於你嘅身體有咩影響.如果你覺得唔舒服嘅情況加強咗,就要盡快睇醫生.
而月經係由身體幾個繁複嘅系統互相配合而形成,本身都好容易受其他因素影響,例如荷爾蒙水平,壓力,作息,飲食,藥物等等.所以每人每次嘅月經情況都可能會唔同.你自己都有不停咁講你月經唔穩定.你食咗緊急避孕藥,同埋你而家緊張嘅心情都可能會影響你嚟緊嘅月經.但係我哋都好難去估計究竟月經係會因為咁樣早啲定係遲啲嚟.
希望你睇晒呢幾次post嘅所有資訊,慢慢消化理解完之後會安心啲.嘗試做下你有興趣嘅人分散下注意力,放鬆下心情.有問題隨時搵我地.
但係上網有人話 會過兩三日嚟m=粒藥生效
同埋 如果我食過事後 下一次嚟m 可唔可以開始食事前
我打算book 家計會
呢樣嘢並冇科學根據.只要食完藥,冇嘔吐或者嚴重腹瀉,粒藥經過消化吸收就會生效.
欣賞你有嘗試用其他安全措施嘅諗法,可以更加安心. 避孕藥喺正確使用嘅情況下有99%避孕成功率,而且都會有令到月經規律嘅功效.如果你月經唔穩定呢樣嘢都對你困擾,可能食避孕藥都係一種解決方法.
食避孕藥之前建議要睇下醫生,因為唔係每個人嘅體質都適合食嘅,而且避孕藥有好多款,每款嘅人造荷爾蒙成份同劑量都唔同.所以要俾醫生評估下你係咪適合/適合邊一款避孕藥.如果你食完事後藥,嚟咗月經之後再開始食避孕藥,事後藥係唔會影響事前藥嘅功效嘅.
你可以月經第一日打去家計會預約睇醫生,或者用佢哋嘅網上預約系統預約. 記得同醫生講清楚你嘅身體情況,同埋記清楚醫生教你點樣食藥,有咩疑問記得同醫生詢問清楚.
同埋想提提你,避孕藥唔能夠可以好似安全套咁,有減低性病傳播同其他感染(例如尿道炎,念珠菌感染等)風險嘅作用.所以如果你將來會食避孕藥,都可以考慮發生性行為嘅時候配合安全套一齊使用.


text:
近日,曼聯嘅名宿里奧費迪南就表示佢要向摩連奴道歉!點解?因為當年2019年,摩佬被曼聯炒魷之後表示,帶領曼聯獲得英超第二係他教練生涯最大嘅成就之一,因為曼聯背後有好多問題.呢番言論喺當時遭到好多紅魔名宿批評,當中包括里奧費迪南.但如今,睇到曼聯不堪嘅情況,里奧就公開向摩連奴道歉,並承認摩佬一早就睇到曼聯嘅問題.
「摩連奴嘅說話令我非常非常深刻!就我個人而言,從某種程度上,我要向佢道歉,為我當時看待同評價佢嘅方式道歉.雖然,我依然認為佢喺處理人際關系以及一啲紛爭嘅時候存在不妥之處,但從隨後嘅情況嚟睇,佢講帶領曼聯拿第二係偉大成就嘅言論係非常正確嘅.」
「我哋都睇到,曼聯內部發生咗一啲(外人)睇唔見嘅問題.當時我哋並唔知道問題嘅嚴重性,但摩連奴顯然已經察覺到.佢想要引入一啲球員,又想清理一啲球員.另外,曼聯球員嘅高人工資以及薪資架構都有問題.呢啲令摩帥諗『嘩嘩嘩,點解會咁架?』」
「我希望有機會可以同摩帥傾下佢喺曼聯嘅日子,睇睇我哋點解會行到今天呢一步.佢肯定比我哋睇到更多細節,呢啲對我哋有好大幫助.」
同場加映:狂人也落淚!摩連奴有望成為史上第一個歐洲「3大滿貫」教頭
正所謂「錯過方知珍貴」.唔止里奧,當日摩連奴喺曼聯嘅日子仲受到好多唔同方面嘅壓力,包括球迷.其實筆者覺得,有一個最大嘅問題係,大家似乎未認清楚一個事實,就係:你無可能搵到第二個費格遜.摩連奴又好,蘇斯克查又好,或者來緊嘅坦赫亦好,究竟大家可以容忍曼聯用幾耐時間重建?接唔接受到曼聯嚟緊幾季都可能喺中游浮沈?
要搵個人頂得住呢啲壓力,坐得穩呢個位,唔係咁易.或者狂人摩連奴就係當初最好嘅選擇.


text:
因為EX 我成為左一個禿頭嘅毒撚 然後遇到一隻猫: 30. 結束
不過係未享受到衣種齊人之福前,我本身已有嘅福氣可能會先一步離開我.因為花多左時間係Cindy同Leanne度,加上驚比佢地發現我有Mabel衣個FWB,所以之後我都少搵左Mabel好多.而女人都係非常sensitive嘅動物,所以無耐Mabel已經發現到我嘅不尋常.
「近排好忙?」有日佢突然whatsapp我.
「都有d呀…」嚴格黎講我無講大話,不過係忙係另外兩個女人度.
「忙到唔可以比d時間我?」
「唔係… 聽晚?」感受到Mabel嘅怨氣我立刻用行動去化解.
「好!」
其實自從周旋係Cindy同Leanne中間後,我對Mabel嘅感覺同需要都少左好多.而為左唔好比Mabel衣個炸彈影響到我,係佢主動搵我後我諗左陣就決定完結衣段關係.始終如果有日比Cindy或者Leanne發現左佢嘅存在,咁我同佢地都唔駛旨意再有任何可能.但喺完結前,我希望同Mabel可以留個美好嘅回憶比大家,所以第二晚我專登book左間靚d嘅酒店,希望大家可以有個完美嘅good bye Q.
第二晚,我比平時再出盡百二分力量係Mabel身上耕作,而Mabel亦都用盡佢嘅渾身解數去迎合我.可能係因為我地太耐無攪過,又或者係因為佢察覺到我嘅唔尋常所以常落力d去留住我,可惜衣d都係於事無補,因為我衣家已經有左更大嘅理想同抱負…
「Mabel,不如我地以後唔好再咁啦…」春風二度完後,我終於下定決心對仍挨住我膊頭嘅Mabel說.
「…點解?」佢呆左咁望住我問.
「我覺得再係咁會影響到你…妨礙你去識第二個…」我扮作係為Mabel著想.
「我都唔介意…」好似真係驚我即刻會走咁,Mabel撓得我更實咁講.
我:「但我唔想咁自私…」
Mabel:「所以到衣刻你都仍然係對我無感覺?」
「唔係… 不過我真係當唔到你係我女朋友…」我自相矛盾咁胡亂答道.
「你老實同我講,你係咪有左鍾意嘅人?」一直都有衣方面擔心嘅Mabel好快就估到真正原因.
「嗯…」而我都唔想再否認呃佢.
「所以真實原因係因為佢?」Mabel追問.
「嗯…」嚴格黎講應該係佢地而唔係佢.
「哈! 為左你我付出左咁多,比你當埋肉器咁去滿足你,希望有日你會感動鍾意我… 但原來一切都真係唔會有用,我永遠唔會及得上其他人… 到底我有咩比唔上佢?」Mabel開始忍唔住喊.
「你好好,無野比唔上佢... 或者只係因為我識得你太耐,早已經friend zone左…」我繼續嘗試搵原因解釋希望可以令Mabel好過少少.
「咁點解你又要攪我? 第一次我當你當時唔開心又飲醉,咁之後呢? 如果你明知同我係無可能,咁點解要咁對我? 又比假希望我? 你到底當我係咩?」Mabel問出一堆令我唔好意思答嘅問題.
「我… 因為同你攪野真係好正… 我知係我衰… 其實我都有試過想睇下大家work唔work,但結果真係唔work… 只係另一方面我又唔捨得同你完,所以真係好對唔住… 同埋我見你一直無出聲以為你都接受左我地衣種關係,無諗過你會咁大反應…」我決定承認我就係一個人渣,一個不折不回嘅大人渣.
「我會接受只係因為我太鍾意你,想用盡一切方法留你係身邊! 如果我真係想搵Fwb或者SP,我就唔會一直得你一個,其他人追我我都拒絕啦!但原來一切都係我自作多情,無論我點做都唔會及你岩岩識嘅女人,一直以黎你只係當我係發泄嘅工具!」Mabel開始失控.
「唔係咁架… 我真係當你係好朋友… 不過我知講咩都無用,對唔住…」做錯事嘅我只可以認衰仔.
「其實唔關你事… 我明明一直都知,只係自己唔肯接受真相啫…係我犯賤… 」可能因為打擊太大,Mabel雙眼感覺開始有d out of focus.
「你唔好咁話自己啦… 錯嘅係我,我係一個人渣… 所以真係唔值得你再為我咁… 」唔想再陷入衣個沉重嘅氣氛,我開始起身想著返衫離開.
「祖,對唔住呀,你可以繼續當我係SP,唔好離開我呀,求下你唔好粉碎我個希望,我唔介意架,只要我可以繼續係你身邊…」但衣個舉動似乎刺激到Mabel,佢一見我想走就即刻攬實我求我唔好離開佢,那怕佢繼續只係我個FWB.
「唔好咁啦… 咁對你唔好,我唔想再傷害你…」內疚令我推開佢講.
但佢無比我講完就錫左埋黎,然後雙手開始不斷又係我個身遊走,仲捉住我隻手放上佢自己個胸上面不斷咁捽佢地.霎時間我差d又迷失左係Mabel嘅溫柔鄉入面.不過始終岩岩先攪完兩次,我仲勉強停留緊係賢者狀態入面.
「你唔好咁啦!」所以好快我就清醒然後再次推開左佢.
「所以無論我點你都唔會再要我?」比我推開後Mabel又變返崩潰式喊住咁講.
「對唔住…」為左佢好,我只可以講衣三個字.
Mabel無再出聲,然後默默咁起床執返起自己d衫再一件一件咁著返上身.
「史德祖,我以後都唔想再見到你…」臨離開前,佢留低左衣句說話.
望住佢嘅身影,我都好內疚好唔開心,我知我傷害左我嘅青梅竹馬,亦傷害左一個真心愛我肯為我犧牲嘅人,而今次之後,我好可能永遠會失去左佢.不過頭先嘅說話我都唔係全部係假,我知繼續有我係身邊先會妨礙佢搵到屬於佢自己嘅真正幸福,有我嘅存在佢就永遠都唔會真正咁開心,因為我唔會比到佢想要嘅野,即係我個真心佢.當然,或者衣d其實都只係自我安慰等自己良心可以舒服好過d嘅廢話.
明知得到你都要知道怎放下你
明知天空有很多班客機
令我不得不放棄
如果有限期 可否拖得到我會飛
容我 俯瞰你 遙吻比怨你可悲
如果有限期 可以拋低你
我會一生也學習 忘記你
「睇黎衣個世界我同Mabel嘅關係最後都會同我原本個世界一樣… 不過我寧願咁,都好過見自己繼續傷害佢嘅…」天上嘅我聽住歌帶著唏噓咁講.
「你又咁武斷? 衣個世界最有趣嘅地方,就係你永遠唔會知將來發生咩事,所以最好一日未死,一日都唔好咁早去評論一d事,呵呵~」貓仙人繼續望住地下咁講.


text:
前幾日,約咗好耐無見嘅設計師朋友A食飯,只見佢垂頭喪氣,不時長嘆一聲.追問之下,原來佢湊緊個超級麻煩客,整日茶飯不思,幾杯酒落肚,就開始盡訴心中情.
朋友A任職廣告公司,客戶要求朝令夕改係常事,朝早話要現代風,下晝就打嚟轉做復古風,呢啲都見怪不怪.但呢個閪客經常喺下晝四,五點打電話嚟,第二朝十點就要收到個design.辛辛苦苦OT爆肝搞掂喇,隻email send出去唔夠五分鐘,又一個電話打嚟瞬間ban咗個design,要求交過第二個「更impressive」,「更加眼前一亮」嘅,但又講唔出原本個design邊度唔好.如是者,朋友A過咗一個星期通宵生活,交咗差唔多廿個design(每次要交多幾個options比閪客揀),終於改得七七八八,見到曙光時,閪客下晝打嚟話:「依家老細話要行第二個風格,之前嗰啲太普通喇,你地聽朝重新比過啲design我地啦!」一星期嘅努力就咁付諸東流;最攞命嘅係,又要再loop一次不斷交design嘅無間地獄.
朋友A呷一啖酒,搖搖酒杯:「入得呢行就預咗㗎喇,個客話乜就乜㗎啦,食得鹹魚抵得渴.不過屌,鹹魚都無得食.」據佢所講,最失望嘅係,個客根本無尊重設計呢個行業.有次,佢根據個客嘅要求,設計咗一個簡約風封面.一交個design出去,個客就打嚟大發雷霆:「就咁得嗰幾條線,我都識畫啦,唔該你地諗清楚先交貨!」但實際上,當然唔止幾條線咁簡單,要考慮配色,角度,密度,背後嘅功夫尤如水底下嘅冰山.
讀設計時,會講意念,講個人風格,以為人人都係大師;但現實中,設計師只係個客一件任勞任怨嘅工具.大師,有幾多人可以做到?


text:
Read full review
2022-06-14 287 views
(蟹仙海鮮蒸碢大公館)零味精海鮮蒸碢 所有食材都好新鮮🦀🦞🦐基本上完全唔使點調味都食到海鮮既鮮味😎今次我哋要咗一個專櫃海鮮套餐 共有10款菜 (💰$449每位)套餐入邊有兩款蟹分別係太平洋饅頭蟹同埋罕有大黃奄蟹🦀太平洋饅頭蟹係食佢嘅海水鮮味 唔算話多肉而大黃奄蟹就勁多膏 相比起饅頭蟹個味道就重好多 食到成手套都係黃色既蟹膏😆澳洲青年龍蝦🦞龍蝦肉質幾彈牙 而且都幾多肉 越南大虎蝦🦐呢個重點係佢個蝦頭啲蝦膏 超香!大家食佢都唔係食蝦肉而係佢啲蟹膏😏 超濃味韓國慶南珍珠蠔🦪一食已經食到好大浸海水既咸味 亦帶有小小鮮味 完全唔使加任何調味已經好好食另外仲有幾款貝殼類台灣九孔鮑魚大西洋野生青口紐西蘭刀貝蚌 紐西蘭月亮貝 佢哋會建議唔用任何嘅調味下去試吓佢哋海鮮用咗豉油反而會喧賓奪主🥸🥸有機蔬菜籃 食完海鮮之後 會有個清蒸既蔬菜比你中和一下 食晒啲海鮮之後仲有一個粥底呢個真係超好食!!佢哋係完全零味精想熬個粥底 味道唔算濃但個人覺得啱啱好 有種老火粥嘅感覺😂😂😂椰汁燉雪燕 💰$138食完海鮮之後再加上呢個甜品 椰汁味算濃但味道偏甜~
零味精海鮮蒸碢 所有食材都好新鮮🦀🦞🦐
基本上完全唔使點調味都食到海鮮既鮮味😎
今次我哋要咗一個專櫃海鮮套餐
共有10款菜 (💰$449每位)
套餐入邊有兩款蟹分別係太平洋饅頭蟹同埋罕有大黃奄蟹🦀
太平洋饅頭蟹係食佢嘅海水鮮味 唔算話多肉
而大黃奄蟹就勁多膏 相比起饅頭蟹個味道就重好多 食到成手套都係黃色既蟹膏😆
澳洲青年龍蝦🦞
龍蝦肉質幾彈牙 而且都幾多肉
越南大虎蝦🦐
呢個重點係佢個蝦頭啲蝦膏 超香!
大家食佢都唔係食蝦肉而係佢啲蟹膏😏 超濃味
韓國慶南珍珠蠔🦪
一食已經食到好大浸海水既咸味 亦帶有小小鮮味 完全唔使加任何調味已經好好食
另外仲有幾款貝殼類
台灣九孔鮑魚
大西洋野生青口
紐西蘭刀貝蚌
紐西蘭月亮貝
佢哋會建議唔用任何嘅調味下去試吓佢哋海鮮
用咗豉油反而會喧賓奪主🥸🥸
有機蔬菜籃
食完海鮮之後 會有個清蒸既蔬菜比你中和一下
食晒啲海鮮之後仲有一個粥底
呢個真係超好食!!佢哋係完全零味精想熬個粥底 味道唔算濃但個人覺得啱啱好
有種老火粥嘅感覺😂😂😂
椰汁燉雪燕 💰$138
食完海鮮之後再加上呢個甜品 椰汁味算濃但味道偏甜~
Post


text:
單睇詩題,如果「十行」係講首詩長度,咁「善哉」應該就係講個主題啦?但就係見到「善哉」兩隻字,我諗大家第一下諗到嘅都係佛教,特別係電視劇入面啲和尚嘅口頭禪「 阿彌陀佛,善哉善哉」.無可否認,成首詩的確係有一種「禪味」喺度.我諗都源於佢某啲用字:「善哉」,「若欲」,「即得」,「乃至」都係感覺上佛經嘅用字.(我都驚係我片面嘅感覺,所以特登上 Google 揾返呢堆字,top result 都係啲佛教相關嘅嘢.)而我哋淨係睇詩題其實都係未太知詩人想講啲乜咁,咁就再睇落去啦.
其實回首過去嗰一年,好多嘢都已經好模糊.其一可能係因為返工生活本身就冇乜特別咁,weekdays 基本上都係「屋企−公司−屋企」三點一線,返到屋企個人又攰冇乜精力,好多時都係攤喺梳化碌 ig,咩都冇做,極唔 productive.好在慢慢都叫適應咗,有少少餘力去做下其他嘢.其二就係因為疫情,其實都冇乜嘢好做,晚市又停,平日夜晚基本上都唔使諗約人,好啦到週末,限聚令下最多四個人,而家就直頭限兩個;食完飯又唔知有咩好做,戲院 K 房酒吧博物館全部唔開,行夜少少啲舖頭都已經閂門,行出街好似 I Am Legend 咁.喺咁嘅條件下,都幾難有咩深刻回憶.
呢句嘢同「第時你就明」一樣,當你聽到嘅時候你係根本唔知可以點應㗎:「無錯啊,你講得好啱!」「我真係好後悔冇聽你講啊!」「我知錯啦!我以後唔會咁,一定會奉你講嘅嘢為金科玉律!」唔通我咁應咩?基本上你除咗硬食都冇得點回應.唔好睇少呢樣嘢:溝通就係(起碼)兩個人之間嘅互動交流.留意返,係「互」,正常嘅溝通係應該要有雙方嘅參與㗎.既然係咁,你講一句對方冇辦法接嘅說話啫係無心溝通啦.溝通就係要好似搓波咁,互相就住就住 set 俾對方嘅.下下往死裏打嗰就係比賽啦,廣告對白話「贏咗場交,輸咗頭家,值得咩?」其實就係講緊呢樣嘢.
而去序言路上需要書神保佑嘅又點止樓梯,當你上咗一層樓梯諗住搭𨋢嘅時候先係真正考驗嘅開始.首先,等𨋢個位個窄啦,如果有其他人要行樓梯上時就要大家互相就一就去讓,特別係多人等𨋢(「車立」字嚟 < in case 佢出唔到隻字.)嗰陣.好啦,終於𨋢到咗,第一次去嘅你急不及待就撳七字,就喺呢個時候,「砰」一聲,𨋢門一閂就夾到後面嘅人:序言部𨋢係舊式𨋢,一撳樓層就會閂門.搞到我每次入𨋢都好驚前面嘅人撳制,要用手撳住𨋢門;而如果我係最早入嗰個,um….,咁講啦,如果你搭嗰部𨋢嗰陣有遇過有人喺其他人諗住撳制嗰陣好肉緊咁想制止,話部𨋢一撳制會就閂門,你可能就有撞過我,笑.
講返正題,文題所講嘅「為自己言行負責」,唔單係針對負面嘅嘢,而係講緊所有嘢:你係做得衰嘅,孭返起責任去改進;你係做得好嘅,照直 take credit.唯有咁樣我哋先真係對自己人生負責.唔理做得好定差,都係我哋嘅人生,而唔係一個標籤,一個身份,一個刻板印象嘅人生.Be a 3D person,唔好俾啲咁平面嘅嘢框住自己.用呢啲嘢嚟睇人本身都唔係好事,不過有時興趣有限,時間有限冇得揀,唯有折衷用啲咁嘅方法;但連對自己都咁樣就點都講唔通啦.總之,正視返自己主觀意志決定自己行為呢件事並且對其負責,做得好嘅保持,做得差嘅改進,咁先係正道.
講返一開始個 case,我淨係想回返佢一句,「It’s not you being Scorpio but you being a jerk」
最後唔借套戲對宗教批評太多了,有啲老套,講下一啲個人感想.我幾中意啲宗教主題嘅電影,之前 Netflix 套 The Two Popes 我都覺得好好睇,但有時都幾難投入.可能因為我本身就唔係信徒,成日覺得自己會不經意就帶有偏見咁睇.不過咁講,我都仍然覺得宗教係有其作用嘅,特別係現實生活遇過一啲好好嘅教徒之後.又調返轉咁講,我唔否認我對信徒(唔只基督徒啊.)嘅期望係會高過對普通人,變相好多時都係失望居多.有時都幾羨慕啲信徒,會比一般人多咗個依靠,多一個信心嘅來源,少一份擔憂,但羨慕還羨慕,自己始終唔係信就唔係信.諗落都幾似啲人單身羨慕其他人拍拖,但你叫佢揾個伴拍拖就偏偏唔肯.雖然隔離屋草坪好似係綠啲,但始終都係自己屋企好啲嘅,諗太多都冇用,等有一日真係搬屋再算啦.
如果有留意開清明堂或者本地英語寫作界嘅應該都知,「茶」(Cha: An Asian Literary Journal https://m.facebook.com/AsianCha.Journal/) 經常都會有活動喺清明堂度舉辦.老實講我唔夠膽話自己係呢啲活動嘅常客,好多時都係咁啱見到就得閒先去,冇話刻意追住,但喺我去呢啲活動次數咁有限嘅情況下,清明堂着實帶俾我好好嘅印象同體驗.喺香港呢個生活節奏咁快咁功利嘅社會,參加文藝活動就好似入咗平行時空咁.一班人聚埋一齊讀詩,交流,係身處亂流中難得嘅平靜時刻.我諗呢樣係閱讀本身嘅魅力之一,亦係我中意去獨立書店嘅原因.一間好嘅獨立書店唔單係買賣書,更加提供咗土壤去孕育一個獨特嘅社群.一個實體空間嘅存在對於維繫社群嚟講係十分重要.樹倒猢猻散,其實人都係咁.
對店主 Albert 嘅第一印象係有次去詩會,本身唔知點解有紅白酒(冇收門票錢㗎,我冇記錯嘅話嗰陣時主持 Tammy 話係 Albert 自己),跟住飲到咁上下, Albert 冇啦啦喺 counter 拎咗枝威士忌出嚟問啲人飲唔飲.講起就搞笑,後來有次同佢傾咗一兩句,佢記得我係因為我有日上清明堂嗰陣鼻敏感發作,係咁呻鼻涕.(肺炎期間真係好慘,有時個口罩質素唔好會起毛,個鼻痕到真係想死.就嚟想整件衫寫住「鼻敏感咋唔係肺炎」)